ഫാത്തിമയും താജുദ്ദീൻ വടകരയും മലയാളികളുടെ ഖൽബിൽ ചേക്കേറിയിട്ട് വർഷം പതിനഞ്ചാകുന്നു . മാപ്പിളപ്പാട്ടിലും ആൽബം എന്ന ന്യൂജൻ ഗാന സങ്കേതത്തിലും വിപ്ലവത്തിനു വഴിമരുന്നിട്ടാണ് 2004 ഡിസംബർ 23നു ' ഖൽബാണ് ഫാത്വിമ ' പുറത്തിറങ്ങുന്നത് . യൂട്യൂബും സോഷ്യൽമീഡിയയും ഒന്നുമില്ലാത്തൊരു കാലത്താണ് ആദ്യം ഓഡിയോ മാത്രമായും പിന്നെ വീഡിയോ ദൃശ്യങ്ങളുടെ അകമ്പടിയോടെയുമെത്തിയ ഫാത്തിമയെ ജനം നെഞ്ചിലേറ്റുന്നത് . സാധാരണക്കാരനു പോലും അനായാസേന മൂളാവുന്ന ഈണങ്ങളും ബോളീവുഡിലെ നദീം ശ്രാവൺ കാലത്തെ ഓർമ്മിപ്പിക്കുന്ന ഓർക്കസട്രേഷനിലെ താളാത്മകതയുമൊക്കെയാവണം ആ പാട്ടുകളെ ഹിറ്റാക്കിയത് . ബസുകളിലും ഓട്ടോകളിലും കല്യാണ വീടുകളിലും പൊതുപരിപാടികളിലുമൊക്കെ ഫാത്തിമാ എന്ന വിളി പതിവായ കാലം . ഫാത്തിമയ്ക്ക് പിന്നാലെ കേരളക്കരയിൽ മാപ്പിള / ആൽബം ഗാനങ്ങളുടെ കുത്തൊഴുക്കായിരുന്നു . തുടർച്ചയായി ആറേഴു വർഷക്കാലം ഇരുപതോ അതിലേറെയോ ആൽബങ്ങൾ ഒരോമാസവും വിപണിയിലേക്കൊഴുകിയെത്തി . ഫാത്തിമയ്ക്കെതിരെ വിമർശനങ്ങളും എതിർസ്വരങ്ങളും ഒരുപാടുയർന്നു . മഴയിൽ മുളച്ച കൂണുകളെപ്പോലെ പിന്നാലെ വന്നവയൊക്കെ മാഞ്ഞുപോയി , ഓർമ്മകളിൽ പോലും ആരും മൂളാതെയായി . പക്ഷേ ഒന്നരപതിറ്റാണ്ടിനു ശേഷവും ഫാത്തിമ മാത്രം ആസ്വാദകരുടെ നെഞ്ചിനുള്ളിൽ തങ്ങിനിൽക്കുന്നു . ഫാത്തിമയെ തേടി യൂട്യൂബിലും മറ്റുമെത്തുന്ന ആയിരങ്ങൾ തന്നെ അതിനു തെളിവ് . ശാസ്ത്രീയമായി സംഗീതം അഭ്യസിക്കാത്ത , സാഹിത്യകാരനല്ലാത്ത ഒരു പാട്ടുകാരനും അയാൾ എഴുതിപ്പാടിയ പാട്ടും ഒരു ജനതയെ ഇത്രയേറെ സ്വാധീനിക്കുന്നത് എന്തു കൊണ്ടായിരിക്കും ? അവരുടേതിന് സമാനമായ ജീവിതാനുഭവങ്ങളും കഥകളുമൊക്കെ അയാൾക്കും ആ പാട്ടിനും ഉള്ളതു കൊണ്ടു തന്നെയാവണം . കൌമാരത്തിലേക്ക് കാലുവച്ചതോടെ ജീവിതം തിരികെ തായലങ്ങാടിയിലെത്തി . പിന്നെ എംഇഎം സ്കൂളിൽ . പാട്ടുകളുടെ വസന്തകാലമായിരുന്നു അത് . സിഎംസി സിദ്ദീഖ് , കാക്ക നാസർ , മെഹബൂബ് തുടങ്ങിയ മുതിർന്ന വിദ്യാർത്ഥികളും സലാം മാഷ് , മുഹമ്മദ് മാഷ് തുടങ്ങിയവരൊത്ത് പാട്ടുംപാടിയുള്ള പഠനകാലം . " നാട്ടിൽ കുറച്ചാളുകൾ കൂടിയിരുന്നാൽ പാട്ടുകളെപ്പറ്റി മാത്രമാവും ചർച്ച . പാട്ടു സംബന്ധമായി എന്തെങ്കിലുമൊന്ന് പറയാനില്ലാത്തവൻ കൂട്ടത്തിൽ ഒറ്റപ്പെടും . . അതാണ് തായലങ്ങാടി . . " താജുദ്ദീൻ ഓർക്കുന്നു . " കൂട്ടുകാരെല്ലാവരും നന്നായി പാടും , പാട്ടുകളുമുണ്ടാക്കും . പാട്ടിൻറെ കാര്യത്തിൽ ഉപ്പയെ ഭയങ്കര പേടിയായിരുന്നു . അതുകൊണ്ട് അദ്ദേഹത്തെ അനുകരിക്കാതിരിക്കാനും സ്വന്തമായി പാട്ടുകളുണ്ടാക്കാനും അന്നേ ശ്രമിച്ചിരുന്നു . " എന്തായാലും പത്താം തരം കടക്കാൻ രണ്ടു തവണ എഴുതേണ്ടി വന്നെങ്കിലും പാട്ടിൽ ഫുൾ മാർക്കും നേടിയ താജുദ്ദീനിലെ ഗായകനെ നാട്ടുകാർ അറിഞ്ഞു തുടങ്ങി . ഫോട്ടോഃ പിതാവ് എം കുഞ്ഞിമൂസയുടെ ഒപ്പം നാട്ടിലെത്തി സഹോദരി ഭർത്താവിൻറെ ചായക്കടയിൽ ജോലിക്കാരനായി . എട്ടുവർഷത്തോളം അന്നമൂട്ടിയത് വടകര പുതിയ ബസ്റ്റാൻഡിലെ ഈ കടയായിരുന്നു . പകരക്കാരനില്ലാതെ വരുമ്പോൾ രാവും പകലുമൊക്കെ അടുപ്പിച്ച് ദിവസങ്ങളോളം ജോലി ചെയ്തിട്ടുണ്ട് . " 90 രൂപയായിരുന്നു അന്നത്തെ കൂലി . ചെലവിന് 20 രൂപയും . സിനിമാ മോഹം കൊണ്ട് ജൂനിയർ ആർടിസ്റ്റായിട്ടൊക്കെ ഒരുപാടു തവണ പോയിട്ടുണ്ട് . പക്ഷേ ഒരൊറ്റ സിനിമയിൽ പോലും മുഖം പുറത്തു കണ്ടിട്ടില്ല . . " ഇക്കാലത്ത് കല്ല്യാണപ്പരിപാടിക്കൊക്കെ പോയിത്തുടങ്ങി . റിഥം കമ്പോസറായ ഐ സി റഫീഖ് , കീബോഡിസ്റ്റായ സമദ് എന്നീ സുഹൃത്തുക്കളായിരുന്നു കല്ല്യാണവേദികളിലേക്ക് താജുവിനെ കൈപിടിക്കുന്നത് . ഇതേ സമയത്തു തന്നെയാണ് ആദ്യ കാസറ്റിന് വഴിയൊരുങ്ങുന്നതും . നിരവധി കാസറ്റുകൾ ചെയ്തിട്ടുള്ള മേച്ചേരി മൊയ്തൂക്കയായിരുന്നു അതിനു പിന്നിൽ . പക്ഷേ ആ കാസറ്റ് വെളിച്ചം കണ്ടില്ല . പിന്നീട് കൂട്ടുകാർക്കൊപ്പം ചേർന്ന് ഏഴോളം കാസറ്റുകളിറക്കി . സംവിധായകൻ മൊയ്തു താഴത്തിൻറെ ഒരു വീഡിയോ ആൽബത്തിലും വേഷമിട്ടു . പക്ഷേ എല്ലാം അധികമാരും അറിയാതെ പ്രാദേശികമായി മാത്രം ഒതുങ്ങി . ജീവിതം നേരത്തേതിൽ നിന്നും വലിയ വ്യത്യാസമൊന്നുമില്ലാതെ ഭ്രാന്തമായി മുന്നോട്ടു പോകുകയായിരുന്നു അപ്പോഴും . ഇക്കാലത്താണ് ഇരുളകറ്റിക്കൊണ്ടൊരു പെൺകുട്ടി താജുദ്ദീൻറെ ജീവിതത്തിലേക്ക് കടന്നുവരുന്നത് . ആ ഇടയ്ക്കാണ് ഒരുദിവസം വികാഷ് എന്ന കൂട്ടുകാരൻ താജുവിൻറെ കടയിലെത്തുന്നത് . " മാർക്കോസേട്ടൻറെ ' പാൽനിലാപ്പുഞ്ചിരി ' സൂപ്പർ ഹിറ്റായിയിരിക്കുന്ന സമയമാണ് . എറണാകുളത്ത് എഡിറ്ററായ വികാഷ് ഒരു മാപ്പിളപ്പാട്ട് കാസറ്റ് ചെയ്ത് പൊളിഞ്ഞു നിൽക്കുന്നു . കടയിലെത്തിയ അവൻ ' പാൽനിലാപ്പുഞ്ചിരി ' പോലൊരു ഹിറ്റുണ്ടാക്കാനാകുമോ എന്നെന്നോട് ചോദിച്ചു . ഹിറ്റ് നമ്മളല്ലല്ലോ , ജനങ്ങളാണ് ഉണ്ടാക്കുന്നതെന്ന് ഞാൻ പറഞ്ഞു . എങ്കിലും ഷർട്ട് പൊതിഞ്ഞ കാർബോർഡെടുത്ത് രാത്രിയിൽ മതിലിനു മുകളിലിരുന്നു പാടിയിരുന്ന ഉപ്പയുടെ പഴയൊരു പാട്ടിൻറെ താളത്തിൽ ' നെഞ്ചിനുള്ളിൽ നീയാണ് കണ്ണിൻ മുന്നിൽ നീയാണ് ' എന്നു വെറുതെ എഴുതി . . " പിന്നെയും ഏറെക്കഴിഞ്ഞു ഗാനം പൂർത്തിയാവാൻ . ബഷീറിൻറെ ' ഒന്നുമൊന്നും ഇമ്മിണി ബല്യ ഒന്ന് ' എന്ന വാക്കുകളായിരുന്നു ' ഒന്നുമൊന്നും രണ്ടാണ് ' എന്ന വരികൾക്കു പിന്നിൽ . സെക്കൻറ് ഷോ കഴിഞ്ഞുമടങ്ങുന്നതിനിടെ സുഹൃത്തായ വി പി നസറാണ് ഈ ആശയം പറയുന്നത് . ഇളയരാജയുടെ പാട്ടുകൾ ഭയങ്കര ഇഷ്ടമായിരുന്നു താജുദ്ദീന് . അതിനാൽ അത്തരം ചില പാട്ടുകളുടെ അംശവും ഫാത്തിമയിൽ കാണാം . " ഏകദേശം രണ്ടു വർഷത്തോളം നാട്ടിലെ കല്ല്യാണ വീടുകളിലൊക്കെ ' നെഞ്ചിനുള്ളിൽ നീയാണ് ' പാടി നടന്നിരുന്നു . അതിനു ശേഷമാണ് കാസറ്റിനു പണംമുടക്കാൻ ആളെ ലഭിക്കുന്നത് . റഫീഖ് പയ്യോളി , സമദ് ടോപ്പ്ലൂക്ക് എന്നിവരായിരുന്നു നിർമ്മാതാക്കൾ . അങ്ങനെയാണ് ഗാനം കാസറ്റ് രൂപത്തിൽ പുറത്തിറങ്ങുന്നത് . " ഫോട്ടോഃ സലാം വീരോളിക്കൊപ്പം കോഴിക്കോട് വെള്ളിമാടുകുന്ന് ഷൈൻ സ്റ്റുഡിയോയിലായിരുന്നു റെക്കോർഡിംഗ് . അഫ്സൽ , ശ്രീലത എന്നിവരായിരുന്നു മറ്റു ഗായകർ . ' നെഞ്ചിനുള്ളിൽ ' , ' ലൈലേ ലൈലേ ' , ' ഹംദും സമദും ' , ' എൻറെ കാതിൽ ' തുടങ്ങിയ പാട്ടുകൾ അഫ്സലും ' മംഗല്യം കഴിക്കാതെ ' , ' സ്നേഹമുള്ള ഫർഹാന ' , ' ആശകളില്ലാത്ത ' തുടങ്ങിയവ താജുദ്ദീനും പാടും എന്നായിരുന്നു തീരുമാനം . റെക്കോഡിംഗിന് എത്താൻ പറ്റാത്തതിനാൽ അഫ്സലിനെ പാട്ടുകൾ പഠിപ്പിക്കേണ്ട ചുമതല കുഞ്ഞിമൂസ മകനെയാണ് ഏൽപ്പിച്ചിരുന്നത് . " അഫ്സൽക്ക സിനിമയിലൊക്കെ തിളങ്ങി നിൽക്കുന്ന സമയമാണ് . അങ്ങനൊരാളെ പാട്ടു പഠിപ്പിക്കാൻ ഭയങ്കര പേടി തോന്നി . അതുകൊണ്ട് അദ്ദേഹം വരുന്നതിനു മുമ്പേ ഫീമെയിൽ വോയിസ് ഉൾപ്പെടെ മുഴുവൻ പാട്ടുകളും ഞാൻ ട്രാക്കു പാടിവച്ചു . അദ്ദേഹത്തിന് അത് കേൾപ്പിച്ചുകൊടുത്താൽ മതിയല്ലോ ? അൽപ്പം മിമിക്രി അറിയുന്നതുകൊണ്ട് അഫ്സൽക്കയ്ക്ക് നീക്കിവച്ച പാട്ടുകൾ അദ്ദേഹത്തിൻറെ തന്നെ ശബ്ദത്തിൽ പാടാനൊരു ശ്രമം നടത്തി . കേൾക്കുമ്പോൾ മനസിലാകും ' ആശകളില്ലാത്ത ' , ' സ്നേഹമുള്ള ഫർഹാന ' എന്നീ ഗാനങ്ങളുമായി ഒരു ബന്ധവുമില്ലാത്ത ശബ്ദത്തിലാണ് ഫാത്തിമ പാടിയിരിക്കുന്നത് . . " " ഉപ്പയുടെ അടുത്ത സുഹൃത്തും പ്രശസ്ത ഗായകനുമായ കോഴിക്കോട് സതീഷ് ബാബുവേട്ടനാണ് അന്ന് സ്റ്റുഡിയോയിലെ റെക്കോഡിസ്റ്റ് . ഫാത്തിമയുടെ ട്രാക്ക് പാടിക്കഴിഞ്ഞപ്പോൾ അദ്ദേഹം നിർമ്മാതാക്കളോട് പറഞ്ഞു , ഈ പാട്ടിലെന്തോ ഒരു പ്രത്യേകത ഫീൽ ചെയ്യുന്നുണ്ട് നമുക്കിതൊന്ന് മാറ്റി വച്ചാലോ എന്ന് . ദാസേട്ടൻറെയൊക്കെ നിരവധി ലൈവ് ഗാനമേളകളുടെ സൌണ്ട് എഞ്ചിനീയർ കൂടിയായ അദ്ദേഹം എന്താണ് ഉദ്ദേശിച്ചതെന്ന് ആദ്യം മനസിലായില്ല . അദ്ദേഹം വീണ്ടും പറഞ്ഞു . സതീഷേട്ടൻറെ വാക്കുകൾ എന്തായാലും നിർമ്മാതാക്കൾ അവഗണിച്ചില്ല . ഒടുവിൽ ഫാത്തിമയ്ക്കു പകരം ' മംഗല്യം കഴിക്കാതെ ' എന്ന പാട്ടിൻറെ ട്രാക്കാണ് അഫ്സലിനെ കേൾപ്പിക്കുന്നത് . " സത്യത്തിൽ എൻറെ മുപ്പിത്തൊന്നാമത്തെ വയസിൽ സതീഷ് ബാബുവേട്ടൻ വച്ചു നീട്ടിയ ഒരു ലോട്ടറിയാണ് ഇന്നത്തെ ജീവിതം . . . ! " ഫാത്തിമ എന്ന നാമത്തിൽ മുമ്പും നിരവധി മാപ്പിളപ്പാട്ടുകളിറങ്ങിയിട്ടുണ്ട് . ' ആറ്റൽ നബിയുടെ മകൾ ' , ' പാൽനിലാപ്പുഞ്ചിരി ' തുടങ്ങിയവ അവയിൽ ശ്രദ്ധേയമായ രചനകളുമാണ് . എന്നാൽ ' ഖൽബാണ് ഫാത്തിമ ' ഹിറ്റായതിനു പിന്നാലെ വൻ വിമർശനങ്ങളും താജുദ്ദീനെ തേടിയെത്തി . താൻ നിരവധി കല്ല്യാണ വീടുകളിൽ പാടിയിട്ടുണ്ടെന്നും അപ്പോഴൊന്നും കല്യാണപ്പെണ്ണിനെ വിളിച്ചിറക്കി കൊണ്ടു പോയിട്ടില്ലെന്നുമായിരുന്നു വടക്കേ മലബാറിലെ ഒരു പ്രമുഖ മാപ്പിളപ്പാട്ടുകാരൻറെ പരിഹാസം . സ്ക്രിപ്റ്റ് വച്ച് ചെയ്ത വീഡിയോ ചൂണ്ടിയായിരുന്നു കാമ്പില്ലാത്ത ഈ വിമർശനമന്നതാണ് രസകരം . ഇത് മാപ്പിളപ്പാട്ടല്ലെന്നു പറഞ്ഞ് പരിഹസിച്ചു ചിലർ . ' അവളല്ല ഇവരാണ് ഫാത്തിമ ' എന്നോർമ്മിപ്പിച്ച് ഒരു മറുപാട്ടു തന്നെയുണ്ടാക്കി മറ്റുചിലർ . താൻ കാരണം ചരിത്രം പറയേണ്ടി വന്നവരുടെ ഇത്തരം സർഗ്ഗാത്മക വിമർശനങ്ങളെ ഹൃദയം കൊണ്ടാണ് സ്വീകരിച്ചതെന്ന് താജുദ്ദീൻ പറയും . എന്നാൽ ആദ്യം പറഞ്ഞ തരത്തിലുള്ള വിലകുറഞ്ഞ ആക്ഷേപങ്ങൾ വെറുതെ ആളാവാൻ വേണ്ടിയുള്ളതാണെന്നാണ് അഭിപ്രായം . ഇത്തരം ആരോപണങ്ങളോട് ആദ്യമൊക്കെ പ്രതികരിക്കുമായിരുന്നു . പക്ഷേ അവരുടെ ഉദ്ദേശം തിരിച്ചറിഞ്ഞ ശേഷം അതൊന്നും ശ്രദ്ധിക്കാറേയില്ല . ഒരിക്കൽ ചാനലുകളിൽ റിയാലിറ്റി ഷോയ്ക്ക് ഓർക്കസ്ട്ര ചെയ്യുന്ന കമറുദ്ദീൻ കീച്ചേരി താജുദ്ദീനോടു പറഞ്ഞുഃ " ഖൽബാണ് ഫാത്തിമയിലെ ഏത് പാട്ടാണ് പലരും പാടുക എന്ന് നിശ്ചയമില്ലാത്തതു കൊണ്ട് മുഴുവൻ പാട്ടുകളും പഠിച്ച് ഫീഡ് ചെയ്തു വച്ചിരിക്കുകയാണ് ഞങ്ങൾ . എൻറെ അറിവിൽ മറ്റൊരു ആൽബത്തിനോ സിനിമയ്ക്കോ അവകാശപ്പെടാനില്ലാത്ത പ്രത്യേകതയാണിത് . . ! " അടുത്തിടെ മംഗലാപുരത്ത് ഒരു കല്യാണപ്പരിപാടിക്കു പോയ താജുദ്ദീനെ അതിഥിയായെത്തിയ ഒരു ഒമാൻ സ്വദേശി പച്ചമലയാളത്തിൽ ഫാത്തിമ പാടിയാണ് ഞെട്ടിച്ചത് . ഇനിയൊരിക്കലും ഇല്ലെന്നുറപ്പിച്ച പ്രവാസ ലോകത്തേക്ക് ഗായകൻറെ വേഷത്തിൽ നൂറ്റമ്പതോളം തവണ തിരികെക്കൊണ്ടു പോയതും ഇതേ ഫാത്തിമ തന്നെ . ഉപ്പയ്ക്കും സഹോദരിക്കും മരുമക്കൾക്കുമൊപ്പം വടകര ഇരിങ്ങലിലാണ് ഇപ്പോൾ താജുദ്ദീൻറെ താമസം . " പടച്ചോൻ തന്ന ബോണസാണ് ഈ ജീവിതം , ഇത്രകാലവും ദൈവം കൊണ്ടുപോയി , ഇനിയുമങ്ങനെ തന്നെ " നാദിർഷായുടെ പുതിയ സിനിമയിൽ ഖവാലി ഗായകനായി എത്തുന്ന താജുദ്ദീൻറെ സംസാരത്തിനു ഒടുവിലൊടുവിൽ സൂഫിസത്തിൻറെ ചുവയുണ്ടെന്ന് തോന്നി . വിവാഹത്തെപ്പറ്റി ചോദിക്കാനൊരുങ്ങുന്നതിനു മുമ്പേ താജുദ്ദീൻ പറയുന്നതുകേട്ടുഃ " മൊബൈലും ഇൻറർനെറ്റുമൊക്കെ പെട്ടെന്നൊരു ദിവസം ഇല്ലാതാകുന്നതൊന്ന് ആലോചിച്ചു നോക്കൂ . നമ്മളൊക്കെ ഭ്രാന്തെടുത്ത് ഓടി നടക്കും . അപ്പോൾ സൂഫികളും ഋഷിവര്യന്മാരും മാത്രം സമാധാനത്തോടെ ചിരിച്ചുകൊണ്ടിരിക്കും " . പിന്നെ ആ വിഷയത്തെക്കുറിച്ചൊന്നും ചോദിച്ചതേയില്ല . പണ്ട് കാർഡ്ബോഡിനു പിറകിൽ നെഞ്ചിനുള്ളിലെ പ്രണയത്തെക്കുറിച്ചെഴുതി നാട്ടുകാരുടെ ഖൽബിൽ കയറിയ മനുഷ്യനോട് ഇപ്പോഴും പ്രണയിക്കുന്നുണ്ടോ എന്ന് ചോദിക്കണമെന്നുണ്ടായിരുന്നു . പക്ഷേ അതിനായി നാവുയർത്തും മുമ്പേ അതിനുള്ള മറുപടിയും കാതിലെത്തി . ഈ പംക്തിയിലെ മറ്റ് ലേഖനങ്ങൾ വായിക്കാം 2018ൻറെ പാട്ടോർമ്മകൾ " പട പൊരുതണം . . . വെട്ടിത്തലകൾ വീഴ്ത്തണം . . . " ഇതാണ് ആ പാട്ടിൻറെ യഥാർത്ഥ കഥ ! ശാന്തിഗീതമാണെനിക്ക് അയ്യൻ . . " എന്നും വരും വഴി വക്കിൽ . . " ആ കവിയും ഗായകനും മരിച്ചിട്ടില്ല ! പൂമുത്തോളിൻറെ പിറവി ; ജോസഫിൻറെ പാട്ടുവഴി ആരായിരുന്നു ജോയ് പീറ്റർ ?


നിലവിൽ സംസ്ഥാനത്തിന്റെ സാമ്പത്തിക പ്രതിസന്ധി മറികടക്കാനുള്ള ഏക വഴിയാണ് ചരക്കു സേവന നികുതിയെന്ന് ധനമന്ത്രി ഡോ . തോമസ് ഐസക്ക് പറഞ്ഞു . ജി . എസ് . ടി വരുന്നതോടെ നികുതി വരുമാനം 20 ശതമാനം ഉയരുമെന്നാണ് കണക്കാക്കുന്നതെന്ന് അദ്ദേഹം ഏഷ്യാനെറ്റ് ന്യൂസിനോട് പറഞ്ഞു . രാഷ്ട്രീയമായി ചരുക്കു സേവന നികുതി സമ്പ്രദായത്തെ എതിർക്കുമ്പോഴും സംസ്ഥാനത്തിന്റെ സാമ്പത്തിക ഞെരുക്കം മറികടക്കാനുള്ള മാന്ത്രികവടിയായാണ് ജി . എസ് . ടിയെ ധനമന്ത്രി കാണുന്നത് . വർഷം തോറും പരമാവധി പത്തു ശതമാനം വളർച്ചയാണ് സംസ്ഥാനത്തിന്റെ നികുതി വരുമാനത്തിലുണ്ടാകുന്നത് . പക്ഷേ ചെലവിന്റെ വർധനയാകട്ടെ പതിനഞ്ച് ശതമാനവും . നിത്യനിദാന ചെലവിന് പോലും കടമെടുക്കേണ്ട സ്ഥിതിയാണിപ്പോൾ . ഇതിനൊപ്പമാണ് റബർ വിലയിടിവും ഗൾഫ് വരുമാനത്തിലെ കുറവും . ഈ പ്രതിസന്ധി മറികടക്കാനുള്ള വഴി ജി . എസ് . ടി തുറന്നിടുമെന്നാണ് ധനമന്ത്രി പ്രതീക്ഷിക്കുന്നത് ജി . എസ് . ടി വഴി വരുമാനം ഉയരുകയും ചെലവ് വൻതോതിൽ കൂടാതിരിക്കുകയും ചെയ്താൽ കമ്മി അഞ്ചു വർഷം കൊണ്ട് നിയന്ത്രിക്കാമെന്നാണ് ധനമന്ത്രി കണക്കുകൂട്ടുന്നത് . സാമ്പത്തിക രംഗത്ത് സംസ്ഥാനത്തിന്റെ റേറ്റിങ് ഉയരും . ഇതോടെ കിഫ്ബിക്ക് എളുപ്പത്തിൽ വായ്പ കിട്ടുമെന്ന് ധനമന്ത്രി പ്രതീക്ഷിക്കുന്നു .


ഐപിഎല്ലിൽ ചെന്നൈ സൂപ്പർ കിംഗ്സിനെതിരെ കിംഗ്സ് ഇലവൻ പഞ്ചാബിന് നാല് റൺസിൻറെ വിജയം . കിംഗ്സ് ഇലവൻ ഉയർത്തിയ 198 റൺസ് വിജയലക്ഷ്യം പിന്തുടർന്ന ചെന്നൈയ്ക്ക് 20 ഓവറിൽ 193 എടുക്കാനേ കഴിഞ്ഞുള്ളൂ . കളി കൈവിട്ടെന്ന് തോന്നിയിടത്തു നിന്ന് നായകൻ എംഎസ് ധോണി തിരിച്ചടിച്ചെങ്കിലും മോഹിത് ശർമ്മയെറിഞ്ഞ അവസാന ഓവറിൽ ചെന്നൈ കീഴടങ്ങി . 44 പന്തിൽ 79 റൺസെടുത്ത ധോണിയാണ് ചെന്നൈ സൂപ്പർ കിംഗ്സിൻറെ ടോപ് സ്കോറർ . ടൈ രണ്ട് വിക്കറ്റ് വീഴ്ത്തി . കിംഗ്സ് ഇലവൻ ഉയർത്തിയ മികച്ച സ്കോർ പിന്തുടരാനിറങ്ങിയ ചെന്നൈ സൂപ്പർ കിംഗ്സിന് തുടക്കത്തിലെ പിഴച്ചു . 39 റൺസെടുക്കുന്നതിനിടയിൽ ഓപ്പണർമാരായ വാട്സൺ ( 11 ) , വിജയ് ( 12 ) എന്നിവർ കൂടാരം കയറി . മൂന്നാമനായെത്തിയ അമ്പാട്ടി റായിഡു ചെറുത്തിനിൽക്കാൻ ശ്രമിച്ചു . ഇതിനിടെ കൊൽക്കത്തയ്ക്കെതിരായ മത്സരത്തിലെ സൂപ്പർ ഹീറോ സാം ബില്ലിംഗ്സ് എട്ട് പന്തിൽ ഒമ്പത് റൺസ് മാത്രമെടുത്ത് അശ്വിൻറെ പന്തിൽ പുറത്തായത് ചെന്നൈയെ വലച്ചു . അമ്പാട്ടി റായിഡുവിനൊപ്പം നായകൻ എംഎസ് ധോണി ചേർന്നതോടെ ചെന്നൈ സൂപ്പർ കിംഗ്സ് പ്രതീക്ഷ വീണ്ടെടുത്തു . 14 - ാം ഓവറിൽ അർദ്ധ സെഞ്ചുറിക്കരികെ റണൌട്ടിലൂടെ റായിഡുവിനെ ( 49 ) പുറത്താക്കി അശ്വിൻ കിംഗ്സ് ഇലവൻ ബ്രോക്ക് ത്രൂ നൽകി . ഇതോടെ ചെന്നൈ സൂപ്പർ കിംഗ്സ് മത്സരം കൈവിട്ടുവെന്ന് തോന്നിച്ചു . അവസാന മൂന്ന് ഓവറിൽ ചെന്നൈയ്ക്ക് 55 റൺസാണ് വേണ്ടിയിരുന്നത് . 34 പന്തിൽ അർദ്ധ സെഞ്ചുറി തികച്ച് ധോണി പ്രതീക്ഷ കാത്തു . അവസാന രണ്ട് ഓവറിൽ 36 റൺസ് എന്ന ലക്ഷ്യത്തിലേക്ക് ധോണിയും ജഡേജയും ടീമിനെ നയിച്ചു . എന്നാൽ ടൈ എറിഞ്ഞ പത്തൊമ്പതാം ഓവറിലെ രണ്ടാം പന്തിൽ സിക്സറിനുള്ള ജഡേജയുടെ ശ്രമം അശ്വിൻറെ കൈയിൽ അവസാനിച്ചു . ധോണി രണ്ട് സിക്സും ഒരു ബൌണ്ടറിയും നേടിയതോടെ ചെന്നൈയുടെ വിജയലക്ഷ്യം ഒരോവറിൽ 17 . ആദ്യ പന്തിൽ ബ്രാവോയുടെ സിംഗിൾ . രണ്ടാം പന്ത് ധോണി പാഴാക്കി . മൂന്നാം പന്തിൽ വൈഡും ഫോറും . ഒരു പന്ത് കൂടി ധോണി പാഴാക്കിയതോടെ വീണ്ടും പ്രതിരോധത്തിൽ . അഞ്ചാം പന്തിൽ പിറന്നത് രണ്ട് റൺസ് . അതേസമയം അവസാന പന്ത് ഗാലറിയിലെത്തിയെങ്കിലും വിജയം അകലെയായി .


സിംബാബ്വെയ്ക്കെതിരായ രണ്ടാം ഏകദിന മത്സരത്തിൽ ഇന്ത്യയ്ക്ക് എട്ടു വിക്കറ്റ് ജയം . ഇതോടെ മൂന്ന് മത്സരങ്ങടങ്ങിയ പരമ്പര ഇന്ത്യ സ്വന്തമാക്കി ( 2 - 0 ) . വിക്കറ്റ് നഷ്ടത്തിലാണ് സിംബാബ്വെ ഉയർത്തിയ വിജയലക്ഷ്യം ഇന്ത്യ 26.5 ഓവറിൽ മറികടന്നത് . ഇന്ത്യയ്ക്കായി അമ്പാടി റായിഡു 41 റൺസും , കരുൺ നായർ 39 റൺസും , കെ . എൽ . രാഹുൽ 33 റൺസും നേടി . നേരത്തെ ബാറ്റിങ്ങിന് അയക്കപ്പെട്ട സിംബാബ്വെയ്ക്ക് ബാറ്റിംഗ് തകർച്ചയായിരുന്നു . 34 . 3 ഓവറിൽ 126 റൺസിന് അതിഥേയർ പുറത്തായി . 53 റൺസെടുത്ത സിബാൻഡയും 21 റൺസെടുത്ത ചിബാബയും 16 റൺസെടുത്ത സിക്കന്ദർ റാസയും മാത്രമെ സിംബാബ്വെ നിരയിൽ രണ്ടക്കം കടന്നുള്ളു . ഇന്ത്യക്കായി ചാഹൽ 23 റൺസ് വഴങ്ങി മൂന്ന് വിക്കറ്റെടുത്തപ്പോൾ സ്രാനും കുൽക്കർണിയും ഓരോ വിക്കറ്റ് വീതം വീഴ്ത്തി . ആദ്യ മത്സരം കളിച്ച ടീമിൽ മാറ്റമൊന്നുമില്ലാതെയാണ് ഇന്ത്യ ഇറങ്ങിയത് .


ഫേസ്ബുക്ക് സിഇഒ സുക്കർബർഗിനും ട്വിറ്റർ മുൻ സിഇഒ ഇവാൻ വില്യംസിനും പിന്നാലെ ഗൂഗിൾ സിഇഒ സുന്ദർ പിച്ചൈയും ഹാക്കർമാരുടെ ആക്രമണത്തിന് ഇരയായി . പിച്ചെയുടെ ക്യൂറാ അക്കൌണ്ടാണ് ഹാക്ക് ചെയ്യപ്പെട്ടത് . സുക്കർബർഗിൻറെയും വില്യംസിൻറെയും അക്കൌണ്ടുകൾ ഹാക്ക് ചെയ്തു എന്നവകാശപ്പെടുന്ന ഔർമൈൻ എന്ന ഗ്രൂപ്പ് തന്നെയാണ് പിച്ചെയുടെ അക്കൌണ്ടിലും നുഴഞ്ഞുകയറിയത് . പിച്ചെയുടെ അക്കൌണ്ടുകളിൽ നിന്ന് ഹാക്കർമാർ നിരവധി സന്ദേശങ്ങൾ പോസ്റ്റുചെയ്തു എന്നാണ് അറിയുന്നത് . ഇന്ത്യയിൽ ജനിച്ച ഗൂഗിൾ സിഇഒയുടെ ട്വിറ്റർ പേജിൽ ഹാക്കർമാർ അയച്ച സന്ദേശത്തിലൂടെയാണ് വാർത്ത പുറം ലോകം അറിഞ്ഞത് . ഹാക്കർമാർ അദ്ദേഹത്തിന്റെ 508,000 ഫോളോവേഴ്സിനെ മൈക്രോ പ്ലാറ്റ്ഫോമിൽ പരസ്യപ്പെടുത്തുകയും ചെയ്തിട്ടുണ്ട് . ട്വിറ്റുകൾ ഒന്നും നീക്കം ചെയ്തിട്ടില്ല . ഞങ്ങൾ നിങ്ങളുടെ അക്കൌണ്ട് എത്രമാത്രം , സുരക്ഷിതമാണെന്ന് പരീക്ഷിച്ചതാണ് , ഞങ്ങൾ പാസ് വേഡിൽ മാറ്റം വരുക്കിയിട്ടില്ല , മറ്റ് ഹാക്കർമാർക്ക് അക്കൌണ്ട് ഹാക്ക് ചെയ്യാനും മാറ്റങ്ങൾ വരുത്തുവാനും കഴിയും എന്നും ഔർമൈൻ ഹാക്കർമാർ മുന്നറിയിപ്പ് ട്വിറ്റിലൂടെ നൽക്കുകയും ചെയ്തു .


സ്മാർട്ട്ഫോൺ രംഗത്ത് ഇന്ത്യയിലെ ഇപ്പോഴത്തെ നമ്പർ വൺ ബ്രാൻറാണ് ഷവോമി . ഇപ്പോഴിതാ ഡിജിറ്റൽ പെയ്മെന്റ് രംഗത്തേക്കും കൂടി ചുവട് വെയ്ക്കാൻ ഒരുങ്ങുകയാണ് ഇപ്പോൾ ഷവോമി . ' മി പേ ' എന്നാണ് ഡിജിറ്റൽ മണി പെയ്മന്റിന്റെ പേര് . സാംസങ്ങ് പേ അടക്കമുള്ള എതിരാളികളുടെ പേമെൻറ് ഓപ്ഷനുകൾക്ക് ഒരു ബദൽ ആയിരിക്കും ഷവോമിയുടെ നീക്കം . അടുത്തിടെ സ്മാർട്ട് ഫോൺ അധിഷ്ഠിത പേമെൻറുകൾ വർദ്ധിച്ചതിനാൽ ഇന്ത്യയിൽ ഏറ്റവും കൂടുതൽ സ്മാർട്ട്ഫോൺ വിൽക്കുന്ന ബ്രാൻറായ ഷവോമി അത് മുതലെടുക്കാനാണ് മീ പേയുമായി എത്തുന്നത് . യുണിഫൈഡ് പേയ്മെൻറ് ഇൻഫെയ്സ് ( യു . പി . ഐ ) അധിഷ്ഠിത സേവനമായിരിക്കും കമ്പനി ഒരുക്കുക . ഇതിനായുള്ള ടെസ്റ്റിംഗ് പുരോഗമിക്കുകയാണ് . രാജ്യത്തെ ഒരു സ്വകാര്യ ധനകാര്യ സ്ഥാപനത്തിന്റെ പിന്തുണയോടെയായിരിക്കും ഷവോമി പേയ്മെൻറ് സേവനം ലഭ്യമാക്കുന്നത് . നിലവിൽ ചൈനയിൽ ' യൂണിയൻ പേ ' യുമായി ചേർന്ന് ഡിജിറ്റൽ പണമിടപാട് രംഗത്ത് പ്രവർത്തിക്കുന്നുണ്ട് .


ബിറ്റ്കോയിനുൾപ്പടെയുളള ക്രിപ്റ്റോകറൻസികളിൽ നിക്ഷേപം നടത്തിയിട്ടുള്ളവർക്ക് ആർബിഐയുടെ അന്ത്യശാസനം . ക്രിപ്റ്റോകറൻസിയുമായി ബന്ധപ്പെട്ട സേവനങ്ങൾ ജൂലൈ അഞ്ചിനകം നിർത്തിവെക്കണമെന്നാണ് ആർബിഐയുടെ ഉത്തരവ് . മൂന്ന് മാസത്തെ ബഫർ കാലാവധിക്കുള്ളിൽ ക്രിപ്റ്റോകറൻസികളിലുളള എല്ലാ ഇടപാടുകളും അവസാനിപ്പിക്കണമെന്ന് ഏപ്രിൽ മാസം റിസർവ് ബാങ്ക് സർക്കുലർ പുറപ്പെടുവിച്ചിരുന്നു . ഈ കാലാവധിയാണ് ജൂലൈ അഞ്ചിന് അവസാനിക്കുന്നത് . ഇൻറർനെറ്റ് കമ്പനികളെ പ്രതിനിധീകരിക്കുന്ന ഇൻറർനെറ്റ് ആൻഡ് മൊബൈൽ അസോസിയേഷൻ ഓഫ് ഇന്ത്യ ( ഐഎഎംഎഐ ) ക്രിപ്റ്റോകറൻസി നിരോധിക്കാനുളള ആർബിഐയുടെ നീക്കത്തിനെതിരെ സുപ്രീംകോടതിയെ സമീപിച്ചിരുന്നു . എന്നാൽ , ഇന്ന് സുപ്രീംകോടതി അസോസിയേഷൻറെ ആവശ്യം തളളിയതായി ബ്ലൂംബെർഗ് റിപ്പോർട്ട് ചെയ്യുന്നു . ഇതോടെ , ക്രിപ്റ്റോകറൻസികൾ രാജ്യത്ത് പൂർണ്ണമായും നിരോധിക്കപ്പെട്ടു . ആർബിഐ നിയന്ത്രണത്തിലുളള ബാങ്കുകൾ ക്രിപ്റ്റോകറൻസിയിൽ ഇടപാട് നടത്തുന്ന സ്ഥാപനങ്ങളുമായോ വ്യക്തികളുമായോ ഇടപാട് നടത്തുകയോ സേവനങ്ങൾ നൽകുകയോ ചെയ്യുന്നത് അവസാനിപ്പിക്കണമെന്നും റിസർവ് ബാങ്ക് നിർദ്ദേശം നൽകി .


രൂപയുടെ മൂല്യത്തകർച്ച തുടർക്കഥയാവുന്ന സാഹചര്യത്തിൽ റിസർവ് ബാങ്ക് പലിശാ നിരക്കുകളിൽ മാറ്റം വരുത്താനുളള സാധ്യത വർദ്ധിക്കുന്നതായി ദേശീയ മാധ്യമങ്ങൾ . രൂപയുടെ വിനിമയ മൂല്യത്തിൽ ഇടപെടില്ലെന്നാണ് കേന്ദ്ര സർക്കാരും റിസർവ് ബാങ്കും വ്യക്തമാക്കിയിട്ടുളളത് . എന്നാൽ , രൂപയുടെ മൂല്യത്തകർച്ച ഇനിയും നിയന്ത്രണങ്ങളില്ലാതെ മുന്നോട്ട് പോയാൽ റിസർവ് ബാങ്കിൻറെ ഇടപെടീൽ ഉണ്ടാവുമെന്നാണ് വിപണി നിരീക്ഷകരുടെയും അവകാശവാദം . രൂപയുടെ മൂല്യമിടിയുന്നതിനോടൊപ്പം രാജ്യത്തെ ഇന്ധന വില നിയന്ത്രണങ്ങളില്ലാതെ കുതിച്ചുകയറുന്നത് സമ്പദ്വ്യവസ്ഥയ്ക്ക് തന്നെ ഭീഷണിയാവുകയാണ് . ഇന്ധന ഇറക്കുമതിക്കായി രാജ്യത്തിന് ഇപ്പോൾ വൻ തുകയാണ് ചെലവിടേണ്ടി വരുന്നത് . രാജ്യത്തിൻറെ പ്രതിദിന ആവശ്യത്തിൻറെ 81 ശതമാനം എണ്ണയും ഇറക്കുമതിയിലൂടെയാണ് വിപണിയിലെത്തുന്നത് . അതിനാൽ തന്നെ ആഭ്യന്തര വിപണിയിൽ നിയന്ത്രണങ്ങളില്ലാതെയാണ് വില ഉയരുന്നത് . ജൂൺ മുതൽ ഇതുവരെ 6.2 ശതമാനത്തിൻറെ ഇടിവാണ് രൂപയുടെ മൂല്യത്തിൽ സംഭവിച്ചുകൊണ്ടിരിക്കുന്നത് . രാജ്യത്ത് ഇന്ധന വില ഉയരുന്നത് സകല വസ്തുക്കളുടെയും വിലയിൽ വർദ്ധനയ്ക്ക് കാരണമാകുന്നുണ്ട് . രൂപയുടെ മൂല്യത്തിൽ ഇടിവ് തുടരുന്നത് ഇറക്കുമതിയിലൂടെ ആഭ്യന്തര വിപണിയിലെത്തുന്ന വസ്തുക്കളുടെയെല്ലാം വില ഉയർത്തിയിട്ടുണ്ട് . രൂപയുടെ മൂല്യത്തിൽ ഇനിയും ഇടിവ് തുടരാൻ സാധ്യതയുണ്ടെന്നാണ് എസ്ബിഐയുടെ ഗവേഷണ വിഭാഗത്തിൻറെ കണ്ടെത്തൽ . ഈ അടുത്ത് രണ്ട് തവണയാണ് റിസർവ് ബാങ്ക് തങ്ങളുടെ പലിശാ നിരക്കുകൾ മാറ്റം വരുത്തിയത് . റിസർവ് ബാങ്ക് പലിശാ നിരക്കുകൾ വർദ്ധിപ്പിക്കുന്നത് വിലക്കയറ്റം പിടിച്ചുനിർത്താൻ ഉപകരിക്കുമെന്നല്ലാതെ രൂപയ്ക്ക് നേരിട്ട് ഗുണമൊന്നും ഉണ്ടാവില്ലെന്നാണ് എച്ച്ഡിഎഫ്സി ബാങ്കിൻറെ കണ്ടെത്തൽ . ഇന്തൊനീഷ്യ പോലെയുളള രാജ്യങ്ങൾ പലപ്പോഴും ഇത്തരം ഘട്ടങ്ങളിൽ പലിശാ നിരക്കുകൾ ഉയർത്തി രക്ഷാപ്രവർത്തനം നടത്താറുണ്ട് .


ഇലക്ട്രോണിക് സിഗരറ്റാണ് ഫോണിൽ പുകവലി സാധ്യമാക്കുന്നത് . വേപോകാഡ് എന്ന അമേരിക്കൻ ഹൈടെക് കമ്പനിയാണ് ഫോണിലെ ഇലക്ട്രോണിക് സിഗരറ്റ് നിർമിച്ചു നൽകിയിരിക്കുന്നത് . ആൻഡ്രോയിഡ് കിറ്റ്കാറ്റ് 4.4 ഓപ്പറേറ്റിഗ് സിസ്റ്റത്തിലാണ് ഫോൺ പ്രവർത്തിക്കുന്നത് . 5 . 5 ഇഞ്ച് ഡിസ്പ്ലേയാണ് ഈ ഫോണിനുള്ളത് . ജൂപ്പിറ്റർ ഐഒ 3യ്ക്ക് രണ്ട് ബാറ്ററികളാണുള്ളത് . ആദ്യത്തെ ബാറ്ററിയാണ് ചാർജ് ചെയ്യാൻ ഉപയോഗിക്കുന്നത് . രണ്ടാമത്തെ ബാറ്ററി പുകവലിക്കാനുപയോഗിക്കുന്ന ദ്രാവകത്തെ പുകയാക്കി മാറ്റാൻ ഉപയോഗിക്കുന്നു . പുകവലിയിൽ നിന്നു വിമുക്തി നേടാൻ ആഗ്രഹിക്കുന്നവർക്കും ഫോൺ സഹായമൊരുക്കും . ഫോണിലുള്ള പ്രത്യേക ആപ്ലിക്കേഷനാണ് ഇതിനു സഹായിക്കുന്നത് . ആപ് ഉപയോഗിച്ച് പുകയ്ക്കാനുപയോഗിക്കുന്ന ദ്രാവകം അളവു കുറച്ച് കൂടുതൽ തവണ വലിക്കുന്ന രീതിയിൽ ക്രമപ്പെടുത്താ ൻ സാധിക്കും . മറ്റ് ഇലക്ട്രോണിക് സിഗരറ്റുകളേപ്പോലെതന്നെ ഇതിലും പല രുചികളിലുള്ള ലിക്വിഡ് ഉപയോഗിക്കുവാൻ സാധിക്കും . കോഫി , പീച്ച് , മിന്റ് തുടങ്ങിയ ഫ്ളേവറുകളിലുള്ള ദ്രാവകമാണ് നിലവിൽ ഇതിൽ ഉപയോഗിക്കുന്നത് . ഓരോ ഫ്ളേവറുമുപയോഗിച്ച് 800 തവണവരെ പുകയെടുക്കാം . ഇലക്ട്രോണിക് സിഗരറ്റുകൾ സാധാരണ സിഗരറ്റുകളേക്കാൾ ഹാനികരമാണെന്നാണ് പൊതുവെയുള്ള അഭിപ്രായം . ഈയൊരു സാഹചര്യത്തിൽ ഈ പ്രത്യേക സവിശേഷത ഉൾക്കൊള്ളിച്ചിറക്കിയിരിക്കുന്ന ഫോണിന് പലരാജ്യങ്ങളിലും നിയന്ത്രണമേർപ്പെടുത്തുവാനും സാധ്യതയുണ്ട് . എന്തായാലും ഈ ഫോൺ ചെയിൻ സ്മോക്കറുമാർക്ക് ആശ്വാസമാകുമെന്നു തീർച്ചയാണ് . ഇന്ത്യയിൽ ഈ ഫോൺ വാണിജ്യ അടിസ്ഥാനത്തിൽ എത്തിക്കാൻ സാധിക്കുമോ എന്ന കാര്യത്തിൽ കമ്പനി കാര്യമായ പ്രതികരണം നടത്തയിട്ടില്ല .


ജിയോ മണി ആപ്ലിക്കേഷനിൽ നിന്നു ഉപയോക്താക്കളുടെ വിവരങ്ങൾ ചോർന്നുവെന്ന വാർത്ത ജിയോ നിഷേധിച്ചു . ജിയോ മണി ആപ്ലിക്കേഷനിലെ ബഗ് കാരണം ജിയോ മണി ഉപയോക്താക്കളുടെ വിവരങ്ങൾ ചോരുന്നുവെന്ന് ദി മൊബൈൽ ഇന്ത്യൻ റിപ്പോർട്ട് ചെയ്തിരുന്നു . ഈ ചോർച്ചയിൽ ഉപയോക്താവിൻറെ ആധാർ നമ്പർ , ജനന തീയതി , എന്നിവയും ജിയോ മണി എംപിൻ നമ്പർ പോലും ചോർന്നതായി വാർത്ത വന്നു . ജിയോ മണിയിൽ ഇങ്ങനെ ഒരു പ്രശ്നമുണ്ടെന്ന് കണ്ടെത്തിയത് സിഎസ് അക്ഷയ് എന്ന ഗവേഷകനാണ് . അക്ഷയ് ഇക്കാര്യം ട്വീറ്റ് ചെയ്തിരുന്നുവെങ്കിലും ജിയോ അധികൃതരുമായി ഫോണിൽ സംസാരിച്ച ശേഷം അവ നീക്കം ചെയ്തതായി റിപ്പോർട്ടിൽ പറയുന്നു . അതേസമയം , റിലയൻസ് ജിയോ ഈ ആരോപണം നിഷേധിച്ചു . ജിയോ മണിയിൽ അങ്ങനെ ഒരു പ്രശ്നമില്ലെന്നും ഇതിന് പിന്നിൽ തങ്ങളുടെ സേവനങ്ങളെ തരംതാഴ്ത്തിക്കാണിക്കാനുള്ള ദുരുദ്ദേശപരമായ ശ്രമങ്ങളാണ് ഉള്ളത് . ഉപയോക്താക്കളുടെ വിവരങ്ങൾ സുരക്ഷിതമാണെന്നും കനത്ത സുരക്ഷയിലാണ് അവ സംരക്ഷിക്കപ്പെടുന്നതെന്നും ഉറപ്പ് നൽകുന്നുവെന്നും ജിയോ പറഞ്ഞതായി മീഡിയാനാമ റിപ്പോർട്ട് ചെയ്യുന്നു .


ചരക്ക് സേവനനികുതിക്ക് മേൽ ഒരു ശതമാനം പ്രളയസെസ് ഏർപ്പെടുത്താൻ സംസ്ഥാനസർക്കാരിന് ജിഎസ്ടി കൌൺസിൽ അനുമതി നൽകി . ദില്ലിയിൽ ചേർന്ന ജിഎസ്ടി കൌൺസിൽ യോഗത്തിലാണ് തീരുമാനം . പ്രളയാനന്തരപുനർനിർമാണത്തിന് കേരളത്തെ സഹായിക്കാനാണ് തീരുമാനം . നേരത്തേ ജിഎസ്ടി മന്ത്രിതല ഉപസമിതിയും പ്രളയസെസ് പിരിക്കാൻ സംസ്ഥാനത്തിന് അനുമതി നൽകാൻ ശുപാർശ നൽകിയിരുന്നു . പ്രളയാനന്തര പുനർനിർമാണത്തിന് കാര്യമായ തുക സ്വരുക്കൂട്ടാൻ സംസ്ഥാനസർക്കാരിന് ഇതു വഴി കഴിയുമെന്നാണ് കണക്കുകൂട്ടൽ . കേരളത്തിനകത്ത് മാത്രമേ പുതിയ വ്യവസ്ഥ പ്രകാരം സെസ് പിരിക്കാനാകൂ . പ്രകൃതിദുരന്തമുണ്ടാകുന്ന സംസ്ഥാനങ്ങളിൽ പുനർനിർമാണത്തിനുളള ഫണ്ട് കണ്ടെത്താൻ ജിഎസ്ടി കൌൺസിലിനെ കാര്യങ്ങൾ ധരിപ്പിച്ച് സെസ് പിരിക്കാൻ അനുമതി വാങ്ങുന്ന പുതിയ വ്യവസ്ഥയ്ക്കും ഇതിലൂടെ വഴി തെളിയുകയാണ് . പുനർനിർമാണ പദ്ധതികൾക്ക് വേണ്ട ഫണ്ട് കണ്ടെത്താൻ പുറംവായ്പയുടെ പരിധി ഉയർത്താനും സർക്കാരിന് അനുമതി കിട്ടിയിട്ടുണ്ട് . സെസ് നിരക്ക് , കാലയളവ് , ഏതൊക്ക ഉത്പന്നങ്ങൾക്ക് മേൽ ചുമത്തും - എന്നീ കാര്യങ്ങൾ സംസ്ഥാനത്തിന് തീരുമാനിക്കാം . ഏത് ഉത്പന്നങ്ങൾക്ക് എത്ര ശതമാനമാണ് സെസ്സെന്ന് ബജറ്റിൽ പ്രഖ്യാപിക്കുമെന്ന് നേരത്തേ ധനമന്ത്രി തോമസ് ഐസക് വ്യക്തമാക്കിയിരുന്നു .


ഇന്ത്യക്കെതിരായ ടെസ്റ്റ് പരമ്പരയ്ക്ക് മുമ്പ് ശ്രീലങ്കയ്ക്ക് വലിയ തിരിച്ചടി . ന്യുമോണിയ ബാധയെത്തുടർന്ന് നായകൻ ദിനേശ് ചണ്ഡിമലിനെ ആദ്യ ടെസ്റ്റിനുള്ള ടീമിൽ നിന്ന് ഒഴിവാക്കി . ചണ്ഡിമലിന്റെ ആഭാവത്തിൽ രങ്കണ ഹെറാത്താവും ആദ്യ ടെസ്റ്റിൽ ലങ്കയെ നയിക്കുക . ഇന്നലെ രാത്രിയാണ് ചണ്ഡിമലിന് ന്യുമോണിയ ആണെന്ന് സ്ഥിരീകരിച്ചത് . ആശുപത്രിയിൽ പ്രവേശിപ്പിച്ചിരിക്കുകയാണ് ചണ്ഡിമലിനെ ഇപ്പോൾ . ഒരാഴ്ചത്തെ വിശ്രമം ആണ് ചണ്ഡിമലിന് ഡോക്ടർമാർ നിർദേശിച്ചിരിക്കുന്നത് . 26ന് തുടങ്ങുന്ന ആദ്യ ടെസ്റ്റിൽ എന്തായാലും ചണ്ഡീമലിന് കളിക്കാനാവില്ല . ഡോക്ടർമാരുടെ നിർദേശം കൂടി കണക്കിലെടുത്തെ രണ്ടാം ടെസ്റ്റിൽ കളിക്കാനാവുമോ എന്ന കാര്യം പറയാനാകൂ . എയ്ഞ്ചലോ മാത്യൂസ് നായകപദവി ഒഴിഞ്ഞതിനെത്തുടർന്നാണ് വിക്കറ്റ് കീപ്പർ കൂടിയായ ചണ്ഡിമലിനെ ലങ്കയുടെ പുതിയ ടെസ്റ്റ് നായകനായി തെരഞ്ഞെടുത്തത് . കഴിഞ്ഞ തവണ ഇന്ത്യ ലങ്കയിൽ പര്യടനം നടത്തിയപ്പോൾ ഗാലെയിൽ നടന്ന ആദ്യ ടെസ്റ്റിൽ 161 റൺസടിച്ച് ലങ്കയുടെ വിജയത്തിൽ നിർണായക സംഭാവന നൽകിയത് ചണ്ഡീമലായിരുന്നു . മാത്യൂസിന്റെ ഒഴിവിൽ ഹെറാത്ത് ഏതാനും മത്സരങ്ങളിൽ ലങ്കയെ നയിച്ചിട്ടുണ്ട് .


" നല്ല പാട്ടുകൾ നിറഞ്ഞ ഒരുപാട് സിനിമകളിൽ അഭിനയിക്കാൻ ഭാഗ്യം സിദ്ധിച്ചിട്ടുണ്ട് . . . പാട്ടുകളില്ലെങ്കിൽ അപൂർണമായിപ്പോയേനെ എന്റെ പലകഥാപാത്രങ്ങളുടെയും വികാരങ്ങൾ . . ഓർമകളുടെ ഗ്രാമഫോണിൽനിന്ന് ഇന്നും അവ പരന്നൊഴുകിക്കൊണ്ടേയിരിക്കുന്നു . . . " മലയാളത്തിൻറെ പ്രിയനടൻ മോഹൻലാൽ തൻറെ ഫേസ്ബുക്ക് പോസ്റ്റിലാണ് പാട്ടുകളെപ്പറ്റിയുള്ള ഓർമ്മകൾ പങ്കുവയ്ക്കുന്നത് . തൻറെ പുതിയ ചിത്രമായ ഒടിയൻറെ ഗാനങ്ങൾ ചിട്ടപ്പെടുത്തുന്നതിന്റെ വീഡിയോ പങ്കുവെച്ചാണ് ലാൽ ഓർമ്മകളിലേക്കൊരു യാത്ര പോയത് . ഒടിയനി ' ലെ ഗാനങ്ങൾ ചിട്ടപ്പെടുത്തുന്നതിന്റെ വീഡിയോ ഒരുപാട് സന്തോഷത്തോടെ നിങ്ങൾക്കുവേണ്ടി പങ്കുവയ്ക്കുന്നു . ഇത് മനോഹരമായ നാലുപാട്ടുകളുടെ പിറവിയാണെന്നും ലാൽ പറയുന്നു . എം ജയചന്ദ്രനാണ് ഒടിയൻറെ സംഗീതം . ചിത്രത്തിലെ ഗാനങ്ങൾക്ക് വരികളൊരുക്കുന്നത് റഫീക്ക് അഹമ്മദാണ് . എംടിയുടെ രണ്ടാമൂഴത്തിന് ചലച്ചിത്ര ഭാഷ്യം ഒരുക്കുന്ന ശ്രീകുമാർ മേനോൻ തന്നെയാണ് ഒടിയൻറെയും സംവിധായകനും . ആശീർവാദ് സിനിമാസിന്റെ ബാനറിൽ ആന്റണി പെരുമ്പാവൂരാണ് നിർമ്മാണം . പീറ്റർ ഹെയ്നാണ് സംഘട്ടന രംഗങ്ങൾ ഒരുക്കുന്നത് . സിനിമ ഈ വർഷം അവസാനം തിയറ്ററിലെത്തുമെന്നാണ് റിപ്പോർട്ടുകൾ .


വിവാഹേതര ബന്ധം മുഹമ്മദ് ഷമി തുറന്നു സമ്മതിച്ചെന്ന് റിപ്പോർട്ട് . ബിസിസിഐയ്ക്ക് മുന്നിലാണ് ഷമിയുടെ ഏറ്റുപറച്ചിൽ എന്നാണ് ദേശീയ മാധ്യമങ്ങൾ റിപ്പോർട്ട് ചെയ്യുന്നത് . ഷമിക്കെതിരെ ഭാര്യ ഉയർത്തിയ ഒത്തുകളി ആരോപണത്തെ തുടർന്ന് താരത്തെ ബി . സി . സി . ഐയുടെ അഴിമതി വിരുദ്ധ സെൽ ചോദ്യം ചെയ്തിരുന്നു . ഈ ചോദ്യം ചെയ്യലിലാണ് ഷമിയുടെ തുറന്നുപറച്ചിൽ . എന്നാൽ ചോദ്യം ചെയ്യലിൽ ആരോപണങ്ങളിൽ സത്യമില്ലെന്ന് കണ്ട് ഷമിയുമായുള്ള കരാർ ബി . സി . സി . ഐ പുതുക്കുകയായിരുന്നു . ബി ഗ്രേഡ് കരാറാണ് ഷമിക്ക് നൽകിയിരിക്കുന്നത് ഇത് പ്രകാരം ഷമിക്ക് വർഷം 3 കോടി രൂപ ലഭിക്കും . ഒത്തുകളിക്കാനായി ഷമി പാകിസ്ഥാനി യുവതിയിൽ നിന്ന് പണം പറ്റിയെന്നായിരുന്നു ഹസിൻ ജഹാൻറെ ആരോപണം . ഇംഗ്ലണ്ടിലെ വ്യവസായിക്ക് വേണ്ടിയാണ് പാകിസ്ഥാനി യുവതി ഇടനിലക്കാരി ആയതെന്നും ഭാര്യ ആരോപിക്കുന്നു . ഇതോടൊപ്പം ഗാർഹിക പീഡനത്തിനും ഷമിക്കെതിരെ ഭാര്യ കേസ് നൽകിയിട്ടുണ്ട് . ഹസിൻ ജഹാൻറെ ആരോപണങ്ങളുടെ അടിസ്ഥാനത്തിൽ ഷമിയുടെ വാർഷിക കരാർ ബിസിസിഐ റദ്ദാക്കിയിരുന്നു . എന്നാൽ താൻ ഒത്തുകളിച്ചുവെന്ന് തെളിഞ്ഞാൽ തൂക്കിലേറ്റാമെന്ന് ഷമി നേരത്തെ വ്യക്തമാക്കിയിരുന്നു . ഷമിക്കെതിരായ ആരോപണങ്ങളിൽ കൊൽക്കത്ത പൊലിസിൻറെ അന്വേഷണം നടന്നുവരികയാണ് . ഗാർഹിക പീഡനത്തിന് ഷമിക്കെതിരെ ഭാര്യ നൽകിയ പരാതിയിൽ പൊലീസ് അന്വേഷണം പുരോഗമിക്കുകയാണ് .


മേഖലയിലെ രാജ്യങ്ങൾ നയതന്ത്രബന്ധങ്ങൾ ഉപേക്ഷിച്ച് ഉപരോധത്തിലേക്ക് നീങ്ങിയതോടെ ഖത്തർ കറൻസിയായ ഖത്തർ റിയാലും പ്രതിസന്ധിയിലേക്ക് . മറ്റ് അറബ് രാജ്യങ്ങളിലെ ബാങ്കുകളും ധനകാര്യ സ്ഥാപനങ്ങളും ഖത്തർ ബാങ്കുകളുമായുള്ള ഇടപാടുകൾ നിർത്തലാക്കിയതോടെ വലിയ പ്രതിസന്ധിയാണ് ഖത്തർ കറൻസി നേരിടുന്നത് എന്നാണ് റോയിറ്റേർസ് വാർത്ത ഏജൻസി റിപ്പോർട്ട് ചെയ്യുന്നത് . ഡോളറിനെതിരെ 3.64 എന്ന നിരക്കിലാണ് ഇപ്പോഴും ഖത്തർ കറൻസി . ഇതിൽ നിന്ന് തന്നെ ഖത്തർ കറൻസിയുടെ മൂല്യം ഇടിയാതിരിക്കാൻ ഖത്തർ സെൻട്രൽ ബാങ്ക് തങ്ങളുടെ വിദേശ കറൻസി ശേഖരം ഉപയോഗിക്കുന്നു എന്ന് വ്യക്തമാകുന്നുവെന്നാണ് സാമ്പത്തിക വിദഗ്ധരുട അഭിപ്രായം . ഇപ്പോൾ തന്നെ ജൂൺ 2016 ന് ശേഷമുള്ള ഏറ്റവും കുറഞ്ഞ നിരക്കിലാണ് ഡോളറിനെതിരെ ഖത്തർ കറൻസിയുള്ളത് . അതേ സമയം സൌദി അറേബ്യയ്ക്ക് പുറമേ ബഹ്റിനും , യുഎഇയും തങ്ങളുടെ രാജ്യത്തെ ബാങ്കുകളോട് ഖത്തർ ബാങ്കുകളുമായുള്ള എല്ലാ ഇടപാടുകളും മരവിപ്പിക്കാൻ ഉത്തരവ് നൽകിയിട്ടുണ്ട് . എന്നാൽ ഖത്തർ കറൻസിയിൽ ഇടപാട് നടത്തുന്നതാണ് സൌദി സെൻട്രൽ ബാങ്ക് തടഞ്ഞതെന്ന് ഒരു റിപ്പോർട്ടുണ്ട് . പക്ഷെ ഇതിനോട് പ്രതികരിക്കാൻ സൌദി സെൻട്രൽ ബാങ്ക് തയ്യാറായില്ല . അതേ സമയം തങ്ങളുടെ പ്രവർത്തനത്തിനായി വിദേശ ഫണ്ടുകൾ സ്വീകരിച്ച ഖത്തർ ബാങ്കുകൾ ഏറെയാണ് . 2015 മാർച്ചിന് ശേഷം ഖത്തർ ബാങ്കുകളുടെ വിദേശ ബാധ്യത 124 ശതകോടി അമേരിക്കൻ ഡോളറാണ് എന്നാണ് ഖത്തർ സെൻട്രൽ ബാങ്ക് കണക്കുകൾ സൂചിപ്പിക്കുന്നത് . ഇതിനാൽ തന്നെ ലോകത്തിലെ ഏറ്റവും വലിയ നാച്യൂറൽ ഗ്യാസ് എക്സ്പോർട്ടെസ് ആയ ഖത്തർ തങ്ങളുടെ വലിയ വിദേശ നാണ്യ ശേഖരം കറൻസി മൂല്യം പിടിച്ചുനിർത്താൻ ഉപയോഗിക്കാൻ തന്നെയാണ് സാധ്യത . അതേ സമയം കേന്ദ്രബാങ്കുകളുടെ കൃത്യമായ നിർദേശം വരും വരെ ഖത്തർ ബാങ്കുകളുമായുള്ള ഇടപാടുകൾ ദീർഘിപ്പിക്കാൻ തന്നെയാണ് ചില ബഹ്റിൻ യുഎഇ ബാങ്കുകളുടെ തീരുമാനം എന്നും റിപ്പോർട്ട് വരുന്നുണ്ട് . അതേ സമയം താൽകാലികമായെങ്കിലും തങ്ങളുടെ വിദേശ നാണ്യ ശേഖരം ഉപയോഗിച്ച് സാമ്പത്തിക പ്രതിസന്ധിയില്ലാതെ തുടരാമെങ്കിലും ഖത്തറിന് കൂടുതൽ കാലം ഈ ഉപരോധം തുടർന്നാൽ പിടിച്ചു നിൽക്കാൻ സാധിക്കില്ലെന്നാണ് റിപ്പോർട്ട് . വ്യാപരവും , മൂലധനത്തിൻറെ ഒഴുക്കും ഇത്തരം ഒരു ഉപരോധത്തിലൂടെ നിലയ്ക്കും ഇത് ക്രമേണ ഖത്തറിൻറെ മൊത്തം സാമ്പത്തിക കടത്തിലേക്ക് തള്ളിവിടാം എന്ന് അഭിപ്രായപ്പെടുന്നത് അന്താരാഷ്ട്ര റൈറ്റിംഗ് ഏജൻസിയായ മൂഡിയാണ് . അതേ സമയം തന്നെ ഗൾഫിന് പുറത്ത് ശ്രീലങ്കയിലേയും , സിംഗപ്പൂരിലേയും ബാങ്കുകൾ ഖത്തർകറൻസിയുടെ വിനിമയം താൽകാലികമായി നിർത്തിവച്ചതായി അൽജസീറ റിപ്പോർട്ട് ചെയ്യുന്നു .


കളിത്തട്ടിൽ മിശിഹായുടെ കണ്ണീർ പൊഴിയുമ്പോൾ , ആ സങ്കടക്കടലിൽ മുങ്ങുന്നത് ലോകമെങ്ങുമുള്ള ലക്ഷകണക്കിന് ആരാധകരാണ് . ശതാബ്ദി കോപ്പയുടെ ഫൈനലിൽ , ചിലിയോട് തോറ്റ് കണ്ണുനീരോടെ മടങ്ങുമ്പോൾ , ഉച്ചയ്ക്ക് അസ്തമിച്ച സൂര്യനെ പോലെയായിരുന്നു ലിയോണൽ മെസി . തോൽവിയുടെ പ്രഹരം ആരാധകരുടെ ഉള്ളിൽ തളംകെട്ടി കിടക്കുമ്പോൾ , അതാ വരുന്നു ഫുട്ബോളിലെ മിശിഹായുടെ വിരമിക്കൽ പ്രഖ്യാപനം . ലോകകപ്പിലും രണ്ടു കോപ്പ അമേരിക്കയിലുമായി തുടർച്ചയായ മൂന്നാം ഫൈനലാണ് അർജന്റീന അടിയറവ് പറഞ്ഞപ്പോൾ മെസി എന്ന ഇതിഹാസത്തിന് എങ്ങനെ സഹിക്കാനാകും , അല്ലേ . . . ! അർജന്റീനയുടെ തോൽവിയേക്കാൾ , ആ പത്താം നമ്പർ ജഴ്സിയിൽ ഇന്ദ്രജാലം കാട്ടുന്ന മെസിയെ ഇനി കാണാനാകുമോയെന്നതാണ് ഇപ്പോൾ ആരാധകരെ വിഷമിപ്പിക്കുന്ന കാര്യം . ശതാബ്ദി കോപ്പയുടെ ഫൈനലിൽ തോറ്റതിനുശേഷമാണ് മെസി രാജ്യാന്തര ഫുട്ബോൾ മതിയാക്കുന്നുവെന്ന വാർത്ത പുറത്തുവരുന്നത് . ഇക്കാര്യത്തിൽ കൂടുതൽ സ്ഥിരീകരണവും വ്യക്തതയും വരേണ്ടിയിരിക്കുന്നു . ഈ അവസരത്തിൽ നമ്മൾ പരിശോധിക്കേണ്ട പ്രധാന കാര്യം , അർജന്റീനയ്ക്ക് ആരായിരുന്നു മെസി ? എന്തായിരുന്നു മെസിക്ക് അവിടെയുണ്ടായിരുന്ന റോൾ ? മാറിമാറി വന്ന അർജന്റീനയുടെ പരിശീലകർക്ക് എപ്പോഴെങ്കിലും ഇത് നിർവ്വചിക്കാൻ സാധിച്ചിരുന്നോ ? മുകളിൽ കൊടുത്ത ചോദ്യങ്ങൾക്ക് ഉത്തരം തേടുമ്പോൾ , കഴിഞ്ഞ ഒരു ദശാബ്ദക്കാലം ഫുട്ബോൾ ലോകത്ത് ബാഴ്സലോണ എന്ന ടീമിന്റെ കുതിപ്പും , അതിന് ഗതിവേഗം പകർന്ന മെസിയുടെ കാലുകളും എങ്ങനെ മറക്കാനാകും . ബാഴ്സലോണയ്ക്കുവേണ്ടി ഗോളുകൾ അടിച്ചുകൂട്ടിയ മെസിക്ക് പക്ഷെ ദേശീയ കുപ്പായത്തിൽ തിളങ്ങാനായിരുന്നില്ല . ഈ വിഷയം ലോകത്തെ ഫുട്ബോൾ പ്രമുഖ കളിയെഴുത്തുകാർ ഇഴകീറി പരിശോധിച്ചതാണ് . ക്ലബിനുവേണ്ടി കളിക്കുന്ന കളി മെസിക്ക് രാജ്യത്തിനുവേണ്ടി പുറത്തെടുക്കാനായില്ല എന്നത് വസ്തുതയായി അവശേഷിക്കുമ്പോഴും , ഇതിന് കാരണമായി വിദഗ്ദ്ധർ കണ്ടെത്തിയ ന്യായം , അർജന്റീനയിൽ സാവിയും ഇനിയസ്റ്റയും ഇല്ലല്ലോ എന്നതായിരുന്നു . പക്ഷെ അത് മെസിയുടെ തെറ്റോ പിഴവോ ആയി എങ്ങനെ വ്യാഖാനിക്കാനാകും ? അർജന്റീനയുടെ പരിശീലകരല്ലെ , മെസിക്കുവേണ്ടി ഒരു സാവിയെയും ഇനിയസ്റ്റയെയും സൃഷ്ടിക്കേണ്ടിയിരുന്നത് ? ബാഴ്സലോണയിലും അർജന്റീനയിലും മെസിയുടെ ഉത്തരവാദിത്വങ്ങൾ രണ്ടു തരത്തിൽ തന്നെയായിരുന്നു . ക്ലബ് ഫുട്ബോളിൽ ഒരിക്കലും കളി നെയ്തെടുക്കേണ്ട അവസ്ഥ മെസിക്ക് ഉണ്ടായിട്ടില്ല . അവിടെ സാവിയും ഇനിയസ്റ്റയും നൂൽ നൂർക്കുന്നതുപോലെ കൃത്യതയോടെ രണ്ടു വിംഗുകളിൽനിന്നും പന്തുകൾ മെസിക്കു നൽകുമായിരുന്നു . ഗോളടിക്കേണ്ട ജോലി മാത്രമെ മെസിക്ക് ഉണ്ടായിരുന്നുള്ളു . അത് അദ്ദേഹം ഭംഗിയായി നിർവ്വഹിക്കുകയും ചെയ്തു . എന്നാൽ അർജന്റീനയിൽ അതല്ലായിരുന്നു സ്ഥിതി . ഇവിടെ ഗോളടിക്കുകയും ഗോളടിപ്പിക്കുകയും മാത്രമല്ലായിരുന്നു , മദ്ധ്യനിരയിൽ കളി നെയ്തെടുക്കേണ്ട ഉത്തരവാദിത്വം കൂടി മെസിയുടെ ചുമലിൽ വന്നുചേർന്നു . അതുകൊണ്ടുതന്നെ സ്വതസിദ്ധമായ കളി അർജന്റീനയ്ക്കുവേണ്ടി മെസിക്ക് പുറത്തെടുക്കാനായോ എന്ന ചോദ്യത്തിന് , ഇല്ല എന്നു തന്നെ പറയേണ്ടിവരും . പക്ഷെ , കൈനിറയെ പണം നൽകുന്ന ബാഴ്സലോണയ്ക്കുവേണ്ടി കളിക്കുന്ന കളി , അർജന്റീനയ്ക്കുവേണ്ടി കളിച്ചില്ല എന്ന് ഇതിന് അർത്ഥമില്ല . മെസി അർജന്റീനയ്ക്കുവേണ്ടി പരമാവധി ശ്രമിച്ചു . പക്ഷെ പ്രതീക്ഷിച്ചപോലെ ഗോളുകൾ വന്നില്ല , കിരീടവും . ഇത് പലപ്പോഴും ആരാധകർക്കു തോരാകണ്ണീരായി മാറുകയും ചെയ്തു . ഒരു പക്ഷെ , സാവിയെയും ഇനിയസ്റ്റയെയും പോലെ രണ്ടു മികച്ച മദ്ധ്യനിര പ്ലേമേക്കർമാർ ഉണ്ടായിരുന്നെങ്കിൽ അർജന്റീനയുടെ തലവര തന്നെ മറ്റൊന്നായി മാറുമായിരുന്നു . യുവാൻ റോമൻ റിക്വൽമെ എന്ന താരത്തിന്റെ സാന്നിദ്ധ്യം കഴിഞ്ഞ അഞ്ചുവർഷക്കാലം അർജന്റീനയ്ക്കു വരുത്തിവെച്ച നഷ്ടം ഇപ്പോഴാണ് ശരിക്കും മനസിലാകുക . റിക്വൽമെ ഉണ്ടായിരുന്നെങ്കിൽ തീർച്ചയായും സാവിയ്ക്കും ഇനിയസ്റ്റയ്ക്കും പകരമാകുമായിരുന്നു . അതുമാത്രമല്ല , അർജന്റീനയിൽ പ്ലേമേക്കറായി മെസി മാറിയപ്പോൾ , അദ്ദേഹമൊരുക്കി കൊടുത്ത അവസരങ്ങൾ മുതലാക്കാൻ ശേഷിയുള്ള ഒന്നോ രണ്ടോ സ്ട്രൈക്കർമാർ ഉണ്ടായിരുന്നെങ്കിലെന്നും ആശിച്ചുപോകുന്നുണ്ട് ആരാധകർ . മറുവശത്ത് ഗോൺസാലോ ഹിഗ്വെയ്ൻ , സെർജിയോ അഗ്യൂറോ എന്നിവർ ഏറെ നിരാശപ്പെടുത്തി എന്നു തന്നെ പറയേണ്ടിവരും . ഹിഗ്വെയ്ൻ ഗോളുകൾ കണ്ടെത്തിയെങ്കിലും , മാറഡോണയുടെ മരുമകൻ എന്ന ലേബലിൽ അറിയപ്പെട്ടിരുന്ന അഗ്യൂറോ കളഞ്ഞുകുളിച്ച അവസരങ്ങൾക്ക് ഒരുപക്ഷെ അർജന്റീനയുടെ കണ്ണീരിനേക്കാൾ വലുപ്പമുണ്ടാകും . ഒരു സഹസ്രാബ്ദത്തിലേറെയുള്ള ഫുട്ബോൾ ചരിത്രത്തിൽ ഏറ്റവും പ്രാധാന്യമുള്ള ടീമായിരുന്നു അർജന്റീന . അർജന്റീന ഏറ്റവും മികച്ച പ്രകടനം നടത്തിയിരുന്നത് ഡീഗോ മാറഡോണ എന്ന മാന്ത്രികൻ കളംനിറഞ്ഞ നാളുകളിലായിരുന്നു . അന്ന് ഒരു ലോക കിരീടവും ഫിഫ വജ്രജൂബിലി കിരീടവും മാറഡോണ അർജന്റീനയ്ക്കു നേടിക്കൊടുത്തു . മെസിയും മാറഡോണയും ഇതിഹാസതുല്യരായാണ് വിലയിരുത്തപ്പെടുന്നത് . എന്നാൽ രാജ്യത്തിന് ശ്രദ്ധേയമായ ഒരു കിരീടം നേടിക്കൊടുക്കാതെ കളി മതിയാക്കുന്ന മെസിയുടെ കരിയർ പൂർണമാകില്ലെന്നാണ് ആരാധകരും ഫുട്ബോൾ വിദഗ്ദ്ധരും വിലയിരുത്തുന്നത് . മെസി കളി മതിയാക്കുമെന്ന വാർത്ത ആരാധകർക്ക് വലിയ വിഷമം ഉണ്ടാക്കുന്നതാണ് . പക്ഷെ ദേശീയ ടീമിനുവേണ്ടി മെസി നന്നായി കളിച്ചില്ല എന്നു പറയുന്നത് ബാലിശമാണ് . ഇവിടെ പ്രശ്നം മെസിയുടെ കളിക്കളത്തിലെ റോൾ ആയിരുന്നുവെന്ന് തന്നെ പറയേണ്ടിവരും . ഒന്നുകിൽ സാവിയെയും ഇനിയസ്റ്റെയും പോലെയുള്ള പ്ലേമേക്കർമാർ വേണമായിരുന്നു . അല്ലെങ്കിൽ അർജന്റീനയിൽ പ്ലേമേക്കറായി മാറിയ മെസി ഒരുക്കിയ അവസരങ്ങൾ മുതലെടുക്കാൻ ഒരു സ്ട്രൈക്കർ വേണമായിരുന്നു . ഇതു രണ്ടുമില്ലാതെ പോയതാകാം , ഒരു പക്ഷെ മെസി എന്ന സമകാലീന ഫുട്ബോളിലെ ഏറ്റവും മികച്ച താരത്തിന്റെ കരിയർ അപൂർണമാക്കി മാറ്റയത് . . .


ഒരു ബേസിക്ക് ഫീച്ചർ ഫോണിൽ പ്രതീക്ഷിക്കാവുന്നതിലും കൂടുതൽ ആപ്പുകൾ . അതിൽ പകുതിയും ജിയോയുമായി ബന്ധപ്പെട്ട ആപ്പുകളാണ് . അതിൽ ഒരു ആപ്പ് ' മൻ കി ബാത്ത് ' ആപ്പ് ആണ് . എന്നാൽ ജിയോ ഫോണിൽ ഇന്ത്യക്കാർ ഏറ്റവും കൂടുതൽ ഉപയോഗിക്കുന്ന ജനപ്രിയ ആപ്ലിക്കേഷനായ വാട്സാപ്പ് ഉണ്ടാകില്ല . എന്നാൽ ഫേസ്ബുക്ക് ലഭിക്കും . ചിലപ്പോൾ വാട്ട്സ്ആപ്പ് ഉപയോഗത്തിൽ വരുത്താനുള്ള സാധ്യത ജിയോ തള്ളികളയുന്നില്ല . ജിയോയുടെ തന്നെ ജിയോചാറ്റ് പ്ലാറ്റ്ഫോം സജീവമാക്കാൻ ലക്ഷ്യമിട്ടാണ് വാട്സാപ്പ് ഒഴിവാക്കിയതെന്നും സൂചനയുണ്ട് . വാട്സാപ്പിന് ഇന്ത്യയിൽ മാത്രം 20 കോടി ഉപയോക്താക്കളുണ്ട് . ഓഗസ്റ്റ് 24 മുതലാണ് ജിയോ ഫോണുകളുടെ ബുക്കിങ് ആരംഭിക്കുന്നത് . അതിന് മുൻപായി ഫോണിനെക്കുറിച്ച് കൂടുതൽ വ്യക്തത വരുമെന്നാണ് കരുതുന്നത് .


പ്രധാനമന്ത്രി നരേന്ദ്രമോദി ഉത്തമ ബജറ്റെന്ന് വിശേഷിപ്പിച്ച കേന്ദ്രബജറ്റിൽ ജനോപകാരപ്രദമായ പ്രഖ്യാപനങ്ങളാണുള്ളത് . ചില ഉൽപ്പന്നങ്ങളിൽ കസ്റ്റംസ് തീരുവ വർധിപ്പിക്കുകയും ചിലവയ്ക്കുള്ള കസ്റ്റംസ് കുറയ്ക്കുകയും ചെയ്തിട്ടുണ്ട് . ഡിജിറ്റൽ ബാങ്കിംഗിനെ പ്രോത്സാഹിപ്പിക്കുന്നതിന്റെ ഭാഗമായി പിഒഎസ് മെഷീനുകൾ , ഫിംഗർ പ്രിന്റ് മെഷീനുകൾ , ഐറിസ് സ്കാനർ എന്നിവയ്ക്ക് ബജറ്റിൽ വിലകുറച്ചിട്ടുണ്ട് . ലിക്വിഫൈഡ് നാച്ചുറൽ ഗ്യാസ് , മൊബൈലുകൾക്കുള്ള പ്രിന്റഡ് സർക്യൂട്ട് ബോർഡുകൾ , മൈക്രോ എടിഎമ്മുകൾ , ഫിംഗർ പ്രിന്റ് മെഷീനുകൾ , ഐറിസ് സ്കാനറുകൾ , എൽഇഡി ബൾബുകൾ , നൈലോൺ മോണോ ഫിലമെന്റ് യാൺ , ഹോട്ട് റോൾഡ് കോയിലുകൾ , സോളാർ പാനലുകൾ , പിഒഎസ് കാർഡ് റീഡർ എന്നിവയ്ക്കാണ് ധനകാര്യ ബജറ്റിൽ വിലകുറയുക . വെള്ളി നാണയങ്ങൾ , സിഗരറ്റ് പുകയില ഉൽപ്പന്നങ്ങൾ , പാൻ മസാല , പുകയില , പാഴ്സൽ വഴി ഇറക്കുമതി ചെയ്ത ഉൽപ്പന്നങ്ങൾ , വാട്ടർ ഫിൽട്ടറുകൾ , അണ്ടിപ്പരിപ്പ് എന്നിവയാണ് വില വർധിയ്ക്കുന്നവയുടെ പട്ടികയിൽ ഉൾപ്പെടുന്നത് . മൊബൈൽ ഫോണുകൾക്കും അടുത്ത സാമ്പത്തിക വർഷത്തിൽ വില വർധിയ്ക്കും . ഇതിന് പുറമേ സെൻട്രൽ ബോർഡ് ഓഫ് എക്സൈസ് ആൻഡ് എക്സൈസ് ആൻഡ് കസ്റ്റംസ് വഴി ചരക്കുസേവന നികുതി ഏർപ്പെടുത്താനുള്ള ശ്രമങ്ങളാണ് കേന്ദ്രസർക്കാർ നടത്തിവരുന്നത് . ജൂലൈ ഒന്നുമുതൽ ചരക്കുസേവന നികുതി പ്രാബല്യത്തിൽ വരുമെന്നാണ് ധാരണയിലെത്തിയിട്ടുള്ളത് .


ഏറ്റവും കൂടുതൽ ഇന്ത്യക്കാർ 2018ൽ ഗൂഗിളിൽ തിരഞ്ഞതാരെയാകും ? ഒറ്റ കണ്ണിറക്കലിലൂടെ ലോകപ്രശസ്തയായ മലയാളി താരം പ്രിയ വാര്യർ പട്ടികയിൽ മുന്നിലുണ്ടെന്ന് ഗൂഗിൾ തന്നെ പറയുന്നു . ഒമർ ലുലു സംവിധാനം ചെയ്ത ചിത്രം ഒരു അഡാർ ലൌവിലെ മാണിക്ക്യ മലരായ പൂവി . . എന്ന ഗാനത്തിലൂടെയായിരുന്നു പ്രിയ വാര്യർ ലോകത്തിന്റെ ശ്രദ്ധ നേടിയത് . ഒരു സാധാരണ പെൺകുട്ടി സിനിമയിറങ്ങും മുന്നേ ഒരു ഗാനത്തിലൂടെ ഇങ്ങനെ പ്രശസ്തയാകുന്നതും അപൂർവമായിരിക്കും . 2018ൽ പ്രിയ വാര്യരെ ചുറ്റിപ്പറ്റിയുള്ള വാർത്തകളും ഓൺലൈൻ ലോകത്ത് നിറഞ്ഞുനിന്നിരുന്നു . ഓൺലൈനിൽ പ്രശസ്തിയിലേക്ക് കയറിയപ്പോൾ തന്നെ വിമർശനങ്ങളും നേരിടേണ്ടി വന്നിട്ടുണ്ട് പ്രിയ വാര്യർക്ക് . എന്തായാലും ഒരു നടിയാകുക തന്നെയായിരുന്നു എപ്പോഴും തന്റെ ആഗ്രഹമെന്നാണ് പത്തൊമ്പതുകാരിയായ പ്രിയ വാര്യർ പറയുന്നത് . ലൈവ്മിന്റിനു വേണ്ടി നിധീഷ് എം കെ നടത്തിയ അഭിമുഖത്തിലാണ് പ്രിയാ വാര്യർ മനസു തുറന്നത് . മുഖ്യമന്ത്രി പിണറായി വിജയനെ അഭിമുഖത്തിനായി കിട്ടാൻ ഇത്ര പാടില്ല എന്ന് സൂചിപ്പിച്ചായിരുന്നു അഭിമുഖം തുടങ്ങിയതെന്നാണ് നിധീഷ് എഴുതുന്നത് . ഇക്കാര്യം പറഞ്ഞപ്പോൾ , മുഖ്യമന്ത്രിക്ക് പൊലീസ് സുരക്ഷയുണ്ട് . എന്റെ മകളെ ഞാൻ തന്നെ സംരക്ഷിക്കണം - എന്നായിരുന്നു പ്രിയ വാര്യരുടെ അച്ഛൻ പ്രകാശ് വാര്യർ പ്രതികരിച്ചതെന്നും നിധീഷ് എഴുതുന്നു . പുതിയ ബോളിവുഡ് ചിത്രത്തിന്റെ പ്രമോ ഷൂട്ടിനായി പ്രിയ വാര്യർ ലണ്ടനിലായിരുന്നു . തിരിച്ചുവന്നപ്പോഴാണ് , ഗൂഗിളിൽ 2018ൽ ഏറ്റവും കൂടുതൽ തിരഞ്ഞത് പ്രിയ വാര്യരെയാണെന്ന് വാർത്ത അറിയുന്നത് . അപ്പോൾ മുതൽ അഭിമുഖത്തിനായി പലരും വിളിക്കുകയാണെന്ന വിശേഷവും പ്രകാശ് വാര്യർ പങ്കുവയ്ക്കുന്നു . തൃശൂർ വിമല കോളേജിൽ കൊമേഴ്സ് ബിരുദപഠനം നടത്തുകയുമാണ് പ്രിയ വാര്യർ . പഠനം മുടക്കരുതെന്നാണ് താൻ പ്രിയ വാര്യരോട് നിർദ്ദേശിക്കാറുള്ളതെന്നും പ്രകാശ് വാര്യർ പറയുന്നു . മാണിക്ക്യ മലരായ പൂവി . . എന്ന ഗാനവും തുടർന്നുണ്ടായ പ്രശസ്തിയും താൻ ആസ്വദിക്കുന്നുവെന്നാണ് പ്രിയ വാര്യർ പറയുന്നത് . എനിക്ക് ഈ വർഷം നടന്ന ഏറ്റവും നല്ല കാര്യം ആ പാട്ട് വന്നതാണ് . നടിയാകണമെന്നു തന്നെയാണ് ആഗ്രഹം . സിനിമ തിരക്കുകൾക്കിടയിലാണ് കോളേജിൽ പോകുന്നതും - പ്രിയ വാര്യർ പറയുന്നു . ഞങ്ങൾ ഒരു മധ്യവർഗ കുടുംബമാണ് . സാധാരണ ബസ്സിലാണ് കോളേജിൽ പോയിവരുന്നത് . തുടക്കത്തിൽ ( പ്രശസ്തയായതിനു ശേഷം ) ഞാൻ പുറത്തുപോകുമ്പോൾ അച്ഛനും അമ്മയ്ക്കും പേടിയായിരുന്നു . പക്ഷേ എനിക്ക് പുറത്തുപോകാൻ ഇഷ്ടമായിരുന്നു . ചിലപ്പോൾ ബുദ്ധിമുട്ടുമുണ്ടായിരുന്നു . നമ്മൾ ഭക്ഷണം കഴിക്കുമ്പോൾ പോലും ആൾക്കാർ സെൽഫിയെടുക്കാൻ വരും . പക്ഷേ ഇപ്പോൾ ഞാൻ അതെല്ലാം ആസ്വദിക്കുന്നുണ്ട് - പ്രിയ വാര്യർ പറയുന്നു . സിനിമയിൽ അഭിനയം തുടരാൻ തന്നെയാണ് തീരുമാനം . പഠനം മുടക്കില്ല . അച്ഛനും അമ്മയും അതിന് അനുവദിക്കുകയും ചെയ്യില്ല . ബിരുദം പൂർത്തിയാക്കണമെന്നാണ് അവരുടെ ആഗ്രഹം . രണ്ടും ഒരുപോലെ കൊണ്ടുപോകാനാണ് ശ്രമമെന്നും പ്രിയ വാര്യർ വ്യക്തമാക്കുന്നു . ഹേറ്റ് കമന്റുകൾ വേദനിപ്പിച്ചിട്ടുണ്ടെന്നും പ്രിയ വാര്യർ പറയുന്നു . നമ്മളെ ഉയർത്തിക്കൊണ്ടു വന്നവർ തന്നെയാണ് താഴ്ത്തിക്കെട്ടാനും ശ്രമിച്ചത് . പക്ഷേ അതൊക്കെ സാധാരണമാണെന്ന് ഞാൻ ഇപ്പോൾ മനസ്സിലാക്കുന്നു . പ്രശസ്തയാകുമ്പോൾ അത്തരം വിമർശനങ്ങളും നേരിടേണ്ടി വരും . എന്തു ചെയ്യണമെന്ന് ആഗ്രഹിക്കുന്നുവോ അത് ചെയ്യാൻ ആണ് ശ്രമിക്കാറുള്ളത് . മറ്റുള്ളവർ എന്തുപറയുന്നുവെന്ന് നോക്കേണ്ട കാര്യമില്ലല്ലോ - പ്രിയ വാര്യർ പറയുന്നു .


ആദ്യ പന്തിൽ തന്നെ അത്ഭുത ജയം കുറിച്ച് കേരളത്തിന്റെ അണ്ടർ 19 വനിതാ ക്രിക്കറ്റ് ടീം . ഗുണ്ടൂരിലെ ജെ . കെ . സി കോളേജ ഗ്രൌണ്ടിൽ നടന്ന സൂപ്പർ ലീഗ് ഗ്രൂപ്പ് ബിയിൽ നാഗാലാൻഡിനെ രണ്ട് റൺസിന് പുറത്താക്കിയ കേരളത്തിന്റെ പെൺപുലികൾ മറുപടി ബാറ്റിംഗിൽ ആദ്യ പന്തിൽ തന്നെ ജയം നേടുകയും ചെയ്തു . ഇത് ലോക റെക്കോർഡാണ് . നാഗാലാൻഡ് എറിഞ്ഞ ആദ്യ പന്ത് വൈഡായപ്പോൾ രണ്ടാം പന്ത് ബൌണ്ടറി കടത്തി കേരളം റെക്കോർഡ് ജയം സ്വന്തമാക്കുകയായിരുന്നു . 2006ൽ മ്യാൻമറിനെതിരെ നേപ്പാൾ രണ്ട് പന്തുകളിൽ നേടിയ ജയമാണ് കേരളം തിരുത്തിക്കുറിച്ചത് . ഗ്രൂപ്പ് ബിയിലെ കേരളത്തിന്റെ ആദ്യ വിജയമാണിത് . കഴിഞ്ഞ മൂന്നു മത്സരങ്ങളിലും പരാജയപ്പെട്ട കേരളം നാല് പോയിന്റുമായി ഗ്രൂപ്പിൽ അഞ്ചാം സ്ഥാനത്താണ് . നാല് മത്സരങ്ങളും തോറ്റ നാഗാലാൻഡ് കേരളത്തിനും പിന്നിലാണ് .


ടൊവീനോ തോമസ് നായകനായെത്തുന്ന ‘എന്റെ ഉമ്മാന്റെ പേര്’ എന്ന ചിത്രത്തിന്റെ ടീസർ പുറത്തിറങ്ങി . ദുൽഖർ സൽമാനാണ് ഫേയ്സ്ബുക്കിലൂടെ ടീസർ പുറത്തിറക്കിയത് . ചിത്രത്തിൽ വാപ്പാന്റെ ഭാര്യമാരിൽ ഉമ്മാനെ തേടി നടക്കുന്ന ചെറുപ്പക്കാരന്റെ കഥാപാത്രത്തെയാണ് ടൊവിനോ അവതരിപ്പിക്കുന്നത് . ആന്റോ ജോസഫ് ഫിലിം കമ്പനി അൽ താരി മൂവീസുമായി ചേർന്ന് നിർമ്മിക്കുന്ന ചിത്രത്തിൽ ഉർവ്വശിക്കൊപ്പമാണ് ടൊവീനോ എത്തുന്നത് . ആന്റോ ജോസഫ് , സി ആർ സലിം എന്നിവരാണ് ചിത്രത്തിന്റെ നിർമ്മാതാക്കൾ . ജോസ് സെബാസ്റ്റ്യനാണ് ചിത്രം കഥയെഴുതി സംവിധാനം ചെയ്യുന്നത് . സംവിധായകനൊപ്പം ശരത് ആർ നാഥും ചേർന്നാണ് രചന . സംഗീതം ഗോപിസുന്ദർ , മഹേഷ് നാരായണൻ എഡിറ്റിംഗ് . സന്തോഷ് നാരായൺ ആർട് . സ്പാനിഷ് ഛായാഗ്രാഹകൻ ജോർഡി പ്ലാനെൽ ആണ് ക്യാമറ . ചിത്രത്തിൽ മാമുക്കോയ , സിദ്ദിഖ് , ശാന്തികൃഷ്ണ , ദിലീഷ് പോത്തൻ തുടങ്ങിയവരും പ്രധാന കഥാപാത്രങ്ങളെ അവതരിപ്പിക്കുന്നു . തിയേറ്ററുകളിൽ വിജയം നേടിയ അരവിന്ദന്റെ അതിഥികളിലെ ഗിരിജയ്ക്ക് ശേഷം ഉർവ്വശിക്ക് ലഭിക്കുന്ന സാധ്യതകളുള്ള കഥാപാത്രമാവും ചിത്രത്തിലേത് .


കേരള ക്രിക്കറ്റ് അസോസിയേഷനിൽ നിന്ന് പുറത്താക്കപ്പെട്ടതിന് പിന്നാലെ വിശദീകരണവുമായി ടി സി മാത്യു . ജനുവരിയിൽ തന്നെ കെസിഎയിലെ പദവികൾ എല്ലാം ഒഴിഞ്ഞതാണെന്ന് മാത്യു പറഞ്ഞു . അഴിമതിയാരോപണങ്ങൾ ഉയർന്നതിനെ തുടർന്ന് മുഖം രക്ഷിക്കാനാണ് രാജിയെന്ന പ്രചാരണം തെറ്റാണെന്നും മാത്യു വിശദീകരിച്ചു . ലോധ കമ്മിറ്റി ശുപാർശകളെ തുടർന്ന് കഴിഞ്ഞ ജനുവരിയിൽ കേരള ക്രിക്കറ്റ് അസോസിയേഷൻ പ്രസിഡന്റ് സ്ഥാനം ഒഴിഞ്ഞതാണ് . ചുമതലയേൽക്കുകയോ യോഗങ്ങളിൽ പങ്കെടുക്കുയോ ചെയ്തിരുന്നില്ലെങ്കിലും സാങ്കേതിമായുണ്ടായിരുന്ന ഇടുക്കി ജില്ലാ സെക്രട്ടറി സ്ഥാനവും രാജിവച്ചതായ് ടി . സി മാത്യു പറഞ്ഞു . കെസിഎ തെരഞ്ഞെടുപ്പിൽ പിൻസീറ്റ് ഡ്രൈവിംഗ് നടത്തുന്നുവെന്ന ആക്ഷേപം ഒഴിവാക്കുകയായിരുന്നു ഇത് . തെരഞ്ഞെടുപ്പടുത്തിരിക്കുന്ന ഒരു ജില്ലാ അസോസിയേഷനിലെ സ്ഥാനമാനങ്ങൾ നഷ്ടപ്പെടുമെന്ന് ഭയക്കുന്ന ചിലരാണ് തനിക്കെതിരേ അഴിമതി ആരോപണങ്ങൾ ഉയർത്തുന്നത് . അവയിൽ കഴമ്പില്ലെന്ന് തെളിഞ്ഞിട്ടുളളതാണെന്നും ടിസി മാത്യു പറഞ്ഞു . മുപ്പതു വർഷമായുളള പ്രവർത്തനത്തിലൂടെ കേരള ക്രിക്കറ്റിന്ടെ വളർച്ചക്ക് ഒട്ടേറെ കാര്യങ്ങൾ ചെയ്യാൻ കഴിഞ്ഞു . നിലവാരമുളള സ്റ്റേഡിയമേ ഇല്ലാതിരുന്ന കെസിഎയെ 16 ഒന്നാംതരം സ്റ്റേഡിയങ്ങളുളള ഇന്ത്യയിലെ മുൻനിര അസോസിയേഷനായ് ഉയർത്തിയതിലടക്കം അഭിമാനത്തോടെയാണ് വിടവാങ്ങൽ . കേരള ക്രിക്കറ്റിനും ആരോപണങ്ങളുന്നയിച്ചവർക്കും നല്ലതുവരട്ടെയെന്നാശംസിച്ച ടിസി മാത്യു ആരോഗ്യ പ്രശ്നങ്ങുളളതിനാൽ ഇനിയങ്ങോട്ട് വിശ്രമ ജീവിതമായിരിക്കുമെന്നും പറഞ്ഞു .


500 ൻറെയും 1000 ത്തിൻറെയും അസാധുവാക്കിയ നോട്ടുകളിൽ 99.3 ശതമാനം നോട്ടുകളും തിരിച്ച് ബാങ്കുകളിൽ എത്തിയതായി റിസർവ് ബാങ്ക് . 15 . 31 ലക്ഷം കോടി രൂപയുടെ നോട്ടുകൾ ബാങ്കുകളിൽ തിരിച്ചെത്തിയെന്നാണ് റിസർവ് ബാങ്ക് പുറത്തിറക്കിയ വാർഷിക റിപ്പോർട്ടിൽ പറയുന്നത് . ഇതോടെ നോട്ട് ആസാധുവാക്കലിലൂടെ കള്ളപ്പണം ഇല്ലാതാക്കാനായെന്ന കേന്ദ്ര സർക്കാരിൻറെ വാദം പൊളിയുകയാണ് . 2016 നവംബർ 8 ന് രാത്രി 8 മണിക്ക് പ്രധാനമന്ത്രി നരേന്ദ്ര മോദി 500 - ൻറെയും 1000 - ത്തിൻറെയും നോട്ടുകൾ അസാധുവാക്കുന്പോൾ വിനിമയ രംഗത്തുണ്ടായിരുന്നത് 15.41 ലക്ഷം കോടി രൂപയുടെ നോട്ടുകളായിരുന്നു . കള്ളപ്പണക്കാർക്ക് ഇരുട്ടടി നൽകുന്നതാണ് ഈ നീക്കമെന്നായിരുന്നു കേന്ദ്ര സർക്കാരിൻരെ വിശദീകരണം . അസാധുവായ നോട്ടുകൾ ബാങ്കുകളിൽ എത്തിക്കാൻ കള്ളപ്പണക്കാർ തയ്യാറാകില്ലെന്നായിരുന്നു കേന്ദ്ര സർക്കാർ കരുതിയിരുന്നത് . എന്നാൽ 15.31 ലക്ഷം കോടി രൂപയുടെ നോട്ടുകളും തിരിച്ചെത്തിയെന്നാണ് റിസർവ് ബാങ്ക് വ്യക്തമാക്കിയിരിക്കുന്നത് . അതായത് 99.30 ശതമാനം നോട്ടുകളും തിരിച്ചെത്തിയിരിക്കുന്നു . റിസർവ് ബാങ്ക് പുറത്തുവിട്ട 2017 - 18 സാന്പത്തിക വർഷത്തെ പ്രവർത്തന റിപ്പോർട്ടിലാണ് ഇക്കാര്യം വ്യക്തമാക്കിയിരിക്കുന്നത് . പതിനായിരം കോടി രൂപയുടെ നോട്ടുകൾ മാത്രമേ തിരിച്ച് ബാങ്കുകളിലേക്ക് എത്താതിരുന്നുള്ളുവെന്നാണ് റിസർവ് ബാങ്കിൻറെ കണക്ക് .


ബോളിവുഡിൽ പ്രശസ്തനായ സംവിധായകൻ ബിജോയ് നമ്പ്യാരുടെ മലയാളചിത്രം ' സോലോ ' പുറത്തിറങ്ങുന്ന ദിവസം പ്രഖ്യാപിച്ചു . മലയാളത്തിലും തമിഴിലുമായി ഒരേസമയം ഒരുങ്ങിയ ചിത്രം ഒക്ടോബർ അഞ്ചിന് തീയേറ്ററുകളിലെത്തും . മലയാളം പതിപ്പിന് 2.34 മണിക്കൂറും തമിഴ് പതിപ്പിന് 2.32 മണിക്കൂറുമാണ് ദൈർഘ്യം . തമിഴ് പതിപ്പിന് യു / എ സർട്ടിഫിക്കറ്റാണ് സെൻസർ ബോർഡ് നൽകിയതെങ്കിൽ മലയാളം പതിപ്പിന് ക്ലീൻ - യു സർട്ടിഫിക്കറ്റാണ് ലഭിച്ചത് . എസ്പിഐ സിനിമാസ് വഴിയാണ് തമിഴ്നാട്ടിൽ വിതരണം . പ്രഖ്യാപിച്ചത് മുതൽ പ്രേക്ഷകശ്രദ്ധയിലുള്ള പ്രോജക്ട് നാല് ഭാഗങ്ങളുള്ള ചലച്ചിത്രസമുച്ചയമാണ് . ശിവ , രുദ്ര , ശേഖർ , ത്രിലോക് എന്നിങ്ങനെ ശിവന്റെ പര്യായങ്ങൾ പേരുകളാക്കിയ നാല് കഥാപാത്രങ്ങളെയാണ് ദുൽഖർ ' സോളോ ' യിൽ അവതരിപ്പിക്കുന്നത് . ബോളിവുഡ് ചിത്രം ' വസീറി ' ന് ശേഷം ബിജോയ് സംവിധാനം നിർവ്വഹിക്കുന്ന ചിത്രത്തിൽ നാല് നായികമാരും എട്ട് സംഗീതസംവിധായകരുമുണ്ട് . പഞ്ചഭൂതം എന്ന സങ്കൽപത്തെ ആധാരമാക്കി മിത്തുകളും യാഥാർഥ്യങ്ങളും കോർത്തിണക്കിയാണ് ചിത്രമെന്ന് അറിയുന്നു .


വാട്ട്സ്ആപ്പ് ഇന്ത്യയിൽ നിരോധിക്കണം എന്ന് ആവശ്യപ്പെടുന്ന ഹർജി സുപ്രീംകോടതിയിൽ . ഹർജി ഫയലിൽ സ്വീകരിച്ച സുപ്രീംകോടതി ഇതിൽ വാദം കേൾക്കുന്നത് അടുത്ത വ്യാഴാഴ്ചത്തേക്ക് മാറ്റി . അടുത്തിടെ വാട്ട്സ്ആപ്പ് ഏർപ്പെടുത്തിയ എൻറ് ടു എൻറ് എൻക്രിപ്ഷൻ തീവ്രവാദികൾക്കും മറ്റും ഗുണകരമാകും എന്ന് ചൂണ്ടികാട്ടിയാണ് വാട്ട്സ്ആപ്പ് നിരോധിക്കണമെന്ന ഹർജിക്കാരൻറെ വാദം . ഹരിയാനയിൽ നിന്നുള്ള ആർടിഐ പ്രവർത്തകൻ സുധീർ യാദവ് ആണ് ഹർജിക്കാരൻ . ഏപ്രിൽ മാസത്തിലാണ് വാട്ട്സ്ആപ്പ് ഇന്ത്യയിൽ 256 ബിറ്റ് എൻക്രിപ്ഷൻ സംവിധാനം ഉപയോക്താക്കൾക്ക് നൽകാൻ തുടങ്ങിയത് . ഈ സംവിധാനം വന്നതോടെ ഗവൺമെൻറ് ആവശ്യപ്പെട്ടാൽ പോലും ഒരു ഉപയോക്താവിൻറെ സന്ദേശം സംബന്ധിച്ച വിവരങ്ങൾ നൽകാൻ വാട്ട്സ്ആപ്പിന് സാധിക്കില്ലെന്ന് ഹർജിയിൽ പറയുന്നു . ഇപ്പോഴത്തെ നിലയിൽ ഒരു വാട്ട്സ് ആപ്പ് സന്ദേശം ഡീകോഡ് ചെയ്യണമെങ്കിൽ വലിയോരു കോമ്പിനേഷൻ നൽകണം , ഇത് ഉണ്ടാക്കാൻ സൂപ്പർ കമ്പ്യൂട്ടറുകൾക്ക് പോലും സാധിക്കില്ലെന്നാണ് ഹർജിക്കാരൻറെ വാദം . ഒരു സന്ദേശം ഡീകോഡ് ചെയ്യാനുള്ള കോമ്പിനേഷൻ ഉണ്ടാക്കുവാൻ ചിലപ്പോൾ വർഷങ്ങൾ എടുത്തേക്കാം . ഇതിനാൽ തന്നെ തീവ്രവാദികൾ വാട്ട്സ്ആപ്പ് ഉപയോഗിച്ച് ലളിതമായി തങ്ങളുടെ പദ്ധതികൾ കൈമാറും എന്നും ഹർജിക്കാരൻ പറയുന്നു . അതിനാൽ തന്നെ വാട്ട്സ്ആപ്പ് നിരോധനം സംബന്ധിച്ച് കോടതി അടിയന്തരമായി ഇടപെടണം എന്നാണ് ഹർജിക്കാരൻറെ ആവശ്യം . വാട്ട്സ്ആപ്പിന് പുറമേ ഹൈക്ക് , വൈബർ തുടങ്ങിയ സന്ദേശ പ്ലാറ്റ്ഫോമുകളെയും ഈ ഹർജിയിൽ കക്ഷി ചേർക്കാൻ ആവശ്യപ്പെടുന്നുണ്ട് . അവരും ഇത്തരം എൻക്രിപ്റ്റ് സംവിധാനങ്ങൾ ഉപയോക്താവിന് നൽകുന്നുണ്ട് . ഇത് സംബന്ധിച്ച് ട്രായിക്കും , കേന്ദ്ര കമ്യൂണിക്കേഷൻ ആൻറ് ഐടി മന്ത്രാലയത്തിനും പരാതി നൽകിയിട്ടും മറുപടിയില്ലാത്തതിനാലാണ് ഇത്തരത്തിൽ ഒരു പൊതുതാൽപ്പര്യ ഹർജിയുമായി സുപ്രീംകോടതിയിൽ എത്തിയതെന്ന് സുധീർ യാദവ് പറയുന്നു .


ബോളിവുഡ് താരം പ്രിയങ്ക ചോപ്രയുടെയും അമേരിക്കൻ പോപ് സിംഗർ നിക്ക് ജൊനാസിൻറെയും വിവാഹ സൽക്കാരത്തിന് പ്രധാനമന്ത്രി നരേന്ദ്രമോദിയും . ദില്ലിയിലെ താജ് പാലസ്സിൽ ഡിസംബർ നാലിന് നടന്ന സൽക്കാരത്തിലാണ് മോദി പങ്കെടുത്തത് . ഇരുവരും പ്രധാനമന്ത്രിയ്ക്കൊപ്പം ഫോട്ടോ പകർത്തി . ഈ ചിത്രം സോഷ്യൽ മീഡിയയിൽ വൈറലാണ് . ഡിസംബർ ഒന്നിന് ജോദ്പൂരിലെ ഉമൈദ് ഭവാൻ കൊട്ടാരത്തിലായിരുന്നു പ്രിയങ്കയുടെയും നിക്ക് ജൊനാസിൻറെയും വിവാഹ ചടങ്ങുകൾ നടന്നത് . ക്രിസ്തീയ ആചാര പ്രകാരവും പഞ്ചാബ് ശൈലിയിലുമായിരുന്നു ഇരുവരുടെയും വിവാഹം . വിവാഹ ചടങ്ങിന്റെ ഭാഗമായി വൻ കരിമരുന്ന് പ്രയോഗം നടത്തിയ പ്രിയങ്ക ചോപ്രയ്ക്ക് സോഷ്യൽ മീഡിയയിൽ രൂക്ഷ വിമർശനം നേരിടേണ്ടി വനന്നിരുന്നു . പരിസര മലിനീകരണത്തിനെതിരായ പ്രചരണത്തിന്റെ മുഖമായിരിക്കെ പ്രിയങ്ക സ്വന്തം കല്യാണത്തിന് മണിക്കൂറുകൾ നീണ്ട കരിമരുന്ന് പ്രയോഗം നടത്തിയതിനാണ് ട്വിറ്ററിൽ വിമർശനം ഉയരാൻ കാരണം . ദീപാവലിക്ക് പാടില്ലാത്ത പടക്കങ്ങൾ എങ്ങനെ സ്വന്തം കല്യാണം വന്നപ്പോൾ പരിസ്ഥിതി സൌഹൃദമായെന്നാണ് ട്വിറ്ററിലെ ചോദ്യം .


സർക്കാറിനെതിരായ വിമർശനങ്ങൾക്ക് പിന്നാലെ , ചലച്ചിത്ര താരം കമലഹാസനെ വ്യക്തിപരമായി ആക്രമിച്ച് തമിഴ്നാട് മന്ത്രിമാർ . സംസ്ഥാന സർക്കാർ അഴിമതിയിൽ മൂടിയിരിക്കുകയാണെന്ന കമലിന്റെ പ്രസ്താവനയുടെ പശ്ചാത്തലത്തിലാണ് വിമർശനം . കമൽഹാസൻ അവതാരകനായുള്ള ബിഗ് ബോസ് പരിപാടി നിരോധിക്കണമെന്ന് ആവശ്യപ്പെട്ട് കഴിഞ്ഞ ദിവസം ഹിന്ദു മക്കൾ കക്ഷി രംഗത്തെത്തിയിരുന്നു . പരിപാടി തമിഴ് സംസ്കാരത്തിനും ഇന്ത്യൻ സംസ്കാരത്തിനും എതിരാണ് എന്നാരോപിച്ചാണ് സംഘടന നിരോധന ആവശ്യം ഉന്നയിച്ചത് . ഇതിനു പിന്നാലെയാണ് മന്ത്രിമാരുടെ ആക്രമണം . കമൽഹാസൻ മൂന്നാം കിട നടനാണെന്ന് നിയമമന്ത്രി സി വി ഷൺമുഖം ആരോപിച്ചു . ഒരു സിനിമയിലും അവസരം കിട്ടാത്ത നടനാണ് കമൽഹാസൻ . കാശുണ്ടാക്കാനുള്ള പരക്കം പാച്ചിലിലാണ് അദ്ദേഹം . സ്ത്രീ വിഷയം സംസാരിക്കാൻ കമലഹാസന് ധാർമികത ഇല്ല . വിവാഹിതരാവാതെ ഒരു താരവുമായി ലിവ് ഇൻ ബന്ധം പുലർത്തിയ ഇദ്ദേഹം പിന്നീടവരെ ഉപേക്ഷിക്കുകയായിരുന്നു . തമിഴ് , ഇന്ത്യൻ സംസ്കാരത്തിന് എതിരാണ് കമൽഹാസൻ . തങ്ങൾക്കെതിരെയോ രാജ്യത്തെ ഏതെങ്കിലും പൌരനെതിരെയോ സംസാരിക്കാനുള്ള അധികാരം കമൽഹാസനില്ല . കമൽഹാസന്റെ ചാനൽ പരിപാടിയായ ബിഗ് ബോസ് ദളിത് വിഭാഗങ്ങളെ അപകീർത്തിപ്പെടുത്തുന്നതാണ് . പട്ടിക ജാതി പട്ടിക വർഗ നിയമപ്രകാരം കമലിനെതിരെ നിയമനടപടി സ്വീകരിക്കണം . ആദായ നികുതി വെട്ടിപ്പ് നടത്തിയോ എന്ന കാര്യവും അന്വേഷിക്കണമെന്നും മന്ത്രി പറഞ്ഞു . താരത്തിന്റെ ആദായ നികുതി കണക്കുകൾ പരിശോധിക്കുന്നതിന് പരിശോധന നടത്തുമെന്ന് നഗരസഭാ കാര്യ മന്ത്രി എസ് പി വേലുമണി അറിയിച്ചു . പണമുണ്ടാക്കാൻ എന്തും ചെയ്യുന്ന ആളാണ് കമൽഹാസൻ . ഏതെങ്കിലും സർക്കാർ വകുപ്പിൽ അഴിമതി നടക്കുന്നുണ്ടെങ്കിൽ അത് തെളിയിക്കാൻ കമലഹാസനോട് മന്ത്രി ആവശ്യപ്പെട്ടു . അഴിമതിയാരോപണം നടത്തിയാൽ പോരാ തെളിവുകൾ ഹാജരാക്കണമെന്ന് ധനമന്ത്രി ഡി ജയകുമാർ കമൽഹാസനോട് ആവശ്യപ്പെട്ടു .


തക്കാളിയുടെ വിലക്കയറ്റത്തിനെതിരെ ഉത്തർപ്രദേശ് തലസ് ഥാനമായ ലക് നോവിൽ ‘സ് റ്റേറ്റ് ബാങ്ക് ഒാഫ് ടൊമാറ്റോ’ തുറന്ന് കോൺഗ്രസി ൻ്റെ പ്രതീകാത് മക പ്രതിഷേധം . പ്രധാന നഗരങ്ങളിൽ എല്ലാം തക്കാളിയുടെ വില വാണം പോലെ കുതിച്ചുകയറുന്ന സാഹചര്യത്തിലാണ് പ്രതിഷേധം . കൊൽകൊത്തയിൽ കിലോക്ക് 95ഉം ഡൽഹിയിൽ 92ഉം മുംബൈയിൽ 80ഉം ചെന്നൈയിൽ 55ഉം രൂപയാണ് തക്കാളിയുടെ വില . ടൊമാറ്റോ ബാങ്ക് ഒ ട്ടേറെ ആകർഷകമകായ ഒാഫറുകളും പ്രഖ്യാപിച്ചിട്ടുണ്ട് . ' ടൊമാടോ ബാങ്കിൽ അരക്കിലോ തക്കാളി നിക്ഷേപിച്ചെന്നും ആറ് മാസം കഴിയു മ്പോൾ ഒരു കിലോ തക്കാളി ലഭിക്കുമെന്നു മാണ് ‘ബാങ്കിൽ’ എത്തിയ 103 വയസ് പ്രായമുള്ള ശ്രീകൃഷ് ണ വർമ ഹാസ്യാത് മകമായി പറഞ്ഞത് . തക്കാളി നിക്ഷേപിക്കുന്നവർക്ക് ആറ് മാസം കൊണ്ട് അഞ്ചിരട്ടി റി ട്ടേൺ ആണ് ഒരു ഒാഫർ . തക്കാളിക്ക് ലോക്കർ സൌകര്യം , തക്കാളി പണയത്തിൽ 80 ശതമാനം വായ് പ , പാവപ്പെട്ടവരുടെ തക്കാളി നിക്ഷേപത്തിന് ആകർഷകമായ പലിശ നിരക്ക് തുടങ്ങിയവയാണ് ഒാഫറുകൾ . ഒരു ബാങ്കി ൻ്റെ ഹാസ്യാനുകരണം തന്നെയാണ് കോൺഗ്രസിന്റെ ഈ തക്കാളി ബാങ്ക് . മഴയിൽ പച്ചക്കറി കൃഷിയിൽ വൻ ഇടിവുകൂടി ഉണ്ടായതോടെ വില പിന്നെയും കുതിച്ചുകയറുകയായിരുന്നു


നാനൂറ്റമ്പതോളം സിനിമകളിൽ അഭിനയിച്ചിട്ടുളള നടി തൊടുപുഴ വാസന്തി അന്തരിച്ചു . ഗുരുതര രോഗങ്ങളാൽ ചികിത്സയിരിക്കെ പുലർച്ചെ നാലിന് ആശുപത്രിയിൽ വച്ചായിരുന്നു അന്ത്യം . സംസ്കാരം വൈകിട്ട് നാലിന് തൊടുപുഴ മണക്കാട്ടെ വീട്ടുവളപ്പിൽ നടക്കും . ഏറെ വർഷങ്ങളായി തൊടുപുഴ മണക്കാട്ടെ സഹോദരന്റെ വീട്ടിലായിരുന്നു താമസം . പ്രമേഹം മൂർച്ചിച്ചതിനെ തുടർന്ന് നേരത്തെ വലതുകാൽ മുറിച്ച കളഞ്ഞതിനു പുറമേ തൊണ്ടയിൽ അർബ്ബുദമുൾപ്പെടെയുളള ഗുരുതര രോഗങ്ങളും പിടിപെട്ടിരുന്നു . നാൽപതു വർഷത്തിനിടെ നാനൂറ്റമ്പതോളം സിനിമകളിൽ കഥാപാത്രങ്ങളായിട്ടുളള വാസന്തിയുടെ ഒടുവിലത്തെ മോഹവും രോഗം മൂലം 2010ൽ നിർത്തേണ്ടിവന്ന അഭിനയം തുടരണമെന്നതായിരുന്നു . ഇടുക്കി ജില്ലയിൽ മണക്കാട് എന്ന ഗ്രാമത്തിലാണ് വാസന്തി ജനിച്ചത് . സിനിമയ്ക്ക് പുറമെ 16 - ലധികം ടെലിവിഷൻ പരമ്പരകളിലും 120 - ഓളം നാടകങ്ങളിലും വാസന്തി വേഷമിട്ടു . നാടകനടനായ രാമകൃഷ്ണൻ നായരാണ് അച്ഛൻ . അദ്ദേഹത്തിന്റെ ബാലെ ട്രൂപ്പിലായിരുന്നു അഭിനയ രംഗത്തേക്കുള്ള അരങ്ങേറ്റം . നടി ചികിത്സക്ക് പണമില്ലാതെ ബുദ്ധിമുട്ടുന്ന വിവരം ഏഷ്യാനെറ്റ് ന്യൂസ് നേരത്തെ വാർത്ത കൊടുത്തിരുന്നു . പക്ഷെ ആരോടും പരിഭവിക്കാഞ്ഞ വാസന്ത ക്രച്ചസിലാണെങ്കിലും ഇനിയും അഭിനയിക്കാൻ കഴിയണേ എന്ന ആഗഹം ബാക്കി വച്ചാണ് വിടപറഞ്ഞത് . .


5ജി ആദ്യമവതരിപ്പിക്കുന്നത് ജിയോയും എയർടെല്ലുമായിരിക്കും എന്ന് ഏകദേശം ഉറപ്പായിക്കഴിഞ്ഞു . മൾട്ടിപ്പിൾ ഇൻപുട്ട് മൾട്ടിപ്പിൾ ഔട്ട്പുട്ട് അഥവാ മിമോ എന്ന സാങ്കേതിക വിദ്യയെയാണ് ഇതിനായി എയർടെൽ കൂട്ടുപിടിക്കുന്നത് . വരാനിരിക്കുന്ന അത്യാധുനിക സാങ്കേതിക വിദ്യയുടെ മുന്നോടിയും അടിത്തറയുമാണ് മിമോ . ഇതൊരു ഹരിത സാങ്കേതിക വിദ്യയുംകൂടിയാണ് . സാംസങ്ങുമായി ചേർന്നാണ് 5ജി അവതരിപ്പിക്കുക എന്നത് ജിയോ നേരത്തേ പ്രഖ്യാപിച്ചതാണ് . എങ്കിലും ജിയോയേക്കാൾ വേഗത്തിൽ 5ജി കൊണ്ടുവരുന്നതും വ്യാപകമാക്കുന്നതും എയർടെല്ലാവാനാണ് സാധ്യത . എന്നാൽ 5ജി പിന്തുണയ്ക്കുന്ന സ്മാർട്ട് ഫോണുകളിലൂടെ മാത്രമേ വേഗത്തിൽ ഇന്റർനെറ്റ് ഉപയോഗിക്കാനാവൂ . എയർടെലിന്റെ നെറ്റ്വർക്ക് മാറ്റ പരിപാടിയായ പ്രൊജക്റ്റ് ലീപിന്റെ ഭാഗമായാണ് മിമൊ സാങ്കേതിക വിദ്യ വിന്യാസവും വ്യാപനവും നടപ്പിലാക്കുന്നത് . ഇതോടെ നിലവിലെ സ്പെക്ട്രത്തിൽ തന്നെ നെറ്റ്വർക്ക് ശേഷി അഞ്ചു മുതൽ ഏഴു മടങ്ങുവരെ വർധിക്കുകയും സ്പെക്ട്രൽ കാര്യക്ഷമത മെച്ചപ്പെടുകയും ചെയ്യും . 4ജി നെറ്റ്വർക്കിൽ ഉപഭോക്താക്കൾക്ക് 2 - 3 മടങ്ങുവരെ ഡേറ്റ വേഗം വർധിക്കും . അകത്തായാലും തിരക്കേറിയ ഇടങ്ങളിലും ഉയർന്ന കെട്ടിടങ്ങളിലും തടസമില്ലാത്ത ഡേറ്റാ വേഗം ലഭിക്കുന്നതിന് ഇത് സഹായിക്കും . ബഹുമുഖ ഉപഭോക്താക്കൾക്കും ഒന്നിലധികം ഉപകരണങ്ങളിലും , പ്രത്യേകിച്ച് ഹോട്ട്സ്പോട്ട് ലൊക്കേഷനുകളിൽ , തടസമില്ലാത്ത ഉപയോഗം സാധ്യമാകും . ബൃഹത്തായ മിമൊ വരാനിരിക്കുന്ന സാങ്കേതിക വിപ്ലവങ്ങൾക്ക് അടിത്തറയാണ് . 5ജിക്ക് മുന്നോടിയായുള്ള സാങ്കേതിക വിദ്യയാണിത് . ഭാവിയിൽ ഇന്ത്യയിൽ ഉണ്ടാകുന്ന ഡേറ്റാ ഡിമാൻഡിനും ഡിജിറ്റൽ വിപ്ലവത്തിനുമുള്ള നെറ്റ്വർക്ക് കരുതലാണ് ബൃഹത്തായ മിമൊ വിന്യാസം . അപ്ഗ്രേഡിങോ പ്ലാൻ മാറ്റമോ കൂടാതെ തന്നെ ഉപഭോക്താക്കൾക്ക് കൂടുതൽ വേഗത്തിൽ ഡാറ്റ ആസ്വദിക്കാനാവും . ഹരിത സാങ്കേതിക വിദ്യയായതിനാൽ മിമൊ കാർബൺ കുറയ്ക്കുന്നതിനും സഹായിക്കും .


സ്പാനിഷ് താരം ഡേവിഡ് വിയ്യയും ജപ്പാനീസ് ലീഗിലേക്ക് . ന്യൂയോർക്ക് സിറ്റി എഫ് സിയിൽ നിന്നാണ് വിയ്യ ജാപ്പനീസ് ക്ലബ് വിസെൽ കോബിൽ എത്തുന്നത് . ബാഴ്സലോണയിലെയും സ്പാനിഷ് ടീമിലെയും മുൻസഹതാരം ആന്ദ്രേസ് ഇനിയെസ്റ്റ , ജർമ്മൻതാരം ലൂക്കാസ് പൊഡോൾസ്കി എന്നിവരും കോബിലുണ്ട് . 2014ൽ അത്ലറ്റിക്കോ മാഡ്രിഡിൽ നിന്ന് ന്യൂയോർക്ക് സിറ്റി എഫ് . സി . യിലെത്തിയ താരം 124 മത്സരങ്ങളിൽ നിന്നായി 80 ഗോളുകൾ നേടിയിട്ടുണ്ട് . 2008ൽ യൂറോകപ്പും 2010ൽ ലോകകപ്പും നേടിയ സ്പാനിഷ് ടീമിൽ അംഗമായിരുന്നു 36കാരനായ ഡേവിഡ് വിയ്യ . കഴിഞ്ഞ ബുധനാഴ്ച ഈ വർഷം അവസാനത്തോടെ നിലവിലുള്ള ക്ലബുമായുള്ള കോൺട്രാക്ട് അവസാനിക്കുന്ന സാഹചര്യത്തിൽ കോബെയിലേക്ക് പോകുമെന്ന് യൂട്യൂബിൽ പങ്കുവെച്ച വീഡിയോയിലൂടെ വിയ്യ സൂചന നൽകിയിരുന്നു . ' ' പുതിയ സ്ഥലം തേടാനുള്ള സമയമായി . പുതിയ വെല്ലുവിളികൾ എഷ്യയിൽ കാത്തിരിക്കുന്നു . പുതിയ രാജ്യം , പുതിയ സംസ്കാരം , പുതിയ സഹതാരങ്ങൾ , ഹെലോ ജപ്പാൻ , ഹെലോ വിസെൽ കോബ ' ' . വീഡിയോയിലൂടെ വിയ്യ പറഞ്ഞു .


ഇന്ന് ലോകത്ത് മറ്റേതൊരു കലയെയും പോലെ ഏറെ അംഗീകാരം കൈവരിച്ച ഒന്നാണ് ഫോട്ടോഗ്രഫി . ആയിരം വാക്കുകളേക്കാൾ ശക്തിയുണ്ട് ഒരു ചിത്രത്തിന് എന്ന പ്രയോഗം ഏറ്റവും അന്വർത്ഥമാകുന്നത് മനോഹരമായ ഫോട്ടോകൾ കാണുമ്പോഴാണ് . മനുഷ്യജീവിതവും അതുമായി ബന്ധപ്പെട്ട ചുറ്റുപാടുകളും ക്യാമറ ഒപ്പിയെടുക്കുമ്പോൾ , അതിൽ മനോഹാരിത മാത്രമല്ല , പച്ചയായ ജീവിതത്തിന്റെ ചൂടും ചൂരുമൊക്കെയുണ്ടാകും . എന്നെന്നും കരുതിവെക്കാൻ ആശിക്കുന്ന ജീവിതത്തിലെ അസുലഭ മുഹൂർത്തങ്ങൾ മുതൽ പരിസ്ഥിതി കാഴ്ചകൾ വരെ നൂറുകണക്കിന് വിഷയങ്ങളിലൂടെയാണ് ഓരോ ചിത്രങ്ങളും ഇതൾവിരിയുന്നത് . ഫോട്ടോഗ്രാഫിയെക്കുറിച്ച് ഇത്രയേറെ പറയുന്നത് എന്തിനെന്നായിരിക്കും അല്ലേ . . പറയാം . ഫേസ്ബുക്കിൽ ഫോട്ടോഗ്രഫിയെ ഏറെ ഇഷ്ടപ്പെടുന്നവർ ചേർന്ന് രൂപീകരിച്ച ഒരു പേജുണ്ട് . " ഞാനെടുത്ത ഫോട്ടോകൾ " എന്ന പേരിൽ അറിയപ്പെടുന്ന ഫേസ്ബുക്ക് ഗ്രൂപ്പ് . ലോകത്തെ വിവിധ ഭാഗങ്ങളിലായി ചിതറി കിടക്കുന്ന ഒന്നരലക്ഷത്തിലധികം മലയാളികൾ അംഗങ്ങളായിട്ടുള്ള ഫേസ്ബുക്ക് ഗ്രൂപ്പാണിത് . ഫോട്ടോഗ്രഫിയുടെ എല്ലാ മേഖലകളേയും ഉൾക്കൊണ്ടുകൊണ്ട് മുന്നോട്ട് പോകുന്ന ഗ്രൂപ്പിൽ അതോടൊപ്പം തന്നെ അംഗങ്ങൾക്കിടയിൽ ശക്തമായ സൌഹൃദവും നിലനിൽക്കുന്നു . ഇന്ന് സോഷ്യൽ മീഡിയയിൽ ഉള്ള എണ്ണിയാൽ ഒടുങ്ങാത്ത ഫോട്ടോഗ്രഫി ഗ്രൂപ്പുകൾക്ക് പ്രചോദനമായി എന്നും " ഞാനെടുത്ത ഫോട്ടോകൾ " ഗ്രൂപ്പ് മുന്നിൽ തന്നെയുണ്ട് . ഇത്രയധികം ഗ്രൂപ്പുകൾ വന്നിട്ടും ഞാനെടുത്ത ഫോട്ടോകൾ എന്ന ഗ്രൂപ്പിന് യാതൊരുവിധ ഉലച്ചിലും തട്ടാത്തത് ഗ്രൂപ്പിലെ ആക്റ്റീവ് അംഗങ്ങൾക്കും അഡ്മിനും ഇടയിൽ നിലനിൽക്കുന്ന സൌഹൃദം കൊണ്ടാണ് . " ഞാനെടുത്ത ഫോട്ടോകൾ " ഫേസ്ബുക്ക് പേജിൽ വന്ന മനോഹരമായ ചില ചിത്രങ്ങൾ കാണാം . . .


വിവിഎസ് ലക്ഷ്മണിൻറെ വിരമിക്കലിന് പിന്നിൽ എംഎസ് ധോണിയോ . ഇന്ത്യൻ ക്രിക്കറ്റിലെ വെരി വെരി സ്പെഷലായിരുന്ന ലക്ഷ്മണിൻറെ വിരമിക്കലിന് പിന്നാലെ ധോണിയെ ചുറ്റിപറ്റിയുണ്ടായ അഭ്യൂഹങ്ങൾ ചില്ലറയല്ല . വിരമിക്കലിന് പിന്നിൽ ധോണിയാണെന്ന് വിവിഎസ് ഒരു വാർത്താസമ്മേളനത്തിൽ പറഞ്ഞു എന്ന കഥ ഉടലെടുത്തതോടെ മഹിക്ക് നേരെ വിമർശനങ്ങൾ ഉയർന്നു . വിരമിക്കൽ പാർട്ടിക്ക് ധോണിയെ ക്ഷണിച്ചില്ല എന്നും വാർത്തകൾ പരന്നതോടെ കഥയാകെ മാറി . വർഷങ്ങൾക്കൊടുവിൽ ഈ കഥയ്ക്ക് പിന്നിലെ സത്യാവസ്ഥ തുറന്നുപറഞ്ഞിരിക്കുകയാണ് ലക്ഷ്മൺ . ' വിരമിക്കൽ പ്രഖ്യാപിച്ചുകൊണ്ട് മാധ്യമങ്ങളെ കണ്ടപ്പോൾ നിരവധി ചോദ്യങ്ങളുയർന്നു . വിരമിക്കുകയാണ് എന്ന കാര്യം സഹതാരങ്ങളോട് പറഞ്ഞോ എന്ന് മാധ്യമപ്രവർത്തകർ ചോദിച്ചു . പറഞ്ഞു എന്നായിരുന്നു മറുപടി . ധോണിയോട് സംസാരിച്ചിരുന്നോ , അദേഹം എന്തുപറഞ്ഞു എന്നതായി അടുത്ത ചോദ്യം . ധോണിയിലേക്കെത്താൻ എത്രത്തോളം പ്രയാസമാണെന്ന് നിങ്ങൾക്കറിയില്ലേ എന്ന് വിവിഎസ് മറുപടി പറഞ്ഞു ' . ഈ വാക്കുകളാണ് വളച്ചൊടിച്ച് ധോണിക്ക് എതിരെയാക്കിയത് എന്നാണ് വിവിഎസിൻറെ വിശദീകരണം . ഇതോടെ തൻെറ വിരമിക്കലിന് പിന്നിൽ ധോണിയാണ് എന്ന തരത്തിൽ വാർത്തകൾ പ്രചരിച്ചതായി വിവിഎസ് വ്യക്തമാക്കി . പിന്നീട് സഹതാരങ്ങളെയും ടീം സ്റ്റാഫിനെയും കണ്ട് നന്ദി പറയുമ്പോൾ ധോണി പൊട്ടിച്ചിരിച്ചെന്നും അദേഹത്തിൻറെ പക്വതയും ലാളിത്യവും തന്നെ അമ്പരപ്പിച്ചതായും വിവിഎസ് തുറന്നുപറഞ്ഞു . ആത്മകഥയായ ' 281 ആൻഡ് ബിയോണ്ട് ' എന്ന് പുസ്തകത്തിലാണ് ഈ പരാമർശങ്ങളുള്ളത് . 134 ടെസ്റ്റുകളിൽ നിന്ന് 45.97 ശരാശരിയിൽ 8781 റൺസ് നേടി 2012ലാണ് ലക്ഷ്മൺ വിരമിച്ചത് .


2019 ലെ പൊതു തെരഞ്ഞെടുപ്പ് ലക്ഷ്യമാക്കി ഏകദേശം 40 മില്യൺ ഡോളർ ( 2.8 ലക്ഷം കോടി രൂപ ) കാർഷിക കടങ്ങളുടെ ഗണത്തിൽ എഴുതിത്തള്ളാനുളള സാധ്യത രാജ്യത്ത് നിലനിൽക്കുന്നതായി യുഎസ് ബാങ്ക് . യുഎസ് ബാങ്കായ ബാങ്ക് ഓഫ് അമേരിക്ക മെറിൽ ലഞ്ചിൻറേതാണ് ഇത് സംബന്ധിച്ച റിപ്പോർട്ട് . ഇന്ത്യയിലെ കേന്ദ്ര - സംസ്ഥാന സർക്കാരുകളുടെ ഈ നടപടി ഇന്ത്യൻ സമ്പദ്ഘടനയിൽ വലിയ ചലനങ്ങൾ സൃഷ്ടിക്കുമെന്നും റിപ്പോർട്ടിൽ പറയുന്നു . റിപ്പോർട്ടുകളെ സാധൂകരിക്കുന്ന രീതിയിൽ കഴിഞ്ഞ ദിവസം കർണ്ണാടകയിലെ കുമാരസ്വാമി സർക്കാർ കർഷകരുടെ 34,000 കോടി രൂപയുടെ കാർഷിക കടങ്ങൾ എഴുതിത്തള്ളിയിരുന്നു . രണ്ട് ലക്ഷം രൂപ വരെയുളള കാർഷിക കടങ്ങളാണ് സർക്കാർ ഇതിനായി പരിഗണിച്ചത് . പൊതു തെരഞ്ഞെടുപ്പ് അടുത്ത വർഷം നടക്കാനിരിക്കെ കേന്ദ്ര സർക്കാർ കഴിഞ്ഞ ദിവസം നെല്ല് അടക്കമുളള കാർഷിക ഉൽപ്പന്നങ്ങളുടെ താങ്ങ് വില വലിയ തോതിൽ ഉയർത്തിയിരുന്നു . ജിഡിപിയുടെ 1.5 ശതമാനത്തിന് തുല്യമായ തുകയാവും കാർഷിക കടങ്ങളായി എഴുതിമാറ്റാൻ സാധ്യത കാണുന്നതെന്നാണ് റിപ്പോർട്ട് പരാമർശിക്കുന്നത് . കാർഷിക മേഖലയുടെ വരുമാനം 2018 - 20 സാമ്പത്തിക വർഷങ്ങളിൽ മൂന്ന് ശതമാനം വരെ ഉയരാൻ ഇത്തരം നടപടികൾ സഹായകരമാവുമെന്നും റിപ്പോർട്ട് പറയുന്നു . 2022 ഓടെ കർഷകരുടെ വരുമാനം ഇപ്പോഴുള്ളതിൻറെ ഇരട്ടിയാക്കുകയെന്നത് കേന്ദ്ര സർക്കാരിൻറെ നയപരിപാടിയാണ് .


കരിയറിലെ മോശം കാലഘട്ടത്തിലൂടെ കടന്നുപോവുകയാണ് ഇന്ത്യൻ പേസർ മുഹമ്മദ് ഷമി . ഭാര്യ ഹസിൻ ജഹാൻ ഉയർത്തിവിട്ട വിവാദങ്ങളുടെ ബൌൺസർ ഷമിയുടെ കരിയറിയെ പ്രതികൂലമായി തന്നെ ബാധിച്ചു . കൊലപാതക ശ്രമം , ഗാർഹിക പീഡനം , ഒത്തുകളി , പരസ്ത്രീ ബന്ധം എന്നിങ്ങനെയുള്ള ഗുരുതര ആരോപണങ്ങളാണ് ഷമിക്കെതിരെ ഉയർന്നത് . പിന്നാലെ ഷമിക്കെതിരെ ജാമ്യമില്ലാ വകുപ്പുകൾ അടക്കം ചുമത്തി കൊൽക്കത്ത പൊലിസ് എഫ്ഐആർ ചുമത്തിയിരുന്നു . കൊൽക്കത്ത പൊലിസിൻറെ അന്വേഷണം നടക്കുന്നതിനിടെ ഷമിയെ പിന്തുണച്ച് രംഗത്തെത്തിയിരിക്കുകയാണ് രോഹിത് ശർമ്മ . കരിയറിലെ ക്ലേശകരമായ സമയത്തിലൂടെ കടന്നുപോകുന്ന ഷമി വിവാദങ്ങളിൽ നിന്ന് മുക്തനായി വേഗം തിരിച്ചുവരട്ടെയെന്ന് രോഹിത് ട്വിറ്ററിൽ കുറിച്ചു . ആരോപണങ്ങളിൽ ബി . സി . സി . ഐയുടെ അഴിമതി വിരുദ്ധ സെൽ ഷമിയെ കഴിഞ്ഞ ദിവസം ചോദ്യം ചെയ്തിരുന്നു . ചോദ്യം ചെയ്യലിൽ വിവാഹേതര ബന്ധം ഷമി തുറന്നു സമ്മതിച്ചെന്ന് റിപ്പോർട്ടുകൾ പുറത്തുവന്നതിന് പിന്നാലെയാണ് രോഹിത് പിന്തുണ അറിയിച്ചത് . ഷമിക്കെതിരായ ആരോപണങ്ങളിൽ കഴമ്പില്ലെന്ന് കണ്ട് നേരത്തെ റദ്ദാക്കിയ കരാർ ബി ഗ്രേഡായി ബിസിസിഐ കഴിഞ്ഞ ദിവസം പുതുക്കിയിരുന്നു .


സിഡ്നി ടെസ്റ്റിൻറെ ആദ്യദിവസം തന്നെ പരമ്പരനേട്ടത്തിന് ഇന്ത്യയെ അഭിനന്ദിച്ച് ഇംഗ്ലീഷ് മുൻ നായകൻ മൈക്കൽ വോൻ . ട്വിറ്ററിലൂടെയാണ് വോൻറെ അഭിനന്ദനം . ടെസ്റ്റിൽ എങ്ങനെ വിജയിക്കണമെന്ന് ചേതേശ്വർ പൂജാര തെളിയിച്ചു . വിദേശത്ത് എങ്ങനെ പരമ്പരജയം നേടണമെന്നതിൽ യുവതാരങ്ങൾക്ക് പാഠമാണ് ഇന്ത്യയുടെ പ്രകടനമെന്നും വോൻ അഭിപ്രായപ്പെട്ടു . ഓസ്ട്രേലിയക്ക് ആദ്യദിനത്തെ തിരിച്ചടിയിൽ നിന്ന് കരകയറാൻ കഴിയില്ലെന്നും വോൻ ട്വീറ്റ് ചെയ്തു . സിഡ്നി ടെസ്റ്റിൽ ഇരട്ട സെഞ്ചുറിക്കരികെ 193ൽ ചേതേശ്വർ പുജാര പുറത്തായി . പൂജാരയെ സ്വന്തം പന്തിൽ നഥാൻ ലിയോൺ ക്യാച്ചെടുത്ത് പുറത്താക്കുകയായിരുന്നു . എന്നാൽ ഒന്നാം ഇന്നിംഗ്സിൽ മികച്ച സ്കോറിലാണ് ഇന്ത്യ .


ഇന്ത്യയുടെ ആധാർ പദ്ധതിയെയും ഡിജിറ്റൽ സാങ്കേതിക വളർച്ചയെയും പ്രശംസിച്ച് മൈക്രോസോഫ്റ്റ് സിഇഒ സത്യ നാദെല്ല രംഗത്ത് . വിൻഡോസ് , ഫെയ്സ്ബുക്ക് , ആൻഡ്രോയ്ഡ് എന്നിവയ്ക്കു വെല്ലുവിളി ഉയർത്തുന്ന തരത്തിലാണ് ആധാറിന്റെ വളർച്ചയെന്നും വളർന്നു കൊണ്ടിരിക്കുന്ന കമ്പനികൾക്ക് ഇതൊരു വെല്ലുവിളിയാണിതെന്നും അദ്ദേഹം പറഞ്ഞു . ' ഹിറ്റ് റീഫ്രെഷ് ' എന്ന തൻറെ പുസ്തകത്തിലാണ് സത്യ നാദെല്ലയുടെ വെളിപ്പെടുത്തൽ . ആധാറിന് ഏറെ വിമർശനങ്ങൾ ഉയരുന്ന പശ്ചാത്തലത്തിൽ ആണ് ടെക് ലോകത്തെ മുൻനിര കമ്പനി മേധാവി പ്രശംസിച്ചിരിക്കുന്നത് . ഇത് കേന്ദ്ര സർക്കാരിന് ആശ്വാസമാണ് . ആധാറിൽ ഇപ്പോൾ 100 കോടിയിലധികം ജനങ്ങൾ അംഗങ്ങളാണ് . പുതിയ ഡിജിറ്റൽ പദ്ധതി ' ഇന്ത്യസ്റ്റാക്കി ' നെയും അദ്ദേഹം അഭിനന്ദിച്ചു . സർക്കാരുകൾ , ബിസിനസ് സ്ഥാപനങ്ങൾ , സ്റ്റാർട്ടപ്പുകൾ തുടങ്ങിയവർക്കു ഉപയോഗിക്കാവുന്ന സവിശേഷ അടിസ്ഥാന സൌകര്യ ഡിജിറ്റൽ പ്ലാറ്റ്ഫോമാണ് ഇന്ത്യസ്റ്റാക്ക് . ഉപയോക്താവിൻറെ പ്രത്യക്ഷ സാന്നിധ്യമില്ലാതെയും കടലാസ് രഹിതവും കറൻസി രഹിതവുമായി ഇടപാടുകൾ എളുപ്പത്തിലാക്കാൻ സഹായിക്കുന്ന ആപ്ലിക്കേഷൻ പ്രോഗ്രാമിങ് ഇന്റർഫേസ് ( എപിഐ ) കൂട്ടായ്മായാണിത് . വ്യവസായ നയം , പൊതുമേഖലയിലെ നിക്ഷേപം , നിക്ഷേപ സൌഹൃദാന്തരീക്ഷം തുടങ്ങിയവ ഏകോപിപ്പിച്ചതാണ് ചൈനയുടെ വിജയം . ചൈനയുടെ വിജയമാതൃക മറ്റുള്ള രാജ്യങ്ങളും അനുകരിക്കുന്നുണ്ട് . ഇതിന്റെ മികച്ച പതിപ്പാണ് ഇന്ത്യസ്റ്റാക്ക് എന്ന് അദ്ദേഹം പറഞ്ഞു .


കൊച്ചിയിൽ നിന്ന് ബാംഗ്ലൂരിലേക്ക് പോകാൻ എത്ര രൂപയാകും ? ബസ്സിലാണെങ്കിൽ ഇത്ര , ട്രെയിനിലാണെങ്കിൽ ഇത്ര എന്നൊന്നും ആലോചിക്കേണ്ട . വെറും അഞ്ഞൂറ് രൂപക്ക് ബാംഗ്ലൂരിലേക്ക് പറക്കാം . അതെ , വിമാനത്തിൽ തന്നെ പോകാം . അഞ്ഞൂറ് രൂപക്ക് . പുതിയതായി സർവ്വീസ് തുടങ്ങിയ എയർ ഏഷ്യയുടെ ഇനീഷ്യൽ ഓഫർ ആണിത് . മൾട്ടി ആക്സിൽ ആഡംബര ബസ്സുകളിൽ ആയിരത്തിന് മുകളിൽ ചാർജ്ജ് വരുമ്പോഴാണ് എയർഏഷ്യ 500 രൂപക്ക് വിമാനയാത്ര ഒരുക്കുന്നത് . ഒക്ടോബർ 25 വരെയാണ് ഈ ഓഫർ . എല്ലാ നികുതികളും അടക്കമാണ് 500 രൂപ . എന്നാൽ പരിമിതമായ സീറ്റുകളിൽ മാത്രമേ ഈ ഓഫർ ലഭിക്കുകയുള്ളൂ . ഒരുപാട് മലയാളികളാണ് ബാംഗ്ലൂരിൽ ജോലി ചെയ്യുന്നത് . ട്രെയിനിൽ ടിക്കറ്റ് കിട്ടാൻ ബുദ്ധിമുട്ടായതിനാൽ പലരും വൻതുക മുടക്കി സ്വകാര്യ എയർ ബസ്സുകളെയാണ് ആശ്രയിക്കുന്നത് . എന്നാൽ ബസ്സിനേക്കാളും ട്രെയിനിനേക്കാളും കുറഞ്ഞ നിരക്കിലാണ് ഇപ്പോൾ എയർ ഏഷ്യ വിമാന യാത്ര ഒരുക്കുന്നത് . ആഭ്യന്തര വിമാന യാത്രക്കാരെ ക്യാൻവാസ് ചെയ്യുക എന്നതാണ് എയർ ഏഷ്യുടെ ലക്ഷ്യം . കഴിഞ്ഞ ആഴ്ചയാണ് കമ്പനിയുടെ സർവ്വീസുകൾ തുടങ്ങിയത് . ചെന്നൈ - ബാംഗ്ലൂർ റൂട്ടിലും കുറഞ്ഞ നിരക്കാണ് ഇവർ മുന്നോട്ട് വക്കുന്നത് . വെറും 990 രൂപക്ക് ചെന്നൈയിൽ നിന്ന് ബാംഗ്ലൂരിലേക്ക് പറക്കാം . സ്ഥിരം യാത്രക്കാരെ മാത്രമല്ല കമ്പനി ലക്ഷ്യമിടുന്നത് . വിമാന യാത്ര എന്നത് സ്വപ്നമായി കാണുന്ന സാധാരണക്കാരെക്കൂടി മുന്നിൽ കണ്ടാണ് ഇത്തരം ഓഫറുകൾ മുന്നോട്ട് വച്ചിരിക്കുന്നത് .


സാംസങ്ങ് ഗ്യാലക്സി ജെ5 , ജെ7,2016 മോഡലുകൾ പുറത്തിറങ്ങി . ചൈനയിലാണ് ഫോൺ ആദ്യമായി പുറത്തിറക്കിയിരിക്കുന്നത് . ഇതിൻറെ വിലയും ഇപ്പോൾ സാംസങ്ങ് പുറത്തുവിട്ടിട്ടുണ്ട് . ഗ്യാലക്സി ജെ5ന് ഇപ്പോഴത്തെ കൊറിയൻ വിലയിൽ കണക്കാക്കിയാൽ 17,000 രൂപവരും . ഗ്യാലക്സി ജെ5ന് ഏതാണ്ട് 21,000 രൂപവരും . ഹാർഡ് വെയറിലും സോഫ്റ്റ് വെയറിലും പ്രത്യേകതകൾ ഏറെയുള്ളതാണ് ജെ5 ഉം , ജെ7ഉം . ജെ7 5.5 ഫുൾ എച്ച്ഡി എഎംഒഎൽഇഡി ഡിസ്പ്ലേയോടെയാണ് എത്തുന്നത് . ഫോണിൻറെ പിക്സൽ ഡെൻസിറ്റി 402 പിപിഐ ആണ് . ഒക്ടാകോർ പ്രോസസ്സറാണ് ഇതിൽ ഉപയോഗിക്കുന്നത് . പ്രോസ്സർ ശേഷി 1.6 ജിഗാഹെർട്സാണ് . 3ജിബിയാണ് റാം ശേഷി . 16ജിബിയാണ് ഇൻറേണൽ മെമ്മറി . മെമ്മറി ശേഷി 128 ജിബിവരെ എസ്ഡി കാർഡ് ഉപയോഗിച്ച് വർദ്ധിപ്പിക്കാൻ സാധിക്കും . പ്രധാന ക്യാമറ 13എംപിയാണ് , മുൻ ക്യാമറ 5 എംപിയാണ് . മുന്നിലേയും പിന്നിലേയും ക്യാമറയ്ക്ക് എൽഇഡി ഫ്ലാഷുണ്ട് . 4ജി സപ്പോർട്ടാണ് ഫോൺ . 3 , 300 എംഎഎച്ചാണ് ബാറ്ററി ശേഷി . ഗ്യാലക്സി ജെ5 ലേക്ക് വന്നാൽ 5.2 ഇഞ്ചാണ് സ്ക്രീൻ വലിപ്പം . എച്ച്ഡി സൂപ്പർ എഎംഒഎൽഇഡി ഡിസ്പ്ലേയാണ് ഇതിനുള്ളത് . 1 . 2 ജിഗാഹെർട്സ് ക്വാഡ്കോർ പ്രോസ്സറാണ് ഇതിൽ ഉപയോഗിച്ചിരിക്കുന്നത് . റാം ശേഷി 2 ജിബിയാണ് . 13 എംപി ക്യാമറ പിന്നിലും 5 എംപി മുൻ ക്യാമറയും ഫോണിനുണ്ട് .


ഐപിഎല്ലിൽ പുതിയ നായകൻ ദിനേശ് കാർത്തിക്കിനു കീഴിൽ കപ്പടിക്കാനുള്ള പടപ്പുറപ്പാടിലാണ് കൊൽക്കത്ത നൈറ്റ് റൈഡേഴ്സ് . സ്ഥിരം നായകൻ ഗൌതം ഗംഭീറിനെ ഇക്കുറി കൈവിട്ട കൊൽക്കത്തയ്ക്ക് ഇത് അഭിമാനപ്പോരാട്ടം കൂടിയാണ് . ദിനേശ് കാർത്തിക് , ക്രിസ് ലിൻ , സുനിൽ നരെയ്ൻ , റോബിൻ ഉത്തപ്പ , ആന്ദ്ര റസൽ തുടങ്ങി കളി ജയിപ്പിക്കാൻ പ്രാപ്തരായ ഒരുപിടി താരങ്ങളാണ് കൊൽക്കത്തയുടെ ആയുധപ്പുരയിലുള്ളത് . ഇവരിൽ പരിക്കിൽ നിന്ന് തിരിച്ചെത്തുന്ന ഓസീസ് താരം ക്രിസ് ലിന്നിന്നാണ് വജ്രായുധം . എന്നാൽ ലിന്നിനെക്കാൾ വലിയ സൂപ്പർ താരത്തെ തങ്ങൾക്കൊപ്പം കൂട്ടിയിരിക്കുകയാണ് കൊൽക്കത്ത ടീം . പക്ഷേ ഈ സൂപ്പർ താരത്തെ ഐപിഎൽ ആരാധകർക്ക് അത്ര പരിചയം കാണില്ല . ലോക പ്രശസ്ത മാനസിക പ്രചോദകനായ മൈക്ക് ഹോൺ ആണ് കൊൽക്കത്തയ്ക്കൊപ്പം ചേർന്നിരിക്കുന്നത് . ടീമംഗങ്ങൾക്ക് മാനസികമായി കരുത്തുപകരുകയാണ് നൈറ്റ് റൈഡേഴ്സ് ക്യാമ്പിൽ മൈക്കിൻറെ ചുമതല . ഏപ്രിൽ ഏഴിന് മത്സരങ്ങൾ ആരംഭിക്കാനിരിക്കേ മൈക്ക് ഹോൺ കൊൽക്കത്ത ക്യാമ്പിനൊപ്പം ചേർന്നിട്ടുണ്ട് . താരങ്ങളുടെ പരിശീലന സെഷൻ നേരിൽ കാണുകയും ചെയ്തു . 2014ൽ നൈറ്റ് റൈഡേഴ്സ് കപ്പുയർത്തിയപ്പോൾ ഹോൺ ടീമിനൊപ്പമുണ്ടായിരുന്നു . ഇന്ത്യ 2011 ഐസിസി ലോകപ്പിൽ കിരീടം സ്വന്തമാക്കിയപ്പോൾ താരങ്ങൾക്ക് ആത്മവിശ്വാസം പകർന്നതും ഇദേഹമാണ് . അതിലേറെ ജർമ്മനിയുടെ ലോകകപ്പ് ഫുട്ബോൾ വിജയത്തിൽ നിർണായകമായതും ഈ ദക്ഷിണാഫ്രിക്കക്കാരൻറെ സാന്നിധ്യമായിരുന്നു .


ചരക്കുസേവ നികുതി നടപ്പിലാകുന്ന അടുത്ത മാസം ഒന്നു മുതൽ കയർ ഉത്പന്നങ്ങൾക്കും കശുവണ്ടിപ്പരിപ്പിനും അച്ചാറിനും സ്കൂൾ ബാഗിനും ഇൻസുലിനും വില കുറയും . ഇതടക്കം 66 ഉത്പന്നങ്ങളുടെ നികുതി നിരക്കുകൾ പുനഃക്രമീകരിച്ചു . ലോട്ടറിയുടെ നികുതി അടുത്ത ജിഎസ്ടി കൌൺസിൽ യോഗം തീരുമാനിക്കും . ജിഎസ്ടി നടപ്പിലാക്കുന്പോൾ ഒരു ലക്ഷം കോടി രൂപയുടെ വരുമാന നഷ്ടം സംസ്ഥനത്തിനും കേന്ദ്രത്തിനുമുണ്ടാകുമെന്ന് ധനമന്ത്രി തോമസ് ഐസക് പറഞ്ഞു ചെറുകിട വ്യവസായികൾക്ക് ആശ്വാസമേകി ഒരു ശതമാനം അനുമാന നികുതി നൽകേണ്ടവരുടെ വാർഷിക വിറ്റുവരുമാനം 50 ലക്ഷത്തിൽ നിന്ന് 75 ലക്ഷമാക്കി ഉയർത്തി . കശുവണ്ടിപ്പരിപ്പ് , കയർ , ഇൻസുലിൻ , പൂജ സാമഗ്രികൾ . ഐസ് എന്നിവയുടെ നികുതി 12ൽ നിന്ന് അഞ്ചാക്കി ചുരുക്കിയതോടെ വില കുറയുമെന്നുറപ്പായി . സ്കൂൾ ബാഗിനും പ്രിന്ററിനും 28 ശതമാനത്തിൽ നിന്ന് 18ആയും അച്ചാറും സോസും പഴവും പച്ചക്കറിയും ഉൾപ്പെടെയുള്ള പായ്ക്ക് ചെയ്ത ഭക്ഷണങ്ങളുടെ നികുതി 18ൽ നിന്ന് 12ആയും കുറച്ചതോടെ വില കുറയും . കുട്ടികളുടെ പരിശീലന പുസ്കങ്ങളുടെ നികുതി 18ൽ നിന്ന് 12ആയും കളറിംഗ് പുസ്തകങ്ങൾക്ക് നികുതി ഒഴിവാക്കുകയും ചെയതതോടെ വില കുറയും . 100 രൂപയിൽ താഴെയുള്ള സിനിമ ടിക്കറ്റിന് 18 ശതമാനവും മുകളിലുള്ളവയ്ക്ക് 28 ശതമാനവും നികുതി . 250 രൂപയിൽ താഴെയുള്ള ടിക്കറ്റുകൾക്ക് നികുതി ഒഴിവാക്കിയ സ്ഥാനത്താണ് പുതിയ നിരക്ക് . ഇതോടെ 100 രൂപയിൽ താഴെയുള്ള ടിക്കറ്റുകൾക്ക് മാത്രം നിരക്ക് കുറയും . പ്ലൈവുഡിന്റെ നികുതി 28 ശതമാനത്തിൽ നിന്ന് കുറയ്ക്കണമെന്ന കേരളത്തിന്റെ ആവശ്യം പരിഗണിച്ചില്ല . ലോട്ടറിക്ക് 28 ശതമാനം പരമാവധി നികുതി ചുമത്തണമെന്ന സംസ്ഥാനത്തിന്റെ ആവശ്യം നീട്ടിക്കൊണ്ടുപോകുന്നതിൽ ദുരൂഹതയുണ്ടെന്ന് ധനമന്ത്രി തോമസ് ഐസക് പറഞ്ഞു . ലോട്ടറിയുടേയും ഉപയോഗശൂന്യമായ പ്ലാസ്റ്റിക്കിന്റേയും നികുതി നിരക്കുകൾ അടുത്ത ഞായറാഴ്ച്ച ചേരുന്ന ജിഎസ്ടി കൌൺസിൽ യോഗം തീരുമാനിക്കും . നിലവിൽ 18 ശതമാനം നികുതിയുള്ള ഉപയോഗ ശൂന്യമായ പ്ലാസ്റ്റിക്കിനെ നികുതിയിൽ നിന്ന് ഒഴിവാക്കണമെന്നാണ് കേരളത്തിന്റെ ആവശ്യം .


തന്റെ വ്യക്തിവിവരങ്ങളും കേംബ്രിജ് അനലിറ്റിക്ക ചോർത്തിയെന്ന് ഫെയ്സ്ബുക് സിഇഒ മാർക്ക് സുക്കർബർഗ് . ഇന്ത്യൻ തെരഞ്ഞെടുപ്പിന്റെ പ്രാധാന്യം അറിയാമെന്നും ഇനിയങ്ങോട്ട് സൂക്ഷ്മത പുലർത്തുമെന്നും സക്കർബർഗ് വ്യക്തമാക്കി . കേംബ്രിഡ്ജ് അനലറ്റിക്ക ചോർത്തിയ 87 മില്യൺ ഫെയ്സ്ബുക് ഉപയോക്താക്കളുടെ പട്ടികയിൽ തന്റേതും ഉൾപ്പെടുന്നാണ് സക്കർബർഗ് വെളിപ്പെടുത്തിയത് . യുഎസ് ഹൌസ് ഓഫ് റെപ്രസെന്റേറ്റീവ്സ് എനർജി ആൻഡ് കൊമേഴ്സ് കമ്മിറ്റിക്കുമുന്നിൽ ഹാജരായ സക്കർബർഗ് തുടർച്ചയായി രണ്ടാം ദിവസവും ചോദ്യങ്ങൾക്ക് മറുപടി നൽകി . വരാൻപോവുന്ന ഇന്ത്യ , ബ്രിസീൽ , ഹംഗറി തെരഞ്ഞെടുപ്പുകളുടെ പ്രധാന്യം ഫെയ്സ്ബുക്കിന് നന്നായി അറിയാം . തെരഞ്ഞെടുപ്പുകളുടെ സുതാര്യതയ്ക്കായി നല്ല നിലപാടുകളെടുത്ത് മുന്നോട്ട് പോകുമെന്നും അദ്ദേഹം വ്യക്തമാക്കി . ഫെയ്സ്ബുക്കിൽ പങ്കുവയ്ക്കപ്പെടുന്ന വിവരങ്ങളിൽ ഉപയോക്താക്കൾക്ക് ആവശ്യമായ നിയന്ത്രണം ലഭിക്കുന്നില്ലെന്ന ഒരു കോൺഗ്രസ് അംഗത്തിന്റെ വിമർശനത്തെ സുക്കർബർഗ് തള്ളിക്കളഞ്ഞു . ഫെയ്സ്ബുക്കിൽ ആര് എപ്പോൾ എന്തു പങ്കുവയ്ക്കാനെത്തിയാലും അവർക്കു അവിടെവച്ചുതന്നെ എല്ലാം നിയന്ത്രിക്കാനാകും . അല്ലാതെ സെറ്റിങ്സിൽ കയറി മാറ്റേണ്ട കാര്യമില്ലെന്നും അദ്ദേഹം വിശദീകരിച്ചു . ചൊവ്വാഴ്ച അഞ്ച് മണിക്കൂർ ചോദ്യങ്ങളെ നേരിട്ട സക്കർബർഗ് രണ്ടു ദിവസത്തിനിടെ രണ്ടാം തവണയാണ് യുഎസ് കോൺഗ്രസിനു മുന്നിൽ ഹാജരാകുന്നത് . കേംബ്രിഡ്ജ് അനലിറ്റിക്കയെന്ന ബ്രിട്ടീഷ് കമ്പനി കോടിക്കണക്കിന് അമേരിക്കക്കാരുടെ ഫെയ്സ്ബുക്ക് അക്കൌണ്ടുകൾ തെരഞ്ഞെടുപ്പ് പ്രചരണങ്ങൾക്കായി ദുരുപയോഗപ്പെടുത്തിയെന്ന കണ്ടെത്തലിനെത്തുടർന്നാണ് സുക്കർബർഗിനെ സെനറ്റ് വിളിച്ചുവരുത്തിയത് .


ഇന്ത്യൻ പേസ് ത്രിമൂർത്തികൾക്ക് ശ്രീലങ്കൻ ഓൾറൌണ്ടർ എയ്ഞ്ചലോ മാത്യൂസിൻറെ പ്രശംസ . മുഹമ്മദ് ഷമിയും , ഉമേഷ് യാദവും , ഭുവനേശ്വർ കുമാറും ലോകോത്തര ബൌളർമാരാണെന്ന് മാത്യൂസ് പറഞ്ഞു . ആദ്യ ടെസ്റ്റിൽ ഇന്ത്യൻ താരങ്ങൾ മികച്ച രീതിയിൽ പന്തെറിയുന്നു . കുറച്ച് വർഷങ്ങളായി മികച്ച പേസ് ബൌളർമാരെ ഇന്ത്യ വളർത്തിയെടുത്തിട്ടുണ്ട് . മികച്ച തന്ത്രങ്ങളിലൂടെ മാത്രമേ മൂവരെയും പിടിച്ചുകെട്ടാൻ കഴിയുള്ളൂ . എന്നാൽ മികച്ച ബാറ്റ്സ്മാൻമാരുള്ള തങ്ങൾക്ക് അതിന് കഴിയുമെന്നും മുൻ ശ്രീലങ്കൻ നായകൻ പറഞ്ഞു . സമ്മർദഘട്ടങ്ങളെ അതിജീവിക്കാനുള്ള മത്സരപരിചയം കൊണ്ടാണ് അർദ്ധ സെഞ്ചുറി പൂർത്തിയാക്കാൻ കഴിഞ്ഞതെന്നും മാത്യൂസ് പറഞ്ഞു . കൊൽക്കത്ത ടെസ്റ്റിൻറെ ആദ്യ ഇന്നിംഗ്സിൽ 52 റൺസെടുത്താണ് എയ്ഞ്ചലോ മാത്യൂസ് പുറത്തായത് .


സ്വർണം പണമാക്കുന്ന പദ്ധതിയായ ഗോൾഡ് മോണിറ്റൈസേഷൻ സംബന്ധിച്ച മാർഗി നിർദ്ദേശങ്ങൾ റിസർവ് ബാങ്ക് പുറത്ത് വിട്ടു . പദ്ധതിയിൽ ബാങ്കുകൾക്ക് തന്നെ പലിശ നിരക്ക് നിശ്ചയിയ്ക്കാം . കാലാവധി പൂർത്തിയാക്കുമ്പോൾ നിക്ഷേപകന്റെ താത്പര്യ പ്രകാരം പണമായോ സ്വർണമായോ നൽകാം . സ്വർണ നിക്ഷേപങ്ങൾ നടത്തുന്ന ഇടപാടുകാരന് കാലാവധിയെത്തുമ്പോൾ നിക്ഷേപിച്ച സ്വർണത്തോടൊപ്പം മുഴുവൻ പലിശയും തിരിച്ചെടുക്കാം . അല്ലെങ്കിൽ കാലാകാലങ്ങളിൽ സ്വർണ നിക്ഷേപ അക്കൌണ്ടിൽ വരവ് വയ്ക്കുന്ന പലിശ നിക്ഷേപകന് പിൻവലിയ്ക്കാം . മൂന്ന് കാലാവധികൾ തിരഞ്ഞെടുത്ത് ഏതെങ്കിലും ഒന്നിൽ പണം നിക്ഷേപിയ്ക്കാം . ഹ്രസ്വകാലം ( ഒന്ന് മുതൽ മൂന്ന് വർഷം ) , ഇടക്കാലം ( അഞ്ച് മുതൽ ഏഴ് വർഷം ) , ദീർഘകാലം ( 12 മുതൽ 15 വർഷം ) എന്നിങ്ങവെയാണ് കാലാവധികൾ . നവംബർ അഞ്ചിന് പദ്ധതിയ്ക്ക് തുടക്കമാകും . പ്രധാനമന്ത്രി നരേന്ദ്രമോദിയാണ് പദ്ധതിയ്ക്ക് തുടക്കം കുറിയ്ക്കുന്നത് . വെറുതെ കിടക്കുന്ന സ്വർണം പുറത്ത് കൊണ്ട് വന്ന് ക്രയവിക്രയം സാധ്യമാക്കുകയാണ് പദ്ധതിയുടെ ലക്ഷ്യം . രാജ്യത്തൊട്ടാകെയുള്ള കുടുംബങ്ങളിലും മറ്റുമായി 20,000 ടൺ സ്വർണ നിക്ഷേപമുണ്ടെന്നാണ് കണക്ക് .


ഓസ്ട്രേലിയക്കെതിരായ മൂന്നാം ക്രിക്കറ്റ് ടെസ്റ്റിലും ഇന്നിംഗ്സ് തോൽവി തുറിച്ചുനോക്കുകയാണെങ്കിലും പാക്കിസ്ഥാൻ താരം യൂനിസ് ഖാൻ ടെസ്റ്റിൽ പുതിയ ചരിത്രം കുറിച്ചു . പാക്കിസ്ഥാനുവേണ്ടി സെഞ്ചുറി നേടിയ യൂനിസ് ഖാൻ ( 136 നോട്ടൌട്ട് ) ടെസ്റ്റ് ചരിത്രത്തിൽ 11 വ്യത്യസ്ത രാജ്യങ്ങളിൽ സെഞ്ചുറി നേടുന്ന ആദ്യ ബാറ്റ്സ്മാനെന്ന ലോക റെക്കോർഡിട്ടു . ഇന്ത്യയുടെ രാഹുൽ ദ്രാവിഡ് ടെസ്റ്റ് കളിക്കുന്ന 10 രാജ്യങ്ങളിലും സെഞ്ചുറി നേടിയിട്ടുണ്ടെങ്കിലും പാക്കിസ്ഥാന്റെ ഹോം മത്സരങ്ങൾക്ക് വേദിയാവുന്ന യുഎഇയിൽ സെഞ്ചുറി നേടാനായിട്ടില്ല . ടെസ്റ്റ് കരിയറിലെ 34 - ാം സെഞ്ചുറിയാണ് 39കാരനായ യൂനിസ് ഇന്ന് കുറിച്ചത് . ഇതിൽ 90കളിൽ പുറത്താവാതെ നേടുന്ന തുടർച്ചയായ 32 - ാം സെഞ്ചുറിയെന്ന റെക്കോർഡും യൂനിസ് സ്വന്തമാക്കി . അവസാനം നേടിയ 15 അർധ സെഞ്ചുറികളിൽ 11 ഉം സെഞ്ചുറിയാക്കി മാറ്റാനായി എന്നതും യൂനിസിന്റെ നേട്ടമാണ് . ഇന്നത്തെ സെഞ്ചുറിയോടെ 1984ൽ വെസ്റ്റ് ഇൻഡീസിന്റെ ക്ലൈവ് ലോയ്ഡിനുശേഷം ഓസീസ് മണ്ണിൽ സെഞ്ചുറി നേടുന്ന ഏറ്റവും പ്രായം കൂടി താരമെന്ന റെക്കോർഡും യൂനിസിന്റെ പേരിലായി . നാൽപതാം വയസിലായിരുന്നു ലോയ്ഡിന്റെ സെഞ്ചുറി .


രാജ്യത്തെ സർക്കാർ നിയന്ത്രണത്തിലുള്ള എണ്ണകമ്പനികൾക്ക് എണ്ണ വില വർധിപ്പിക്കരുതെന്ന് നിർദേശം നൽകിയതായി റിപ്പോർട്ട് . ആഗോള തലത്തിൽ ക്രൂഡ് ഓയിൽ വില ഉയർന്ന സാഹചര്യത്തിൽ രാജ്യത്തുണ്ടായ നഷ്ടത്തിന്റെ അടിസ്ഥാനത്തിലാണിത് . ചില വൃത്തങ്ങളെ ഉദ്ധരിച്ച് ബ്ലൂംബെർഗ്ഗാണ് വാർത്ത റിപ്പോർട്ട് ചെയ്യുന്നത് . ഇതോടെ ഇന്ത്യൻ ഓയിൽ കോർപ്പറേഷൻ , ഭാരത് പെട്രോളിയം കോർപ്പറേഷൻ , ഹിന്ദുസ്ഥാൻ പെട്രോളിയം കോർപ്പറേഷൻ എന്നീ കമ്പനികളുടെ പെട്രോൾ - ഡീസൽ വിലയിൽ നിന്ന് ലിറ്ററിന് ഒരു രൂപ വീതം കുറയും . മുംബൈ , ചെന്നൈ എന്നീ നഗരങ്ങളിൽ 2014 ജൂലൈയ്ക്ക് ശേഷവും കൊൽക്കത്തയിൽ 2014 ആഗസ്തിന് ശേഷവും ഉയർന്ന നിരക്കാണുള്ളത് . 2017 ജൂൺ മുതൽ അന്താരാഷ്ട്ര വിപണിയിലെ വിലയ്ക്കനുസരിച്ചുള്ള വിലപരിഷ്കണം പ്രാബല്യത്തിൽ വന്നിരുന്നു . കേന്ദ്രത്തിൽ മോദി സർക്കാർ അധികാരത്തിലെത്തിയതോടെയാണ് പെട്രോൾ - ഡീസൽ വില അടിക്കടി ഉയരാൻ തുടങ്ങിയത് . ഇത് സർക്കാരിനെതിരെ വൻ വിമർശനങ്ങൾക്ക് വഴിയൊരുക്കിയിരുന്നു . എണ്ണവില ഇന്ത്യയിൽ മാത്രം ഇത്രയധികമാകാൻ കാരണം ഇതാണ് ; എന്തുകൊണ്ട് ജിഎസ്ടിയില്ല ! !


പൃഥ്വിരാജ് ദൈവത്തിന്റെ പോരാളി’യായെത്തുന്ന ’ടിയാന്റെ റിലീസ് നീട്ടിവെച്ചു . ഈദിനോടനുബന്ധിച്ച് ജൂൺ 29ന് ചിത്രം തിയ്യറ്ററുകളിലെത്തുമെന്നായിരുന്നു ഇതുവരെയുള്ള വാർത്ത . എന്നാൽ ചിത്രത്തിന്റെ സെൻസറിങ്ങുമായി ബന്ധപ്പെട്ട ചില പ്രശ്നങ്ങളെ തുടർന്നാണ് ചിത്രം മാറ്റിവെക്കുന്നത് . ചിത്രത്തിലെ കേന്ദ്രകഥാപാത്രത്തെ കൈകാര്യം ചെയ്യുന്ന പൃഥ്വിരാജ് ഫെയ്സ്ബുക്കിലാണ് ഇക്കാര്യം അറിയിച്ചത് . പുതിയ റിലീസ് തിയ്യതി ഉടനെ പ്രഖ്യാപിക്കുമെന്നും പൃഥ്വിരാജ് പറഞ്ഞു . പ്രേക്ഷകർ വളരെ ആകാംഷയോടെ കാത്തിരുന്ന ചിത്രമായിരുന്നു ടിയാൻ . മുരളീഗോപിയുടെ തിരക്കഥയിൽ , കൃഷ്ണകുമാർ സംവിധാനം ചെയ്ത സിനിമയെക്കുറിച്ച് നേരിയ ചില സൂചനകൾ ഇതിന് മുൻപും താരം ഫെയ്സ്ബുക്കിൽ കുറിച്ചിരുന്നു . പൃഥ്വിരാജ് , ഇന്ദ്രജിത്ത് , പത്മപ്രിയ , മുരളീഗോപി , അനന്യ , സുരാജ് വെഞ്ഞാറമ്മൂട് , ഷൈൻ ടോം ചാക്കോ എന്നിങ്ങനെ വലിയ താരനിര തന്നെയുണ്ട് ടിയാനിൽ . ഗോപി സുന്ദറിന്റേതാണ് ഗാനങ്ങൾ . പൂനെ , മുംബൈ , നാസിക്ക് എന്നിവിടങ്ങളിൽ ചിത്രീകരിച്ചിരിക്കുന്ന ചിത്രം 15 കോടി മുതൽ മുടക്കിലാണ് നിർമ്മിക്കുന്നത് . വണ്ണം കൂട്ടി , കട്ടതാടിയുമായി ഇന്ദ്രജിത്ത് എത്തുമ്പോൾ , സാൾട്ട് ആന്റെ് പെപ്പർ ലുക്കിലാണ് പൃഥ്വിരാജ് . റെഡ് റോസ് ക്രിയേഷൻസിന്റെ ബാനറിൽ ഹനീഫ് മുഹമ്മദ് നിർമ്മിക്കുന്ന ചിത്രം വലീയ പ്രതീക്ഷകളോടെയാണ് ആരാധകർ കാത്തിരിക്കുന്നത് . ഹിന്ദിയുടെ നാട്ടിൽ ചിത്രീകരിച്ച ഈ സിനിമയിൽ 2015ലെ കുംഭമേളയുടെ പശ്ചാത്തലത്തിൽ അതീവ രഹസ്യമായി ചിത്രീകരിച്ച് രംഗങ്ങളും ഉണ്ടെന്നാണ് വിവരം പൃഥ്വീരാജ് തന്നെ നിർമ്മിച്ച മമ്മൂട്ടിയുടെ ഗ്രേറ്റ് ഫാദർ റിലീസിനൊപ്പം തീയേറ്ററുകളിൽ പ്രദർശിപ്പിച്ച ടീസർ പൃഥ്വീരാജ് തന്നെ ഫെയ്സ്ബുക്കിലും പങ്കുവെച്ചിരുന്നു . ചിത്രത്തിന്റെ ടീസറും ട്രെയിലറും വളരെ ആകാംഷയോടെയാണ് പ്രേക്ഷകർ സ്വീകരിച്ചത് . ”ദൈവം സംരക്ഷിക്കുന്നവനെ മനുഷ്യനാൽ നിഗ്രഹിക്കുക അസാധ്യം മർത്യലോകം ഏതു വ്യൂഹം തന്നെ തീർത്താലും , അവരാൽ അവന്റെ ഒരു മുടിയിഴയെപ്പോലും തൊടുക അസാധ്യം” എന്ന അടിക്കുറിപ്പോടെയാണ് പൃഥ്വി ടീസർ പങ്കുവെച്ചിരിക്കുന്നത് . <


പ്രധാനമന്ത്രി നരേന്ദ്രമോദി നടപ്പിലാക്കിയ നോട്ട് നിരോധനത്തിന് ഒരു വയസ്സ് പൂർത്തിയായതോടെ ക്രെഡിറ്റ് കാർഡ് ഉപയോഗത്തിൽ വൻ വർധന . കഴിഞ്ഞ 12 മാസത്തിനിടെ ക്രെഡിറ്റ് കാർഡ് ഉപയോഗത്തിൽ 37 ശതമാനം വർധനവ് ഉണ്ടായെന്നാണ് പുറത്തുവന്ന കണക്കുകൾ . 2017 സെപ്തംബർ വരെയുള്ള കണക്ക് പ്രകാരമാണിത് . ക്രെഡിറ്റ് കാർഡ് ഉപയോഗം വർധിച്ചിട്ടുണ്ടെങ്കിലും ഉപയോക്താക്കൾ പണം ബാങ്കുകൾക്കോ കമ്പനികൾക്കോ തിരിച്ചടയ്ക്കുന്നതിൽ വീഴ്ച വരുത്തിയിട്ടുണ്ടെന്നാണ് ആർബിഐ പുറത്തുവിട്ട കണക്ക് . 59 , 900 കോടി രൂപയാണ് 2017 സെപ്തംബർ വരെ ക്രെഡിറ്റ് കാർഡ് ഉടമകൾ തിരിച്ചടയ്ക്കാനുള്ളത് . കഴിഞ്ഞ ചൊവ്വാഴ്ചയാണ് റിസർവ് ബാങ്ക് ഇത് സംബന്ധിച്ച കണക്കുകൾ പുറത്തുവിട്ടത് . പാട്ടീദാർ സമുദായത്തെ ചാക്കിട്ട് പിടിയ്ക്കാൻ രാഹുൽഃ സംവരണം ആയുധമാക്കി കോൺഗ്രസ് , ബിജെപിയെ ഗുജറാത്ത് തിരിഞ്ഞു കൊത്തും ! ലെബനീസ് പ്രധാനമന്ത്രിയുടെ രാജി സൌദിയ്ക്കെതിരെ വാളോങ്ങി ഹിസ്ബുള്ളഃ നിർബന്ധിത രാജി , ഭരണഘടനവിരുദ്ധം ! ! 2016ലെ നോട്ട് നിരോധനത്തെ തുനവംബർ - ജനുവരി മാസങ്ങളിൽടർന്ന് രാജ്യത്ത് കറൻസിയ്ക്ക് ക്ഷാമം അനുഭവപ്പെട്ടതോടെ ക്രെഡിറ്റ് - ഡെബിറ്റ്കാർഡ് ഉപയോഗത്തിൽ കനത്ത വർധനവാണ് ഉണ്ടായിട്ടുള്ളത് . നോട്ട്നിരോധനത്തിന് ശേഷമുള്ള 12 മാസത്തെ കണക്കുകൾ പ്രകാരം ക്രെഡിറ്റ് കാർഡ് ഉപയോഗത്തിൽ 38.7 ശതമാനം വർധനവുണ്ടായെന്നും റിസർവ് ബാങ്ക് ചൂണ്ടിക്കാണിക്കുന്നു .


രാഷ്ട്രീയ പാർട്ടി രൂപീകരിക്കുമെന്ന വാർത്തകൾ നിരസിച്ച് നടൻ കമൽഹാസൻ . നവംബർ ഏഴിന് ആരാധകർ തയാറാവണമെന്നും അന്ന് വലിയ ഒരു സമ്മേളനം സംഘടിപ്പിക്കുമെന്നും കമൽഹാസൻ പറഞ്ഞു . എന്നാൽ പാർട്ടി പ്രഖ്യാപനം ഉണ്ടാകില്ലെന്നും അദ്ദേഹം വ്യക്തമാക്കി . കമൽഹാസൻറെ ജന്മദിനമായ നവംബർ ഏഴിന് പാർട്ടി രൂപീകരിക്കുമെന്ന രീതിയിൽ വാർത്തകൾ പ്രചരിച്ചിരുന്നു . ത മി ഴ് വാ രി ക യാ യ ആ ന ന്ദ വി ക ട നി ൽ അ ദ്ദേ ഹം കൈ കാ ര്യം ചെ യ്യു ന്ന പം ക്തി യി ലാ ണ് നവംബർ ഏഴിനായി കാത്തിരിക്കാൻ അദ്ദേഹം ആവശ്യപ്പെട്ടിരുന്നു . ഒ രു എ മ ർ ജ ൻ സി ഓ പ്പ റേ ഷ നു ള്ള സ മ യ മാ യി രി ക്കു ന്നു . യു വ ജ ന ങ്ങ ൾ എ ന്നെ കാ ത്തു നി ൽ ക്കു ക യാ ണ് . അ വ രെ ഒ രു മി ച്ച് അ ണി നി ര ത്താ നു ള്ള ഉ ത്ത ര വാ ദി ത്വം എ നി ക്കു ണ്ട് . ത മി ഴ്നാ ടി നെ സേ വി ക്കു ന്ന ത് ക ർ ത്ത വ്യ മാ ണെ ന്ന് ക രു തു ന്ന വ രെ ഞാ ൻ കൂ പ്പു കൈ യോ ടെ ക്ഷ ണി ക്കു ക യാ ണ് . ചി ല പ്ര വ ർ ത്ത ന പ ദ്ധ തി ക ൾ ത യാ റാ ക്കേ ണ്ട തു ണ്ടെ ന്നും ക മ ൽ ഹാ സ ൻ വ്യ ക്ത മാ ക്കി .


സിനിമയുടെ നിർമാണത്തേക്കാൾ കഠിനമാണ് അതിൻറെ മാർക്കറ്റിങ് എന്നാണ് മലയാളത്തിൽ നിന്നും ബോളിവുഡിലേക്ക് പോയ നടി പാർവതിയുടെ പക്ഷം . മലയാളത്തിലെ പോലെയല്ല , പുറത്ത് താരങ്ങളും ഈ മാർക്കറ്റിങ്ങിൻറെ ഭാഗമാണ് . ഈ സിനിമാ പ്രൊമോഷൺ അത്ര സുഖകരമായ അനുഭവമല്ലെന്നും കരീബ് കരീബ് സിംഗിളിലൂടെ ബോളിവുഡിലെത്തിയ പാർവതി പറയുന്നു . ഒരു തരത്തിൽ നഗ്നയാക്കപ്പെടുന്ന പ്രതീതിയാണ് ഈ സിനിമാ പ്രമോഷൻ എന്ന് ഒരു വെബ്സൈറ്റിന് നൽകിയ അഭിമുഖത്തിൽ പാർവതി പറഞ്ഞു . ഇവിടെ സിനിമാ വ്യവസായം കുറേക്കൂടി വലുതാണ് . നമുക്ക് ഇവിടെ നിന്ന് കിട്ടുന്ന അനുഭവവും വലുതാണ് . എന്നാൽ , നമ്മൾ പെട്ടന്ന് തുറന്നുകാട്ടപ്പെട്ട ഒരു അനുഭവമാണ് ഉണ്ടാവുക . ഒരുതരം നഗ്നയാക്കപ്പെട്ട അനുഭവം . അതെ നഗ്നയാക്കപ്പെട്ടതുപോലെ തന്നെ . ഇതാണ് എനിക്ക് ഈ മാർക്കറ്റിങ്ങുമായി ഒത്തുപോകാൻ കഴിയാത്ത ഒരു കാരണം . ഞാൻ ഇതുമായി അത്ര പരിചിതമല്ല . തെന്നിന്ത്യൻ സിനിമയിൽ നമ്മൾ ഇത്രയും മാർക്കറ്റിങ് ചെയ്യുന്നില്ലല്ലോ . നമ്മൾ ഇങ്ങനെ ചെയ്യാൻ നിർബന്ധിതരാവുന്നുമില്ലല്ലോ എന്നും പാർവതി പറഞ്ഞു . സിനിമാമേഘലയിൽ നടക്കുന്ന പീഡനങ്ങളെ കുറിച്ച് പറയാനും പാർവതി മടിക്കാണിച്ചില്ല . ഒരുകാലത്ത് സ്ത്രീകൾ പുരുഷന്മാർക്ക് അടിപ്പെട്ട് ജീവിക്കുകയായിരുന്നു . ഇപ്പോൾ കാര്യങ്ങളെല്ലാം മാറിവരികയാണ് . ഇപ്പോൾ സ്ത്രീകളും നോ പറയാൻ പഠിച്ചുതുടങ്ങി . അതിനുള്ള ഒരു അവസരമുണ്ട് അവർക്ക് . എനിക്കൊരു പത്ത് - പതിനൊന്ന് വയസ്സുള്ള കാലത്തൊന്നും അത്തരമൊരു അവസരം നടികൾക്ക് ഉണ്ടായിരുന്നില്ല എന്നും പാർവതി പറഞ്ഞു . ഇർഫാനാണ് കരീബ് കരീബ് സിംഗിളിലെ നായകൻ . രണ്ടു പേർ യാത്രയ്ക്കിടയിൽ പ്രണയം തിരിച്ചറിയുന്നതാണ് സിനിമ . തനുജ ചന്ദ്രയാണ് ചിത്രം സംവിധാനം ചെയ്തിരിക്കുന്നത് .


ഷങ്കറിന്റെ സംവിധാനത്തിൽ , രജനികാന്ത് നായകനാകുന്ന 2.0ത്തിനായുള്ള കാത്തിരിപ്പിലാണ് ആരാധകർ . ഇന്ത്യൻ സിനിമയ്ക്ക് തന്നെ അഭിമാനിക്കാവുന്ന ചിത്രമായിരിക്കും 2.0 എന്നാണ് രജനികാന്ത് പറയുന്നത് . 29നാണ് ചിത്രം റിലീസ് ചെയ്യുക . മികച്ച തിരക്കഥയും സാങ്കേതികത്തികവോടും കൂടി സിനിമ മികച്ച നിലവാരത്തിലെത്തിക്കാൻ സാധിച്ചിട്ടുണ്ട് . 2 . 0വിന്റെ ഷൂട്ടിംഗ് രസകരകരമായിരുന്നു . ക്ലൈമാക്സ് ഷൂട്ടിംഗിന്റെ സമയത്ത് ആരോഗ്യം മോശമായതു മാത്രമാണ് പ്രശ്നമായത് . എന്റെ ആദ്യ ചിത്രത്തിനു ശേഷം ഇത്രത്തോളം ഞാൻ ആകാംക്ഷയിലുള്ളത് 2.0വിനെ കുറിച്ചാണ് . ചിത്രത്തിൽ 40 മുതൽ 45 ശതമാനം വരെ വിഷ്വൽ എഫക്റ്റ്സ് ആണ് . ഞാൻ എങ്ങനെയാണ് അഭിനയിച്ചതെന്ന് അറിയാൻ ആകാംക്ഷയോടെ കാത്തിരിക്കുകയാണ് - രജനികാന്ത് പറയുന്നു . ലോകമെമ്പാടുമായി 10000 സ്ക്രീനുകളിലായിരിക്കും ചിത്രം റിലീസ് ചെയ്യുക എന്നാണ് റിപ്പോർട്ട് . ഏറ്റവും കൂടുതൽ സ്ക്രീനുകളിൽ റിലീസ് ചെയ്യുന്ന തമിഴ് സിനിമയെന്ന റെക്കോർഡ് 2.0 സ്വന്തമാക്കും . അക്ഷയ് കുമാർ ആണ് വില്ലനായി അഭിനയിക്കുന്നത് . എമി ജാക്സൺ നായികയായി എത്തുന്നു . മൂവായിരത്തോളം സാങ്കേതിക പ്രവർത്തകർ ചിത്രത്തിനായി പ്രവർത്തിച്ചിട്ടുണ്ടെന്നാണ് ചിത്രത്തിന്റെ മേയ്ക്കിംഗ് വീഡിയോയിൽ പറയുന്നത് . ഇതിൽ 1000 വിഎഫ്എക്സ് ആർടിസ്റ്റുകളും ഉൾപ്പെടും .


ഓസ്ട്രേലിയക്കെതിരായ ട്വന്റി - 20 പരമ്പരയ്ക്കുള്ള ഇന്ത്യൻ ടീമിലേക്ക് അശ്വിനെയും ജഡേജയെയും റെയ്നയെയും പരിഗണിക്കാത്തതിനെതിരെ പ്രതിഷേധവുമായി ആരാധകർ . ടീം പ്രഖ്യാപിനത്തിന് പിന്നാലെയാണ് സോഷ്യൽ മീഡിയയിലൂടെ ആരാധകർ പ്രതിഷേധവുമായി രംഗത്തെത്തിയത് . ഏകദിന ടീമിൽ നിന്ന് തഴഞ്ഞതിന് പിന്നാലെ ട്വന്റി - 20 പരമ്പരയ്ക്കുള്ള ടീമിലേക്കും ഇവരെ പരിഗണിച്ചിരുന്നില്ല . അശ്വിന്റെയും ജഡേയുടെയും പരിമിത ഓവർ ക്രിക്കറ്റ് കരിയറിന് അവസനാമാകുന്നുവെന്ന വാർത്തകൾക്കിടെയാണ് ഇരുവരെയും സെലക്ടർമാർ വീണ്ടും തഴഞ്ഞത് . ഏകദിന പരമ്പരയിൽ അശ്വിന് വിശ്രമം നൽകിയിരിക്കുകയാണെന്നായിരുന്നു സെലക്ടർമാർ വിശദീകരിച്ചിരുന്നത് . എന്നാൽ ഈ സമയം ഇംഗ്ലണ്ടിൽ കൌണ്ടി ക്രിക്കറ്റ് കളിക്കുകയായിരുന്നു അശ്വിൻ . അക്ഷർ പട്ടേലിന് പരിക്കേറ്റതിനെത്തുടർന്ന് ജഡേജയെ ആദ്യ മൂന്ന് ഏകദിനങ്ങൾക്കുള്ള ടീമിലെടുത്തിരുന്നെങ്കിലും പകരക്കാരൻ ഫീൽഡറായി മാത്രമെ ഗ്രൌണ്ടിലിറക്കിയുള്ളു . ഇവർക്ക് പകരം ടീമിലെത്തിയ ചാഹലും കൽദീപ് യാദവും അക്ഷർ പട്ടേലും ഓസീസിനെ വട്ടം കറക്കുകയും ചെയ്തു . ഇതോടെ സെലക്ടർമാർ അശ്വിനെയും ജഡേയയെും വീണ്ടും തഴയുകയായിരുന്നു . നീണ്ട ഇടവേളയ്ക്കുശേഷം ടീമിൽ തിരിച്ചെത്തുമെന്ന് കരുതിയ റെയ്നയ്ക്കാകട്ടെ കായികക്ഷമതയില്ലാത്തതാണ് തിരിച്ചടിയായത് . കഴിഞ്ഞ രണ്ടു വർഷത്തിനിടെ 12 ഏകദിനങ്ങളിൽ മാത്രമാണ് അശ്വിൻ കളിച്ചത് . 11 വിക്കറ്റായിരുന്നു ഈ മത്സരങ്ങളിൽ നിന്ന് അശ്വിന്റെ സമ്പാദ്യം . 20 ട്വന്റി - 20 മത്സരങ്ങളിൽ നിന്ന് 27 വിക്കറ്റും നേടി . ജഡേജയാകട്ടെ 15 ഏകദിനങ്ങളിൽ കളിച്ചെങ്കിലും 11 വിക്കറ്റുകൾ മാത്രമാണ് നേടിയത് . 18 ട്വന്റി - 20 മത്സരങ്ങളിൽ നിന്ന് 17 വിക്കറ്റുകൾ മാത്രമാണ് ജഡേജയുടെ സമ്പാദ്യം . അതേസമയം , ഈ വർഷം ജൂണിൽ അരങ്ങേറ്റം കുറിച്ച കുൽദീപ് യാദവ് 10 മത്സരങ്ങളിൽ നിന്ന് 18 വിക്കറ്റുകൾ നേടി . രണ്ട് ട്വന്റി - 20യിൽ നിന്ന് മൂന്ന് വിക്കറ്റും . ജൂണിൽ തന്നെ അരങ്ങേറിയ ചാഹലാകട്ടെ 11 ഏകദിനങ്ങളിൽ നിന്ന് 17 വിക്കറ്റുകൾ നേടി . ഏഴ് ഏകദിനങ്ങളിൽ 14 വിക്കറ്റും ചാഹൽ സ്വന്തമാക്കി . എന്നാൽ ആ കണക്കുകളൊന്നുും അശ്വിന്റെയും ജഡേജയുടെയും ആരാധകരുടെ രോഷമടക്കിയില്ല എന്നാണ് പ്രതികരണങ്ങൾ വ്യക്തമാക്കുന്നത് .


ഓസോൺ പാളിയിലെ വിള്ളൽ ചെറുതാകുന്നതിന് തെളിവു ലഭിച്ചതായി ഗവേഷകർ . അൻറാർട്ടിക്കയ്ക്ക് മുകളിൽ രൂപം കൊണ്ട സുഷിരത്തിന് ഇപ്പോൾ ഇന്ത്യയുടെ വലിപ്പം മാത്രമാണുള്ളതെന്ന ഗവേഷകർ വ്യക്തമാക്കി . ആദ്യമായാണ് ഓസോൺ പാളിയിലെ വിള്ളൽ ചെറുതാകുന്നതിന് തെളിവു ലഭിക്കുന്നത് . ആൻറാർട്ടികിന് മുകളിലുള്ള ഒസോൺ വിള്ളൽ ചെറുതായി വരുന്നുവെന്ന കണ്ടെത്തലിനാണ് ഒടുവിൽ ശാസ്ത്രീയ അടിത്തറ ലഭിച്ചിരിക്കുന്നത് . കഴിഞ്ഞ അഞ്ചുവർഷത്തിനടയിൽ വിള്ളലിൻറെ വലിപ്പത്തിൽ കാര്യമായ കുറവുണ്ടായെന്നാണ് ഗവേഷകർ സ്ഥിരീകരിക്കുന്നത് . അഞ്ച് വർഷം മുൻപുണ്ടായിരുന്നതിനേക്കാൾ നാൽപ്പത് ലക്ഷം ചതുരശ്ര കിലോമീറ്റർ കുറവാണ് ഇപ്പോൾ വിള്ളലിനുള്ളത് . അതായത് വിള്ളലിന് ഇപ്പോഴുള്ളത് ഇന്ത്യ എന്ന രാജ്യത്തിൻറെ വലിപ്പം മാത്രം . ഓസോൺ പാളിയെ അപകടത്തിലാക്കിയിരുന്ന ഹരിതഗൃഹ വാതകങ്ങളുടെ പുറംതള്ളലിൽ ഗണ്യമായ കുറവുണ്ടായതാണ് വിള്ളൽ ചെറുതാകാൻ കാരണമെന്നാണ് ഗവേഷകരുടെ പക്ഷം . സിഎഫ്സിയിൽ നിന്നും പുറംതള്ളപ്പെട്ടിരുന്ന ക്ലോറിൻ വാതകത്തിൻറെ അളവ് ഗണ്യമായി കുറഞ്ഞതിന് സ്ഥിരീകരണം ലഭിച്ചതായും ഗവേഷകർ അവകാശപ്പെടുന്നു . 1950 ൽ ആണ് ഓസോണിലെ വിള്ളൽ ആദ്യമായി റിപ്പോർട്ട് ചെയ്തത് . തുടർന്ന് 87ൽ ഹരിതഗൃഹ വാതകങ്ങളുടെ ഉപയോഗം നിരോധിക്കുന്ന മോൺട്രിയോൾ പ്രോട്ടോകോളിൽ ലോകരാജ്യങ്ങൾ ഒപ്പുവച്ചിരുന്നു . ആ നടപടിയുടെ വിജയമായാണ് ഓസോൺ പാളിയിലെ വിള്ളൽ ചെറുതാകുന്നതിനെ ഗവേഷക ലോകം വിലയിരുത്തുന്നത് . 2005ൽ വിള്ളലിന് റെക്കോഡ് വലിപ്പമുണ്ടായത് ശാസ്ത്ര ലോകത്തെ ഞെട്ടിച്ചിരുന്നു . ചിലിയിലെ അഗ്നിപർവ്വതത്തിൽ നിന്നുള്ള വാതകങ്ങളുടെ പുറംതള്ളലാണ് ഇതിന് കാരണമെന്ന് ഉപഗ്രഹങ്ങളിൽ നിന്നുള്ള പഠനങ്ങൾ സ്ഥിരീകരിച്ചിരുന്നു . ഇതും ഇപ്പോൾ കുറഞ്ഞതായാണ് ഗവേഷകർ വിലയിരുത്തുന്നത് . ആ നിലയ്ക്ക് സിഎഫ്സിയുടെ പുറംതള്ളലും ഓപ്പം മലിനീകരണവും തടയാനായാൽ പ്രതീക്ഷക്ക് വകയുണ്ടെന്നാണ് ഗവേഷകരുടെ പക്ഷം .


അഞ്ഞൂറിന്റെയും ആയിരത്തിന്റെയും നോട്ട് പിൻവലിച്ച് അഞ്ഞൂറിന്റെയും രണ്ടായിരത്തിന്റെയും നോട്ടുകൾ എത്തിയതിനു പിന്നാലെ അമ്പത് രൂപയുടെ പുതുപുത്തൻ നോട്ടുകൾ എത്തുന്നതായി റിപ്പോർട്ട് . പുതിയ അമ്പത് രൂപയുടെ നോട്ടുകളുടെ ചിത്രങ്ങൾ സോഷ്യൽ മീഡിയയിൽ നിറഞ്ഞിരിക്കുകയാണിപ്പോൾ . എന്നാൽ ഇക്കാര്യം റിസർവ് ബാങ്ക് ഇതുവരെ സ്ഥിരീകരിച്ചിട്ടില്ല . ഇളം നീലനിറത്തിൽ മധ്യഭാഗത്തായി ഗാന്ധിജിയുടെ ചിത്രം ആലേഖനം ചെയ്ത രീതിയിലുള്ള അമ്പത് രൂപ നോട്ടിന്റെ ചിത്രങ്ങളാണ് സോഷ്യൽ മീഡിയകളിൽ പ്രചരിക്കുന്നത് . റിസർവ് ബാങ്ക് ഗവർണർ ഉർജിത് പട്ടേൽ ഒപ്പുവച്ച 50ന്റെയും ഇരുപതിന്റെയും നോട്ടുകൾ പുറത്തിറക്കുമെന്ന് നേരത്തെ ആർ . ബി . ഐ അറിയിച്ചിരുന്നു . 2005ലെ മഹാത്മാ ഗാന്ധി സീരീസിലുള്ളവയായിരിക്കും ഇതെന്നും 2000,500 നോട്ടുകളിലെ സുരക്ഷാ ക്രമീകരണങ്ങൾ തന്നെയാണ് പുതിയ നോട്ടുകളിലും ഉണ്ടാകുക എന്നും ആർ . ബി . ഐ വ്യക്തമാക്കിയിരുന്നു . നേരത്തെ 2000,500 നോട്ടുകൾ ഇറങ്ങുന്നതിനു മുമ്പും സോഷ്യൽ മീഡിയകളിൽ നോട്ടിന്റെ ചിത്രങ്ങൾ പ്രചരിച്ചിരുന്നു . പുതിയ അമ്പതിന്റെ നോട്ടുകൾ ഇറങ്ങുന്ന കാര്യം ആർ . ബി . ഐ സ്ഥിരീകരിച്ചിട്ടില്ലെങ്കിലും വൈകാതെ നോട്ടുകൾ പുറത്തിറങ്ങുമെന്നാണ് സോഷ്യൽ മീഡിയയിലെ പ്രചരണം .


നരേന്ദ്ര മോദി ഇന്ത്യയുടെ പ്രധാനമന്ത്രിയായതോടെ ലോക രാജ്യങ്ങൾക്കിടയിൽ ഇന്ത്യയുടെ സ്ഥാനം ഉയർന്നു എന്നാണല്ലോ പറയപ്പെടുന്നത് . എന്നാൽ മോദിയുടെ ഇന്ത്യയാണെങ്കിലും വിദേശ വിപണികളിൽ ഇന്ത്യൻ ബ്രാൻഡുകൾക്ക് വലിയ വിലയൊന്നും ഇല്ല . മേക്ക് ഇൻ ഇന്ത്യ എന്ന കാമ്പയിന് തുടക്കം കുറിച്ച് ലോകത്തെ നിക്ഷേപകരെ മുഴുവൻ നരേന്ദ്ര മോദി ഇന്ത്യയിലേക്ക് ക്ഷണിച്ചിട്ടുണ്ട് . എന്നാൽ വിദേശ കമ്പനികളുടെ ഉത്പന്നങ്ങൾ ഇന്ത്യയിൽ നിർമിച്ചാൽ ഇന്ത്യൻ ബ്രാൻഡുകൾക്ക് പുറം ലോകത്ത് വില ലഭിക്കുമോ . . . ഏറ്റവും ഒടുവിൽ പുറത്ത് വന്ന സർവ്വേ പ്രകാരം ഇന്ത്യൻ ബ്രാൻഡുകൾക്ക് ലോക വിപണിയിൽ 31 - ാം സ്ഥാനം മാത്രമാണുള്ളത് . ഒന്നാം സ്ഥാനം ആർക്കെന്ന ചോദ്യം സ്വാഭാവികമായി ഉയരും . അമേരിക്കയോ , ജപ്പാനോ , ചൈനയോ അല്ല ഒന്നാം സ്ഥാനത്തുള്ളത് . ജർമനിയാണ് . അൻഹോൾട്ട് ജിഎഫ്കെ സംഘടിപ്പിച്ച ദേശീയ വാർഷിക ബ്രാൻഡിങ് സർവ്വേയിലാണ് ഇക്കാര്യം വ്യക്തമാക്കിയിരിക്കുന്നത് . അമ്പത് രാഷ്ട്രങ്ങളുടെ പട്ടികയാണ് തയ്യാറാക്കിയിരിക്കുന്നത് . അതിൽ 31 - ാം സ്ഥാനത്തെത്തി എന്നതും ആഅഭിമാനിക്കാൻ വക നൽകുന്നുണ്ട് ! അമേരിക്കയെ പിന്തള്ളിയാണ് ജർമനി ഇത്തവണ ഒന്നാം സ്ഥാനത്തെത്തിയിരിക്കുന്നത് . പ്രധാനമായും ആറ് കാര്യങ്ങളെ അടിസ്ഥാനമാക്കിയാണ് റാങ്കിക് ഏർപ്പെടുത്തിയിരിക്കുന്നത് . രാജ്യത്തിലെ കയറ്റുമതി , ഭരണം , സംസ്കാരം , ജനങ്ങൾ , വിനോദ സഞ്ചാരം , കുടിയേറിപ്പാർക്കൽ / നിക്ഷേപം എന്നിവയെല്ലാം കൂടി പരിഗണിച്ചാണ് ബ്രാൻഡിങിലെ റാങ്ക് നിശ്ചയിക്കുന്നത് . കയറ്റുമതിയുടെ മാത്രം കാര്യമെടുത്താൽ ചൈന 12 - ാം സ്ഥാനത്താണ് . എന്നാൽ ഇന്ത്യ ഇക്കാര്യത്തിൽ 26 - ാം സ്ഥാനത്താണ് . ഭരണ നിർവ്വഹണത്തിന്റെ കാര്യത്തിൽ ഇന്ത്യയും ചൈനയും ഏറെ പിറകിലാണ് . ഇന്ത്യക്ക് 42 - ാം സ്ഥാനവും ചൈനക്ക് 46 - ാം സ്ഥാനവും . ബ്രിക്ക് രാജ്യങ്ങളിൽ ബ്രാൻഡിങിന്റെ കാര്യത്തിൽ ഏറ്റവും പിറകിൽ ഇന്ത്യയാണ് . ബ്രസീൽ 21 - ാം സ്ഥാനത്ത് നിൽക്കുമ്പോൾ 23 - ാം സ്ഥാനവുമായി ചൈന തൊട്ടപിറകിൽ ഉണ്ട് . റഷ്യ 25 - ാം സഥാനത്താണ് .


രാജ്യത്തെ ഉന്നതവിദ്യാഭ്യാസമേഖലയെ ശക്തിപ്പെടുത്തുക , മിടുക്കരായ ഇന്ത്യൻ വിദ്യാർത്ഥികൾ വിദേശത്തേക്ക് കുടിയേറുന്നത് തടയുക എന്നീ ലക്ഷ്യങ്ങൾ മുൻനിർത്തി ഗവേഷക വിദ്യാർത്ഥികൾക്കായി കേന്ദ്രസർക്കാർ പ്രത്യേക സ്കോളർഷിപ്പ് പദ്ധതി നടപ്പാക്കുന്നു . ടി , ഐ . ഐ . എസ് . ഇ . ആർ , എൻഐടി , രാജ്യത്തെ ഉന്നതവിദ്യാഭ്യാസകേന്ദ്രങ്ങളിൽ പ്രവേശനം ലഭിക്കുന്ന മിടുക്കൻമാർക്കായിരിക്കും ഫെലോഷിപ്പിന് അർഹതയുണ്ടാവുക . പദ്ധതിക്കായി 1650 കോടി രൂപ ഇതിനോടകം കേന്ദ്രസർക്കാർ വകയിരുത്തിയിട്ടുണ്ട് . രാജ്യത്തിനാവശ്യമായ വിഷയങ്ങളിൽ ഗവേഷണങ്ങളും പഠനങ്ങളും സജീവമാക്കുവാനും , ഉന്നത ഗവേഷണ സ്ഥാപനങ്ങളിലെ അധ്യാപകരുടെ കുറവ് പരിഹരിക്കാനും പദ്ധതിയിലൂടെ സാധിക്കുമെന്ന് കേന്ദ്ര മാനവവിഭവശേഷി വകുപ്പ് മന്ത്രി പ്രകാശ് ജാവദേക്കർ പറയുന്നു . ടി , ഐ . ഐ . എസ് , എൻ . ആർ , ട്രിപ്പിൾഐടി എന്നീ സ്ഥാപനങ്ങളിൽ നിന്ന് ബി . ടെക് , ഇന്റർഗ്രേറ്റഡ് എം . ടെക് , എംഎസ് . ടികളിലും ഐ . ഐ . എസ് കളിലും നേരിട്ട് പ്രവേശനം ലഭിക്കും .


അയർലൻഡിനെതിരായ ടി ട്വൻറി പരമ്പരയിലെ രണ്ടാം മത്സരത്തിന് ഇന്ത്യ പാഡ് കെട്ടുന്നു . ഇന്ത്യൻ സമയം 8.30 നാണ് മത്സരം ആരംഭിക്കുക . ഇന്നത്തെ മത്സരം വിജയിക്കാനായാൽ ഇന്ത്യക്ക് പരമ്പര സ്വന്തമാക്കാം . ആദ്യ മത്സരത്തിൽ കളിച്ച ടീമിൽ നിരവധി മാറ്റങ്ങളുമായാവും ഇന്ത്യ രണ്ടാം മൽസരത്തിനിറങ്ങുക . ലോകേഷ് രാഹുൽ , ദിനേഷ് കാർത്തിക് , ഉമേഷ് യാദവ് എന്നിവരെല്ലാം രണ്ടാം ടി20യിൽ പ്ലെയിങ് ഇലവനിലെത്തും . ആദ്യ മത്സരത്തിൽ അയർലൻഡിനെ 76 റൺസിനാണ് ഇന്ത്യ കീഴടക്കിയത് . രോഹിതും ധവാനും ബാറ്റിംഗിൽ തിളങ്ങിയപ്പോൾ കുൽദീപ് യാദവും യൂസ്വേന്ദ്ര ചഹാലും ചേർന്ന് അയർലണ്ടിനെ വട്ടം കറക്കി വീഴ്ത്തി . ടോസ് നഷ്ടപ്പെട്ട് ബാറ്റിംഗ് ചെയ്ത ഇന്ത്യ 208 റൺസ് നേടിയപ്പോൾ അയർലൻഡിൻറെ ചെറുത്തുനിൽപ്പ് 132/9 ൽ അവസാനിച്ചു . ഇന്ത്യഃ വിരാട് കോലി ( ക്യാപ്റ്റൻ ) , ശിഖർ ധവാൻ , രോഹിത് ശർമ , ലോകേഷ് രാഹുൽ , സുരേഷ് റെയ്ന , എംഎസ് ധോണി , മനീഷ് പാണ്ഡെ , ദിനേഷ് കാർത്തിക് , യുസ്വേന്ദ്ര ചഹൽ , കുൽദീപ് യാദവ് , വാഷിങ്ടൺ സുന്ദർ , ഭുവനേശ്വർ കുമാർ , ജസ്പ്രീത് ബുംറ , ഹർദിക് പാണ്ഡ്യ , സിദ്ധാർഥ് കൌൾ , ഉമേഷ് യാദവ് . അയർലാൻഡ്ഃ ഗാരി വിൽസ ( ക്യാപ്റ്റൻ ) , ആൻഡ്രു ബാൽബിറൈൻ , പീറ്റർ ചേസ് , ജോർജ് ഡോക്രെൽ , ജോഷ് ലിറ്റിൽ , ആൻഡ്രു മക്ബ്രൈൻ , കെവിൻ ഒബ്രിയൻ , വില്ല്യം പോർട്ടർഫീൽഡ് , സ്റ്റുവർട്ട് പൊയ്ന്റർ , ബോയ്ഡ് റാങ്കിൻ , ജെയിംസ് ഷാനോ , സിമ്രൻജീത്ത് സിങ് , പോൾ സ്റ്റിർലിങ് , സ്റ്റുവർട്ട് തോംസൺ .


യുഎഇയിൽ ഈ മാസം അവസാനം തുടർച്ചയായി അവധികൾ വരുന്ന സാഹചര്യത്തിൽ പ്രവാസികളിൽ പലരും നാട്ടിലേക്ക് തിരിക്കാനുള്ള തയ്യാറെടുപ്പിലാണ് . നവംബർ 30 വ്യാഴാഴ്ച രക്തസാക്ഷി ദിനമാണ് . തുടർന്നു വാരാന്ത്യ അവധി ദിനങ്ങളായ വെള്ളിയും ശനിയും . തുടർന്ന് ഡിസംബർ മൂന്ന് ഞായറാഴ്ച ദേശീയദിനമാണ് . ഇതടക്കം നാലു അവധിദിനങ്ങളാണ് ഒന്നിച്ചു വരുന്നത് . സാധാരണ അവധി ദിനങ്ങൾക്ക് മുൻപ് ടിക്കറ്റ് നിരക്ക് വലിയ തോതിൽ കൂടാറുണ്ടെങ്കിലും ഇത്തവണ വലിയ വർദ്ധനവില്ല . എന്നാൽ നവംബർ 25ന് ദുബായ് തിരുവനന്തപുരം സെക്ടറിൽ 6000 രൂപയ്ക്ക് വരെ ടിക്കറ്റുണ്ടെങ്കിൽ 29ന് അത് 12,000 രൂപയോളമായിട്ടുണ്ട് . തിരക്ക് കൂടിയാൽ ഇനിയും നിരക്ക് ഉയരും . പുതുവർഷപ്പുലരിയുടെ മുന്നോടിയും ഇതുപോലെ നാലു അവധി ദിനങ്ങൾക്ക് വീണ്ടും സാധ്യതയുണ്ട് . ഡിസംബർ 28 മുതൽ അഞ്ചു ദിവസം അവധി കിട്ടും . പുതുവർഷ സമയത്തെ തിരക്ക് കണക്കിലെടുത്ത് വിമാന കമ്പനികൾ സാധാരണ ടിക്കറ്റ് നിരക്ക് വലിയ തോതിൽ കൂട്ടാറുണ്ട് .


തെലുങ്ക് സിനിമാ ലോകത്ത് ആരംഭിച്ച് തെന്നിന്ത്യയാകെ ഇളക്കിമറിച്ച വെളിപ്പെടുത്തലുകളാണ് നടി ശ്രീ റെഡ്ഡി നടത്തിക്കൊണ്ടിരിക്കുന്നത് . സിനിമയിൽ അവസരത്തിനായി നിരവധി പേർ തന്നെ ലൈംഗികമായി ഉപയോഗിച്ചതായി തെലുങ്ക് നടിയായ ശ്രീ റെഡ്ഡി വെളിപ്പെടുത്തിയത് വൻ വിവാദങ്ങൾക്ക് വഴിയൊരുക്കിയിരുന്നു . നടനും സംവിധായകനുമായ നാനി , നടൻ ശ്രീകാന്ത് , രാഘവ ലോറൻസ് , സംവിധായകൻമാരായ എആർ മുരഗദാസ് ശേഖർ കമ്മൂല , ഗായകൻ ശ്രീറാം , സംവിധായകനും തിരക്കഥാകൃത്തുമായ ശിവ കൊരട്ടാല , നടൻ റാണ ദഗ്ഗുബാട്ടിയയുടെ സഹോദരൻ അഭിറാം ദഗ്ഗുബാട്ടി എന്നിവർക്കെതിരെയാണ് നേരത്തെ ശ്രീറെഡ്ഡി ആരോപണമുന്നയിച്ചത് . സംവിധായകനും നടനുമായ സുന്ദർ സിക്കെതിരെയാണ് ശ്രീയുടെ പുതിയ ആരോപണം . ആഗ്രഹത്തിനൊത്ത വഴങ്ങിത്തന്നാൽ സിനിമയിൽ നിരന്തരം അവസരങ്ങൾ നൽകാമെന്ന് സുന്ദർ പറഞ്ഞതായാണ് നടിയുടെ വെളിപ്പെടുത്തൽ . എന്നാൽ സുന്ദറിൻറെ ഭാര്യയും നടിയും കോൺഗ്രസ് നേതാവുമായ ഖുശ്ബുവിൻറെ പ്രതികരമാണ് സിനിമാ ലോകത്തെ ഞെട്ടിച്ചിരിക്കുന്നത് . ശ്രീ റെഡ്ഡിക്കെതിരെ ഞ്ഞടിക്കുകയാണ് ഖുശ്ബു . ചിലർ പട്ടിയെപ്പോലെ ജന്മനാ കുരയ്ക്കും , അവർക്കതിനുള്ള കഴിവുണ്ട് . ഇതിനെല്ലാം പ്രതികരിക്കാനും നിർത്താൻ ആവശ്യപ്പെടാനും തുടങ്ങിയാൽ അത് മണ്ടത്തരമാകുമെന്നും ഖുശ്ബു പ്രതികരിച്ചു . നേരത്തെ ഹൈദരാബാദിൽ അരമനൈ എന്ന ചിത്രത്തിൻറ സെര്റിൽ എക്സിക്യൂട്ടീവ് പ്രൊഡ്യൂസർ ഗണേഷാണ് സുന്ദറിനെ പരിചയപ്പെടുത്തിയത് . ക്യാമറാമാൻ സെന്തിൽ കുമാർ വഴി വേഷം തരാമെന്ന് അറിയിച്ചു . സുന്ദർ താമസിക്കുന്ന ഹോട്ടലിലേക്ക് ചെല്ലാൻ ആവശ്യപ്പെട്ടു . വഴങ്ങിയാൽ അവസരം നൽകാമെന്ന് അവിടെ വച്ച് പറഞ്ഞതായും ശ്രീറെഡ്ഡി ആരോപിച്ചു . ഫേസ്ബുക്കിലായിരുന്നു ശ്രീ റെഡ്ഡിയുടെ ആരോപണം . തനിക്കെതിരായ ആരോപണങ്ങൾ തള്ളിക്കളയുന്നതായും നടിക്കെതിരെ വ്യക്തിഹത്യക്ക് പരാതി നൽകുമെന്നും സുന്ദർ അറിയിച്ചിട്ടുണ്ട് .


ഒറ്റപ്പാട്ട് കൊണ്ട് ഇന്റർനെറ്റിൽ തരംഗം സൃഷ്ടിച്ച താരമാണ് മലയാളി താരം പ്രിയ വാര്യർ . ഇപ്പോഴിതാ പഞ്ചാബിൽ നിന്നുള്ള താരം ഇന്റർനെറ്റിൽ തരംഗമാകുന്നു . പഞ്ചാബി താരം ഹിമാൻഷി ഖുറാനയാണ് വൈറലാകുന്നത് . മനോഹരമായ ചിരിയാണ് ഹിമാൻഷി ഖുറാനയുടെ ഫോട്ടോകൾക്ക് ആരാധകരെ സൃഷ്ടിക്കുന്നു . ഇൻസ്റ്റാഗ്രാമിൽ ഹിമാൻഷിയുടെ ഫോട്ടോകൾക്ക് ആരാധകർ ഏറെയാണ് . സൂപ്പർഹിറ്റ് മ്യൂസിക് വീഡിയോയ ന ന ന ന , ഇൻസോമ്നിയ തുടങ്ങിയവയിലൂടെയാണ് ഹിമാൻഷി ശ്രദ്ധേയയാകുന്നത് . ഏവിയേഷനിൽ ബിരുദം പൂർത്തിയാക്കിയതിനു ശേഷമാണ് ഹിമാൻഷി അഭിനയ രംഗത്തേയ്ക്ക് എത്തുന്നത് . 2011ൽ മിസ് ലുധിയാന മത്സരത്തിൽ വിജയിയായിരുന്നു .


കാളാഞ്ചിയും കരിമീനും ഏറെ വിൽപ്പന നടക്കുന്ന സമയമാണ് ബലി പെരുന്നാളും , ക്രിസ്മസും . ആവശ്യക്കാർ ഏറെയുള്ള ഈ ഉത്സവ സീസൺ മുന്നിൽ കണ്ട് കർഷകർ കഴിഞ്ഞ എട്ട് മാസത്തിലധികമായി കൂടൊരുക്കി വളർത്തിയ കാളാഞ്ചിയും കരിമീനെയുമാണ് പ്രളയജലം തകർത്തെറിഞ്ഞത് . മഹാപ്രളയത്തിൽ ഇല്ലാതാക്കിയത് കൂടുമത്സ്യ കൃഷിയിൽ സജീവമായിരുന്ന നിരവധി പേരുടെ സ്വപ്നങ്ങളെക്കൂടിയാണ് . മഹാമാരിയിൽ പുഴയിലൂടെയും , കായലിലൂടെയും ഒഴുകി വന്ന മരവും , ചേറും കൂടെല്ലാം തകർത്ത് ഒഴുക്കി കളഞ്ഞു . മുക്കാൽ ശതമാനവും വളർച്ചയെത്തിയ മീനുകളെയും . ഒഴുകി പോകാതിരിക്കാൻ കൂട് മരത്തിൽ കെട്ടിയിട്ടവർ ക്യാംപുകളിൽ നിന്ന് മടങ്ങിയെത്തിയപ്പോൾ കണ്ടത് മരമടക്കം കടപുഴകി ഒലിച്ച് പോയ സങ്കടക്കാഴ്ച്ചകളാണ് . എറണാകുളം ജില്ലയിലെ ഗോതുരുത്ത് , പിഴല , വരാപ്പുഴ എന്നിവടങ്ങളിലാണ് കൂട് മത്സ്യ കൃഷി പ്രളയത്തിൽ താറുമാറായത് . ആയിരം കാളാഞ്ചിയും , പതിനായിരം കരിമീനും വാങ്ങി നാല് കൂടൊരുക്കാൻ ശരാശരി ചിലവാക്കേണ്ടി വരുന്നത് ഏകദേശം നാല് ലക്ഷം രൂപയാണ് . ഇനി കൃഷിയിറക്കാൻ പറ്റാത്ത രീതിയിൽ മത്സ്യകർഷകരുടെ കൂടെല്ലാം തകർന്ന് പോയിരിക്കുന്നു . ഫിഷറീസ് വകുപ്പിൽ നിന്ന് സബ്സിഡിയും ബാക്കി തുക ലോണുമെടുത്താണ് ഇവർ വർഷാ വർഷം കൃഷിയിറക്കിയത് . പ്രളയത്തിൽ വീടുകൾക്ക് സംഭവിച്ച കേടുപാടുകൾ ശരിയാക്കാൻ പെടാപാട് പെടുന്നവർക്ക് മുന്നിലേക്കാണ് കൃഷിയിൽ നിന്ന് സംഭവിച്ച വൻ നാശനഷ്ടം ഇരട്ടി പ്രഹരമാകുന്നത് .


സുഡാനി ഫ്രം നൈജീരിയ എന്ന സിനിമയിലെ രണ്ട് അമ്മമാരെ മലയാളികൾ ഹൃദയം കൊണ്ടാണ് സ്വീകരിച്ചത് . സുഡാനിയുടെ ഉമ്മമാരായി തിളങ്ങിയ ബാലുശ്ശേരി സരസയും ശ്രീലത ശ്രീധരനും ' ഡാകിനി ' എന്ന പുതുചിത്രത്തിലൂടെ വീണ്ടും അരങ്ങിലെത്തുന്നു . മികച്ച ചിത്രത്തിനുള്ള സംസ്ഥാന പുരസ്കാരം നേടിയ ' ഒറ്റമുറി വെളിച്ചം ' ഒരുക്കിയ രാഹുൽ ജി . നായരാണ് ഡാകിനിയുടെ സംവിധാനം . ' തൊണ്ടിമുതലും ദൃക്സാക്ഷിയും ' എന്ന സിനിമ നിർമ്മിച്ച സന്ദീപ് സേനനും ബി . രാകേഷും ചേർന്നാണ് ചിത്രത്തിൻറെ നിർമാണം . സിനിമയെ കുറിച്ചുള്ള നിർമാതാവ് സന്ദീപ് സേനൻറെ ഫേസ്ബുക്ക് കുറിപ്പ് ഇങ്ങനെ . – സുഹൃത്തുക്കളെ , തൊണ്ടിമുതലും ദൃക്സാക്ഷിയ്ക്കും ശേഷം ഉർവശി തീയേറ്റേഴ്സ് അഭിമാനപുരസ്സരം അവതരിപ്പിക്കുന്നു " ഡാകിനി " . ഇത്തവണ നിർമാണത്തിനു ബി . രാകേഷിന്റെ യൂണിവേഴ്സൽ സിനിമയും കൂടെയുണ്ട് . അരങ്ങിൽഃ സുരാജ് വെഞ്ഞാറമൂട് , ചെമ്പൻ വിനോദ് ജോസ് , ബാലുശ്ശേരി സരസ ( സുഡാനി ഫ്രം നൈജീരിയ ) ശ്രീലത ശ്രീധരൻ ( സുഡാനി ഫ്രം നൈജീരിയ ) അലൻസിയർ , ഇന്ദ്രൻസ് , പോളി വത്സൻ , സേതുലക്ഷ്മി . അണിയറയിൽ : കഥ തിരക്കഥ സംവിധാനം : രാഹുൽ റിജി നായർ ( ഒറ്റമുറി വെളിച്ചം ) , നിർമാണം : ബി രാകേഷ് , സന്ദീപ് സേനൻ , അനീഷ് എം തോമസ് , ഛായാഗ്രഹണം : അലക്സ് പുളിക്കൽ , ചിത്രസംയോജനം : അപ്പു ഭട്ടതിരി , സംഗീതം : രാഹുൽ രാജ് , കലാസംവിധാനം : പ്രതാപ് രവീന്ദ്രൻ , വസ്ത്രാലങ്കാരംഃ ധന്യ ബാലകൃഷ്ണൻ , സഹസംവിധാനംഃ നിതിൻ മൈക്കിൾ , ചമയം : റോണെക്സ് സേവ്യർ , നിർമാണ നിർവഹണം : എസ് മുരുഗൻ , ജൂണിൽ ചിത്രീകരണം ആരംഭിക്കും 2018 അവസാനം " ഡാകിനി " തീയേറ്ററുകളിൽ എത്തും , വിജയ് ബാബുവിന്റെ ഫ്രൈഡേ ഫിലിംസ് " ഡാകിനി " വിതരണം ചെയ്യും . എല്ലാവരുടെയും പ്രാർത്ഥനയും സഹകരണവും ഉണ്ടാവും എന്ന പ്രതീക്ഷയോടെ . . . നന്ദി


ഇന്ത്യയുടെ മെട്രോമാൻ എന്നറിയപ്പെടുന്ന ഇ ശ്രീധരനെയോ അല്ലെങ്കിൽ അതിന് സമാനമായ രീതിയിൽ കഴിവുളള വ്യക്തിയെ ചെയർമാനാക്കിയാൽ എയർ ഇന്ത്യയെ നഷ്ടത്തിൽ നിന്ന് രക്ഷിക്കാനാവുമെന്ന് ആനന്ദ് മഹീന്ദ്ര വ്യക്തമാക്കി . ഇത്തരത്തിൽ നിയമിക്കുന്ന ചെയർമാന് പരിപൂർണ്ണ അധികാരങ്ങൾ കൈമാറാൻ സർക്കാർ തയ്യാറാവുകയും വേണം . അങ്ങനെയെങ്കിൽ എയർ ഇന്ത്യയുടെ എല്ലാ പ്രശ്നങ്ങളും പരിഹരിക്കാനാവുമെന്നും അദ്ദേഹം കൂട്ടിച്ചേർത്തു . ഇത് കൂടാതെ മറ്റ് അഞ്ച് നിർദ്ദേശങ്ങൾ കൂടി എയർ ഇന്ത്യ ഓഹരി വിൽപ്പനയെ സംബന്ധിച്ച് ആനന്ദ് മഹീന്ദ്ര മുന്നോട്ട് വച്ചു . എയർ ഇന്ത്യയുടെ 76 ശതമാനം ഓഹരികൾ വാങ്ങുന്നതിനുളള താൽപ്പര്യ പത്രം സമർപ്പിക്കാനുളള സമയം വ്യാഴാഴ്ച്ച വൈകിട്ട് അഞ്ച് മണിക്ക് അവസാനിച്ചിരുന്നു . ഒരു താൽപ്പര്യ പത്രം പോലും സർക്കാരിന് മുൻപിൽ ഈ കാലയളവിനുള്ളിൽ സമർപ്പിക്കപ്പെട്ടില്ല . ഇതോടെ ഏറ്റെടുക്കൽ രാജ്യത്തിൻറെ മുഴുവൻ അഭിമാന പ്രശ്നമായി മാറിയതായി മഹീന്ദ്ര അഭിപ്രായപ്പെട്ടു . തൽക്കാലം സ്വകാര്യവൽക്കരണ നീക്കം സർക്കാർ നിർത്തി വയ്ക്കുകയും . എയർ ഇന്ത്യയെ ലാഭത്തിലാക്കാനുളള ശ്രമങ്ങൾ ശക്തിപ്പെടുത്തുകയുമാണ് ഇപ്പോൾ ചെയ്യേണ്ടത് . കമ്പനി ലാഭത്തിലായാൽ എയർ ഇന്ത്യയെ ഏറ്റെടുക്കാൻ അനേകരെത്തും ഓഹരി വിൽപ്പന ലാഭത്തിലാവുകയും ചെയ്യുമെന്നും അദ്ദേഹം അഭിപ്രായപ്പെട്ടു .


ഇത്രയും വലിയ ഒരു ആമുഖം നൽകുന്നത് അടുത്തിടെ ഇന്ത്യൻ വിപണിയിൽ അസ്യൂസ് ഇറക്കിയ സെൻഫോൺ മാക്സ് പ്രോ എം1 ൻറെ ഉപയോഗ ശേഷമുള്ള റിവ്യൂ പങ്കുവയ്ക്കാനാണ് . ശരിക്കും ഇന്ത്യൻ വിപണിയെ ലക്ഷ്യമാക്കി ഇറക്കിയ ഒരു പ്രോഡക്ടാണ് സെൻഫോൺ മാക്സ് പ്രോ എം1 എന്ന് പറയാം . അതായത് 10,999 രൂപ വിലയിൽ ഇറങ്ങുന്ന അസ്യൂസ് സെൻഫോൺ മാക്സ് പ്രോ എം1 വിലയിലും പ്രത്യേകതയിലും എതിരാളികളായി ലക്ഷ്യം വയ്ക്കുന്നത് ഷവോമിയുടെ റെഡ്മീ നോട്ട് 5 , നോട്ട് 5 പ്രോ എന്നിവയെ ആണ് എന്നത് വ്യക്തം . ഡിസൈൻ ലുക്കിൽ പ്രീമിയം ലുക്ക് തന്നെ നൽകുന്നുണ്ട് മാക്സ് പ്രോ എം1 . ഗ്രേ , മിഡ്നൈറ്റ് ബ്ലാക്ക് നിറങ്ങളിൽ ലഭിക്കുന്ന ഫോണിൻറെ മിഡ്നൈറ്റ് ബ്ലാക്കാണ് ഇവിടെ റിവ്യൂവിന് വിധേയമാക്കിയത് . അതികം വഴുക്കൽ ഇല്ലാത്ത പരുക്കനായ പിൻഭാഗമാണ് ഈ ഫോണിനുള്ളത് . റൌണ്ട് ഡിസൈൻ അറ്റങ്ങളാണ് ഫോണിനുള്ളത് . ഫ്രണ്ട് ഗ്ലാസ് നിർമ്മിതമാണ് . പിറകിലെ മെറ്റൽ പ്ലേറ്റ് അലുമിനിയം നിർമ്മിതമാണ് . 8 . 61 എംഎം ആണ് ഈ ഫോണിൻറെ തടി . കനം 180 ഗ്രാം വരും . ഫിംഗർ പ്രിൻറ് സെൻസർ പിന്നിൽ അൽപ്പം മുകളിലായി നടുക്ക് ക്രമീകരിച്ചിട്ടുണ്ട് . 18 : 9 അനുപതാത്തിലുള്ള സ്ക്രീൻ ആണ് മാക്സ് പ്രോ എം1ന് ഉള്ളത് . റൌണ്ടഡ് കോർണറുകളിൽ വളരെ ചെറിയ ബോർഡറാണ് ഫോണിനുള്ളത് . പവർ . വോളിയം ബട്ടണുകൾ വലതുഭാഗത്ത് ക്രമീകരിച്ചിരിക്കുന്നു . ടൈപ്പ് സി അല്ലാത്ത മൈക്രോ യുഎസ്ബി പോർട്ടാണ് താഴെ കാണുന്നത് . സിംഗിൾ സ്പീക്കറാണ് ഫോണിനുള്ളത് . 3 . 5 എംഎം ഓഡിയോ സോക്കറ്റാണ് ഇതിനുള്ളത് . ഇടത് സൈഡിലുള്ള സിം സ്ലോട്ടിലെ ട്രെയിൽ രണ്ട് നാനോ സിം , മൈക്രോ എസ് . ഡി കാർഡ് എന്നിവ നൽകാൻ സാധിക്കും . 10 വോൾട്ട് ചാർജർ , യുഎസ്ബി കേബിൾ , വാറണ്ടി കാർഡ് , ലീഫ് ലെറ്റ്സ് എന്നിവയാണ് ഫോണിൻറെ ബോക്സിൽ ഒപ്പം ലഭിക്കുന്നത് . ഒപ്പം ഫോൺ വയ്ക്കാൻ ഒരു സ്റ്റാൻറും ലഭിക്കുന്നുണ്ട് . ഹെഡ് സൈറ്റ് , സ്ക്രീൻ പ്രോട്ടക്ടർ എന്നിവ ലഭിക്കുന്നില്ല എന്നത് ചിലപ്പോൾ സ്മാർട്ട്ഫോൺ പ്രേമികൾക്ക് ചെറിയ നിരാശ ഉണ്ടാക്കിയേക്കാം . പ്രത്യേകതകളും സോഫ്റ്റ്വെയറും ക്യൂവൽകോം സ്നാപ്ഡ്രാഗൺ 636 പ്രോസസ്സറാണ് ഈ ഫോണിൻറെ കരുത്ത് നിർണ്ണയിക്കുന്നത് . പ്രീമിയം മിഡ് റൈഞ്ചിന് വേണ്ടിയുള്ള ഈ പ്രോസസ്സർ ഈ വിലയിലുള്ള ഫോണിൽ ലഭിക്കുന്നത് ഒരു പ്ലസ് പോയൻറ് തന്നെയാണ് . ഇതേ പ്രോസ്സർ തന്നെയാണ് ഷവോമി നോട്ട് 5 പ്രോയിലും ഉള്ളത് എന്ന് ഓർക്കുക . സെൻഫോൺ മാക്സ് പ്രോ എം1 ൻറെ മറ്റൊരു പ്രധാന പ്രത്യേകത അതിൻറെ ബാറ്ററി ശേഷി 5000 എംഎഎച്ച് ആണ് എന്നതാണ് . 5 . 99 ഇഞ്ചിൽ നോച്ച് ഇല്ലാത്ത ഡിസ്പ്ലേയാണ് ഫോണിന് ഉള്ളത് . സ്ക്രീൻ റെസല്യൂഷൻ 1080 x 2160 പിക്സലാണ് . അസ്യൂസിൻറെ അവകാശവാദം 450 എൻഐടി മാക്സിമം തെളിച്ചം സ്ക്രീൻ നൽകുമെന്നാണ് , ഇതിൻറെ കോൺട്രാസ്റ്റ് അനുപാതം 1500:1 ആയിരിക്കും . ഇതിന് ഒപ്പം തന്നെ 85 ശതമാനം പൂർണ്ണ വ്യാപ്തിയിൽ എൻടിഎസ്സി നിറങ്ങൾ ലഭിക്കും . വീക്ഷണ കോണിൽ വലിയ പ്രശ്നങ്ങൾ ഒന്നും ഇല്ലെന്നാണ് ഞങ്ങളുടെ റിവ്യൂവിൽ അനുഭവപ്പെട്ടത് . നൈറ്റ് മോഡിലും മനോഹരമാണ് . 2ടിബി വരെ സപ്പോർട്ട് നൽകുന്നതാണ് എസ്ഡി കാർഡ് സ്ലോട്ടുകൾ . രണ്ട് 4ജി സിമ്മുകൾ ഒരേ സമയം ഈ ഫോണിൽ ഉപയോഗിക്കാം . എന്നാൽ ഒരു സിം മാത്രമേ ഈ സമയത്ത് 4ജി സ്പീഡിൽ പ്രവർത്തിക്കൂ . മറ്റെത് 3ജിയിൽ ആയിരിക്കും വേഗത നൽകുക . വിഒഎൽഇടി സപ്പോർട്ട് ഈ ഫോൺ നൽകുന്നുണ്ട് . സെൻഫോണിൻറെ കസ്റ്റം യൂസർ ഇൻറർഫേസായ സെൻയുഐയിൽ ആൻഡ്രോയ്ഡ് ഓറീയോ ആണ് ഈ ഫോണിൻറെ ഓപ്പറേറ്റിംഗ് സിസ്റ്റം . സെൻ യുഐ നൽകുന്ന സൌകര്യങ്ങൾക്ക് ഒപ്പം തന്നെ സ്പ്വീറ്റ് സ്ക്രീൻ മൾട്ടി ടാസ്കിംഗ് അടക്കമുള്ള സൌകര്യങ്ങളും ലഭിക്കും . ക്യൂക്ക് ഷോർട്ട്കട്ട് പാനലും കാണാം . ഫേഷ്യൽ റെക്കഗനേഷൻ അടക്കമുള്ള സൌകര്യങ്ങൾ ഈ ഫോണിൽ ലഭിക്കും . ഫോണിൽ തന്നെ ഫേസ്ബുക്ക് , മെസഞ്ചർ , ഇൻസ്റ്റഗ്രാം ആപ്പുകളും , സെൻ യുഐ യൂട്ടിലിറ്റി ആപ്പുകളായ വോയിസ് റെക്കോഡർ , കാൽകുലേറ്റർ , എഫ്എം റേഡിയോ എന്നിവ ഇൻബിൽട്ടായി ലഭിക്കുന്നുണ്ട് . ബാറ്ററി ലൈഫ് , ക്യാമറ . . . 3ജിബി റാം പതിപ്പാണ് ഞങ്ങൾ റിവ്യൂവിനായി ഉപയോഗിച്ചത് . ഒരു സാധാരണ സ്മാർട്ട്ഫോൺ ഉപയോക്താവിനെ മാക്സ് പ്രോ എം1 നിരാശപ്പെടുത്തില്ലെന്നാണ് ഞങ്ങൾക്ക് തോന്നിയത് . വളരെ സ്നാപ്പിയായി പ്രവർത്തിക്കുന്ന യൂസർ ഇൻറർഫേസ് ആപ്പുകൾ വളരെ സ്മൂത്തായി പ്രവർത്തിക്കാൻ വഴിയൊരുക്കി . ഗെയിം കളിക്കാനും വീഡിയോ കാണുന്നതിലും മികച്ച അനുഭവം ഫോൺ നൽകുന്നു . തുടർച്ചയായി 25 മണിക്കൂർ വീഡിയോ പ്ലേബാക്ക് ബാറ്ററി ലൈവ് അസ്യൂസ് ഈ ഫോണിന് പ്രഖ്യാപിക്കുന്നെങ്കിലും 12 - 13 മണിക്കബർ ആണ് വീഡിയോ ലൂപ്പ് ബാറ്ററി ടെസ്റ്റിലൂടെ ലഭിക്കുന്നത് . ക്യൂക്ക് ചാർജിംഗ് സംവിധാനം ഉണ്ടെങ്കിലും ഒരു മണിക്കൂർ എങ്കിലും ഫുൾ ചാർജ് ചെയ്യാൻ എടുക്കുന്നുണ്ട് . 15 ശതമാനം വരെ ചാർജ്ജിംഗ് 10 നിമിഷത്തിൽ നടക്കും . ഒരു സ്പീക്കറാണ് ഫോണിനുള്ളത് ഇത് തീർത്തും ലോഡ് തന്നെയാണ് , എന്നാൽ ഫുൾ വോളിയത്തിൽ മ്യൂസിക്ക് തീർത്തും ഡിസോർട്ടാണെന്ന് പറയാം . സാധാരണ ഈ വിലയിലുള്ള ഫോണുകളുടെ ക്യാമറയിൽ ചില ഒത്തുതീർപ്പുകൾ മുൻനിര ബ്രാൻറുകൾ പോലും നടത്തും എന്നതിനാൽ വളരെ ശ്രദ്ധയോടെ തന്നെയാണ് മാക്സ് പ്രോ എം1 ൻറെ ക്യാമറ റിവ്യൂവിന് വിധേയമാക്കിയത് . 13എംപിയും , 5 എംപി ഡെപ്ത് സെൻസറും അടങ്ങുന്നതാണ് ഈ ഫോണിൻറെ പിന്നിലെ ഇരട്ട ക്യാമറ സെറ്റപ്പ് . മുന്നിൽ ഫ്ലാഷോട് കൂടിയ 8 എംപി ക്യാമറയാണ് സെൽഫിക്കായി നൽകിയിരിക്കുന്നത് . ഇതിനും ഡെപ്ത് ഇഫക്ട് നൽകിയിട്ടുണ്ട് . സെൻഫോൺ മാക്സ് പ്രോയിൽ എടുത്ത ചില ചിത്രങ്ങൾ റെയർ ക്യാമറ 4കെ വീഡിയോ എടുക്കാൻ സാധിക്കുന്നതാണ് . 4കെ ഡിസിഐ , 4കെ യുഎച്ച്ഡി എന്നിവ റെക്കോഡ് ചെയ്യാം . 4096x2160 പിക്സലും , 3840x2160 എന്നതാണ് ഈ 4കെ മോഡുകളുടെ വ്യത്യാസം . പകൽ സമയങ്ങളിൽ സെൻഫോൺ മാക്സ് പ്രോയിൽ എടുക്കുന്ന ഫോട്ടോകൾ തീർത്തും വൈബ്രെൻറ് ആയാണ് തോന്നിയത് . മികച്ച കളർ പോപ്പിംഗാണ് ഫോട്ടോകൾക്ക് ലഭിച്ചത് . ക്ലോസപ്പുകളിൽ മികച്ച ചിത്രങ്ങൾ ഫോണിൻറെ ക്യാമറ ലഭ്യമാക്കുന്നു . അവസാന വാക്ക് സെൻഫോൺ മാക്സ് പ്രോ എം1 വിലയിൽ എത്തിയാൽ 3ജിബി 32 ജിബി പതിപ്പിന് വില 10,999 രൂപയാണ് . 4ജിബി 64 ജിബി പതിപ്പിന് വില 12,999 രൂപയാണ് വില . ഷവോമി മാർക്കറ്റിൽ തീർത്ത വിലയുടെ ബെഞ്ച് മാർക്ക് വച്ച് ഇത്തിരി അവിശ്വസനീയം തന്നെയാണ് വില എന്ന് ഒറ്റനോട്ടത്തിൽ പറയാം .


നീന്തൽ ഇതിഹാസം മൈക്കിൾ ഫെൽപ്സും സ്രാവും തമ്മിലുള്ള നീന്തൽ മത്സരത്തിൽ ഫെൽപ്സിന് തോൽവി . ഫെൽപ്സ് വെഴ്സസ് ഷാർക്ക് ; ഗ്രേറ്റ് ഗോൾഡ് V ഗ്രേറ്റ് വൈറ്റ് എന്നായിരുന്നു മത്സരത്തിൻറെ പേര് . 100 മീറ്ററായിരുന്നു മത്സരം . ഡിസ്കവറി ചാനൽ ആണ് ഈ മത്സരം സംഘടിപ്പിച്ചത് . നേരത്തെ നടത്തിയ മത്സരത്തിൻറെ ദൃശ്യങ്ങൾ ഇന്നാണ് ഡിസ്കവറി പുറത്തുവിട്ടത് . 2 സെക്കൻറിനാണ് ഫെൽപ്സിൻറെ തോൽവി എന്നാണ് ദൃശ്യങ്ങൾ തെളിയിക്കുന്നത് . 28 ഒളിംപിക്സ് മെഡലുകൾ നേടിയിട്ടുള്ള മൈക്കിൾ ഫെൽപ്സിന് 32 വയസുണ്ട് . സ്രാവ് 36.10 സെക്കൻറ് കൊണ്ട് ദൂരം പിന്നിട്ടപ്പോൾ , ഫെൽപ്സ് എടുത്തത് 38.10 സെക്കൻറാണ് .


കടിച്ച പാമ്പിനെക്കൊണ്ടുതന്നെ വിഷമിറക്കുക എന്ന് കേട്ടിട്ടേയുള്ളു . ഒടുവിൽ ഓസ്ട്രേലിയ അത് ധോണിക്ക് കാട്ടിക്കൊടുത്തു . ഓസട്രേലിയക്കെതിരായ ഏകദിന പരമ്പരയിലാണ് ധോണി 100 സ്റ്റംപിംഗുകളെന്ന റെക്കോർഡ് നേട്ടം കൈവരിച്ചത് . ഇന്ത്യൻ സ്പിന്നർമാർ ഓസീസ് ബാറ്റ്സ്മാൻമാരെ വശീകരിച്ച് വീഴ്ത്തിയപ്പോൾ അതിന് പിന്നിലെ പ്രധാന സൂത്രധാരൻ ധോണിയായിരുന്നു . പ്രത്യേകിച്ച് ഗ്ലെൻ മാക്സ്വെല്ലിനെ യുസ്വേന്ദ്ര ചാഹൽ വീഴ്ത്തിയതിന് പിന്നിൽ പ്രവർത്തിച്ചത് ധോണിയുടെ ബുദ്ധിയായിരുന്നു . ബാറ്റ്സ്മാനെ ഫ്രണ്ട് ഫൂട്ടിൽ കളിക്കാൻ പ്രേരിപ്പിച്ച് ഓഫ് സ്റ്റംപിന് പുറത്തേക്ക് തിരിയുന്ന പന്തുകളെറിയാൻ ബൌളർമാരോട് ആവശ്യപ്പെട്ടായിരുന്നു ധോണി രണ്ടു തവണ മാക്സ്വെല്ലിനെ വീഴ്ത്തിയത് . ബാറ്റ്സ്മാൻ ഫ്രണ്ട് ഫൂട്ടിൽ കയറിക്കളിക്കാൻ തയാറെടുക്കുമ്പോൾ തന്നെ ബൌളർമാരെക്കൊണ്ട് വൈഡ് ബോളുകളെറിയിച്ച് സ്റ്റംപ് ചെയ്യുക എന്ന തന്ത്രം ധോണി മുമ്പും പലതവണ പയറ്റിയിട്ടുണ്ട് . എന്നാൽ ഇന്നലെ അതേമരുന്ന് ഓസീസ് ധോണിക്ക് കൊടുത്തു . ഇന്ത്യയുടെ നാലു വിക്കറ്റുകൾ നഷ്ടമായി തകർച്ച നേരിടുമ്പോൾ ക്രീസിലെത്തിയ ധോണി കരുതലോടെയാണ് തുടങ്ങിയത് . എന്നാൽ സ്പിന്നറായ ആദം സാംപ ബൌൾ ചെയ്യാനെത്തിയപ്പോൾ ഫ്രണ്ട് ഫൂട്ടിൽ കയറി സിക്സറടിക്കാനായി ധോണിയുടെ ശ്രമം . ഒരു തവണ ബൌണ്ടറി നേടുകയും ചെയ്തു . സാംപയുടെ രണ്ടാം ഓവറിൽ ആദ്യം ഫ്രണ്ട് ഫൂട്ടിൽ കയറിക്കളിക്കാൻ ശ്രമിച്ച ധോണിയ്ക്ക് വൈഡ് ബോളെറിഞ്ഞ് സാംപ പണി കൊടുക്കാനൊരുങ്ങിയെങ്കിലും മുന്നോട്ടുവെച്ച കാൽ പിന്നോട്ടു വലിച്ച് ധോണി രക്ഷപ്പെട്ടു . എന്നാൽ ആശ്വാസം അധികം നീണ്ടില്ല . രണ്ട് പന്തുകൾക്ക് ശേഷം മിഡിൽ സ്റ്റംപിൽ കുത്തി പുറത്തേക്ക് തിരിഞ്ഞ പന്തിൽ കയറിക്കളിച്ച ധോണിക്ക് പിഴച്ചു . സാംപയുടെ പന്തിൽ പെയ്നിന്റെ സ്റ്റംപിംഗ് . 16 പന്തിൽ 13 റൺസ് മാത്രമായിരുന്നു അപ്പോൾ ധോണിയുടെ സമ്പാദ്യം . ഇതാദ്യമായാണ് ധോണി ഒരു ടി20 മത്സരത്തിൽ വിക്കറ്റ് കീപ്പറുടെ സ്റ്റംമ്പിംഗിന് ഇരയാകുന്നത് . ഏകദിനത്തിൽ ഒരു തവണയും ടെസ്റ്റിൽ രണ്ട് തവണയും ധോണി സ്റ്റംമ്പിംഗിന് മുന്നിൽ കീഴടങ്ങിയിട്ടുണ്ട് . 2011ൽ വെസ്റ്റിൻഡീസിനെതിരെ ഏകദിന മത്സരത്തിലസാണ് അവസാനമായി ധോണി സ്റ്റംമ്പിംഗ് കീഴടങ്ങിയത് . ധോണിയുടെ വിക്കറ്റ് നഷ്ടമായത് ഭേദപ്പെട്ട സ്കോറെന്ന ഇന്ത്യൻ മോഹങ്ങളും തകർത്തു .


നിലവിൽ ഇന്ത്യൻ ടെസ്റ്റ് ടീമിലെ സീനിയർ താരങ്ങളിലൊരാളാണ് ഇശാന്ത് ശർമ്മ . അനുഭവപരിചയത്തിൽ മാത്രമല്ല , ഒരു അപൂർവ നേട്ടത്തിലും ഇശാന്ത് വളരെ ഉയരങ്ങളിലാണ് . അതും ഇതിഹാസ താരങ്ങളെ വരെ പിന്തള്ളി . ഏഷ്യക്ക് പുറത്ത് കൂടുതൽ ടെസ്റ്റ് ജയങ്ങൾ നേടിയിട്ടുള്ള ഇന്ത്യൻ താരമാണ് ഇശാന്ത് ശർമ്മ . ടെസ്റ്റ് ചക്രവർത്തികളായ രാഹുൽ ദ്രാവിഡിനും വിവിഎസ് ലക്ഷ്മണിനും 10 ജയങ്ങളാണ് ഏഷ്യക്ക് പുറത്ത് നേടാനായത് . മുൻ നായകൻ സുനിൽ ഗവാസ്കർ നേടിയത് ഒമ്പത് ജയങ്ങൾ . സച്ചിൻ , ധോണി , കോലി , ബേദി എന്നീ വമ്പൻമാരുടെ അക്കൌണ്ടിൽ എട്ട് ജയങ്ങൾ മാത്രം . എന്നാൽ മെൽബൺ ടെസ്റ്റിൽ ഇന്ത്യ 137 റൺസിന് വിജയിച്ചതോടെ ഇശാന്തിൻറെ വിജയപട്ടിക 11ലെത്തി . ഇന്ത്യയിൽ പലപ്പൊഴും മികവ് കാട്ടാനായില്ലെങ്കിലും വിദേശ പിച്ചുകൾ ഇശാന്തിന് എപ്പോഴും ഭാഗ്യവേദികളാണ് . ടെസ്റ്റ് കരിയറിൽ 90 മത്സരങ്ങളിൽ 267 വിക്കറ്റാണ് ഇശാന്ത് പിഴുതിട്ടുള്ളത് . 74 റൺസ് വഴങ്ങി ഏഴ് വിക്കറ്റ് വീഴ്ത്തിയതാണ് മികച്ച പ്രകടനം . നടന്നുകൊണ്ടിരിക്കുന്ന ഓസ്ട്രേലിയൻ പര്യടനത്തിൽ ഇശാന്ത് മൂന്ന് മത്സരങ്ങളിൽ 11 വിക്കറ്റ് നേടിയിട്ടുണ്ട് .


ആമസോണിൽ ഓപ്പോ ഫോണിന് ഓർഡർ കൊടുത്ത അഹമ്മദാബാദ് സ്വദേശിക്ക് ലഭിച്ചത് ആപ്പിളിന്റെ ഐഫോൺ . എന്നാൽ ഞെട്ടലോടെ ഐഫോൺ കൈയ്യിലെടുത്തു നോക്കിയപ്പോൾ വീണ്ടും ഞെട്ടി . ഒർജിനലിനെ വെല്ലുന്ന ഡമ്മി . അഹമ്മദാബാദിലെ സനാദ് ടൌൺ സ്വദേശിയായ വിപുൽ റബാരിക്കാണ് ആമസോൺ ഓപ്പോയ്ക്ക് പകരം ഐഫോണിന്റെ ഡമ്മി നൽകി കബളിപ്പിച്ചത് . ഓപ്പോയുടെ നിയോ അഞ്ച് ഫോണിനാണ് വിപുൽ ഓർഡർ ചെയ്തിരുന്നതെന്ന് വിപുൽ പറയുന്നു . ഇതിന്റെ കവർ തന്നെയാണ് നൽകിയിരിക്കുന്നത് . അതിന് പുറമെ ഫോണിന്റെ വിലയായ 5,899 രൂപ കുറിച്ചിട്ടുണ്ട് . തുടർന്ന് ആമസോണിൽ പരാതി നൽകിയെങ്കിലും അവർ കൈമലത്തിയെന്ന് വിപുൽ പറയുന്നു . ഇത് തങ്ങളുടെ കുഴപ്പമല്ലെന്നും ഇടനിലക്കാരുടെ കുഴപ്പമാണെന്നുമാണ് ആമസോണിൻറെ നിലപാടത്രെ .


പ്രമുഖ ജാപ്പനീസ് വാഹന നിർമ്മാതാക്കളായ നിസാൻ മോട്ടോഴ്സിൻറെ സൈബർ സുരക്ഷയുടെ മേൽനോട്ടം ഇനി മുതൽ കേരളത്തിൻറെ തലസ്ഥാനത്ത് നിന്ന് നിർവഹിക്കും . തിരുവനന്തപുരം ടെക്നോപാർക്കിൽ പ്രവർത്തനം ആരംഭിച്ച നിസാൻ ഡിജിറ്റൽ ഹബ്ബിലൂടെയാകും നിസാൻ മോട്ടോഴ്സിൻറെ എല്ലാ ശൃംഖലകളുടെയും സൈബർ സുരക്ഷ നിയന്ത്രണം നടപ്പാക്കുക . ഡ്രൈവർ രഹിത കാറുകൾ , ഡേറ്റാ സെൻറർ , സെർവറുകൾ തുടങ്ങിയ നിസാൻറെ ഓപ്പറേഷൻസിൽ നിർണായക കേന്ദ്രമാണ് തിരുവനന്തപുരത്ത് ഒരുങ്ങിയിരിക്കുന്നത് . ലോകത്താകെയുളള നിസാൻ ഡിജിറ്റൽ വിഭാഗത്തിലെ ജീവനക്കാരുടെ 50 ശതമാനവും ടെക്നോപാർക്കിലെ ക്യാമ്പസ് കേന്ദ്രീകരിച്ചാകും പ്രവർത്തിക്കുക . നിസാൻ ഡിജിറ്റൽ ഹബ്ബിൻറെ താൽക്കാലിക ക്യാമ്പസ് ടെക്നോപാർക്കിലെ മൂന്നാം ഘട്ടത്തിൻറെ ഭാഗമായ യമുന ബിൽഡിംഗിലാകും പ്രവർത്തിക്കുക . ഇവിടെ ലോകേത്തര നിലവാരമുളള സംവിധാനങ്ങളാണ് ഹബ്ബിനായി തയ്യാറാക്കിയിരിക്കുന്നത് . തിരുവനന്തപുരം പള്ളിപ്പുറത്ത് ടെക്നോസിറ്റിയിൽ ക്യാമ്പസ് പൂർത്തിയാകുന്ന മുറയ്ക്ക് ഡിജിറ്റൽ ഹബ്ബ് അവിടേക്ക് മാറ്റി സ്ഥാപിക്കും . ഹബ്ബിൽ നിന്ന് ലോകത്ത് എവിടെയുമുളള നിസാൻ ജീവനക്കാരുമായി ആശയ വിനിമയം നടത്തുന്നത് റോബോട്ടിക്ക്സ് സാങ്കേതിക വിദ്യ ഉപയോഗിച്ചാകും . നിസാൻറെ പങ്കാളിയായ ടെക് മഹീന്ദ്രയുടെ 100 ജീവനക്കാർ നിസാന് വേണ്ടി തലസ്ഥാനത്ത് പ്രവർത്തിച്ച് തുടങ്ങിയിട്ടുണ്ട് . ഭാവിയിൽ ആമസോൺ , ഫ്ലിപ്പ്കാർട്ട് മാതൃകയിൽ ഇ - കൊമേഴ്സിലൂടെ വാഹനങ്ങൾ വിൽക്കാൻ കഴിയുന്ന സംവിധാനവുമായി ബന്ധപ്പെട്ടുളള ഗവേഷണങ്ങളുമായി നിസാൻ മോട്ടോഴ്സ് മുന്നോട്ട് പോകുകയാണ് . കിയോസ്ക്കുകളിൽ ക്രെഡിറ്റ് കാർഡ് ഉരച്ച് കാർ വാങ്ങാൻ കഴിയുന്ന കാലത്തേക്കാണ് ലോകം മുന്നേറുന്നതെന്ന് നിസാൻ ചീഫ് ഇൻഫർമേഷൻ ഓഫീസർ ടോണി തോമസ് അഭിപ്രായപ്പെട്ടു . ഡിജിറ്റൽ ഹബ്ബിൽ നിലവിൽ 350 ജീവനക്കാരാണുള്ളത് .


മൈക്കൽ വോന് പിന്നാലെ ഇന്ത്യയിലെത്തിയ ഇംഗ്ലീഷ് ടീമിന് മുന്നറിയുപ്പുമായി കെവിൻ പീറ്റേഴ്സനും . കൊഹ്ലിയെയും അശ്വിനെയും ഇംഗ്ലണ്ട് പേടിക്കണമെന്ന് പീറ്റേഴ്സൻ അഭിപ്രായപ്പെട്ടു . ബംഗ്ലാദേശിനോട് തോറ്റ ശേഷം ഇന്ത്യയിലേക്ക് വരുന്ന ഇംഗ്ലീഷ് ടീമിന് സ്പിന്നർ ആർ അശ്വിൻ കടത്ത വെല്ലുവിളിയാകുമെന്ന് പീറ്റേഴ്സൻ അഭിപ്രായപ്പെട്ടു . അശ്വിന്റെ ദൂസ്രയെ നേരിടാൻ വഴി കണ്ടെത്തുന്നില്ലെങ്കിൽ , പര്യടനത്തിൽ ഇംഗ്ലണ്ട് രക്ഷപ്പെടില്ല . ബൌണ്ടറികളിലൂടെ ഇന്ത്യൻ സ്പിന്നർമാരെ സമ്മർദ്ദത്തിലാക്കാൻ ശ്രമിക്കണമെന്നും പീറ്റേഴ്സൻ അഭിപ്രായപ്പെട്ടു . അതേസമയം , വിരാട് കൊഹ്ലിയോ ജോ റൂട്ടോ കേമനെന്ന ചോദ്യം അപ്രസക്തമാണെന്ന് പീറ്റേഴ്സൻ പ്രതികരിച്ചു . അതിവേഗം റൺസ് സ്കോർ ചെയ്യാനുള്ള കൊഹ്ലിയുടെ കഴിവ് അതുല്യമാണ് . കളിയുടെ ഗതിക്കനുസരിച്ച്ശൈലി മാറ്റുന്ന കൊഹ്ലിയുടെ സമചിത്തത പ്രശംസനീയമാണെന്നം പീറ്റേഴ്സൻ അഭിപ്രായപ്പെട്ടു .


ഇലക്ട്രോണിക് ഉപകരണങ്ങളുടെ ജിഎസ്ടി 28 ൽ നിന്ന് 18 ലേക്ക് കുറച്ചപ്പോൾ ആവേശത്തിലായവരുടെ ചിരിമായ്ക്കുന്ന തീരുമാനവുമായി കമ്പനികൾ . ജിഎസ്ടി നിരക്ക് കുറച്ചെങ്കിലും വില കൂട്ടാനുളള തീരുമാനം കമ്പനികൾ കൈക്കൊണ്ടതോടെ നികുതി നിരക്കിലുണ്ടായ ഇളവ് ഉപഭോക്താക്കൾക്ക് ലഭിക്കാതെ പോകും . രൂപയുടെ മൂല്യമിടഞ്ഞതിനെത്തുടർന്ന് ഇറക്കുമതി ചെയ്യുന്ന ഉപകരണ ഭാഗങ്ങൾക്ക് വിലകൂടിയതിനാലാണ് ഇലക്ട്രോണിക് ഉൽപ്പന്നങ്ങളുടെ വില വിർദ്ധിപ്പിക്കാൻ കാരണമായതെന്നാണ് കമ്പനികളുടെ വാദം . വിലയിൽ മൂന്ന് ശതമാനം മുതൽ ആറ് ശതമാനം വരെ വില ഉയർന്നേക്കും . പ്രമുഖ ബ്രാൻഡുകളായ സാംസങും എൽജിയും വിലവർദ്ധന പ്രഖ്യാപിച്ചു കഴിഞ്ഞു . സെപ്റ്റംബറോടെ വിലയിൽ വർദ്ധന ദൃശ്യമായി തുടങ്ങിയേക്കാം . ബ്രാൻറഡ് ടിവി സെറ്റുകൾക്ക് ഓൺലൈനിൽ 1,000 രൂപയിലേറെ വർദ്ധിച്ചേക്കുമെന്നാണറിയുന്നത് . പ്രമുഖ ലാപ് ടോപ് നിർമ്മാതാക്കളായ ലനോവ തങ്ങളുടെ ഉൽപ്പന്നങ്ങൾക്ക് മൂന്ന് മുതൽ നാല് ശതമാനം വരെ വിലവർദ്ധിപ്പിക്കാനൊരുങ്ങുകയാണ് .


മുംബൈയിൽ മാത്രം നിരവധി ചെറുകിട കച്ചവടക്കാരാണ് കോടികളുടെ ആസ്തി വെളിപ്പെടുത്തിയത് . പെട്ടിക്കടയിൽ ജ്യൂസ് കച്ചവടം ചെയ്തിരുന്നയാൾ അഞ്ച് കോടി സമ്പാദ്യമുണ്ടെന്ന് സമ്മതിച്ചപ്പോൾ 25 ലക്ഷം മുതൽ രണ്ട് കോടി വരെയായിരുന്നു മിക്ക കച്ചവടക്കാരുടെയും വരുമാനം . സ്വമേധയാ വരുമാനം വെളിപ്പെടുത്തി നിയമനടപടികളും പ്രോസിക്യൂഷനും ഒഴിവാക്കാനുള്ള സമയപരിധി ഇന്നലെയാണ് അവസാനിച്ചത് . തെരുവ് കച്ചവടക്കാരുടെ വരുമാനം കേട്ട് അമ്പരന്ന ജീവനക്കാർ 200 വഴിയോരക്കടകളിൽ റെയ്ഡ് നടത്തി . തട്ടുദോശയും ജിലേബിയും സാന്റ്വിച്ചുമൊക്കെ വിൽക്കുന്ന കടകളിലായിരുന്നു റെയ്ഡ് . ഏകദേശം 65,000 കോടി രൂപയാണ് കേന്ദ്ര സർക്കാറിന്റെ ഇൻകം ഡിക്ലറേഷൻ സ്കീം മുഖേന വെളിപ്പെടുത്തിയത് . ഇതിൽ 5000 കോടിയും മുംബൈയിലും പരിസര പ്രദേശങ്ങളിലുമാണ് . എന്നാൽ പദ്ധതി അനുസരിച്ച് വരുമാനം വെളിപ്പെടുത്തിയവരെ ആദായ നികുതി വകുപ്പ് ഭാവിയിൽ നിരന്തരം ശല്യം ചെയ്യുമെന്ന് ഭയക്കുന്നവരും കുറവല്ല


ഇന്ത്യയിലെ സ്റ്റാർട്ടപ്പ് സംരംഭങ്ങളിൽ വിദേശ കമ്പനികൾക്ക് താത്പര്യം വർധിക്കുന്നു . കഴിഞ്ഞമാസം ട്വിറ്റർ സഹസ്ഥാപകനായ ബിസ്സ്റ്റേൺ ദില്ലി ആസ്ഥാനമായ ഹെൽത്ത് കെയർ സ്റ്റാർട്ടപ്പായ വിസിറ്റിൽ നിക്ഷേപം നടത്തിയിരുന്നു . കൃത്രിമ ബുദ്ധി അധിഷ്ഠിത ചാറ്റ്ബോട്ട് വഴി ഡോക്ടർമാരെയും രോഗികളെയും തമ്മിൽ ബന്ധിപ്പിക്കുന്ന പ്ലാറ്റ്ഫോമാണ് വിസിറ്റ് . ഇന്ത്യൻ സംരംഭമായ ഇ - കൊമേഴ്സ് കമ്പനി ഫ്ലിപ്പ്കാർട്ടിനെ വാൾമാർട്ട് ഏറ്റെടുക്കുമെന്ന കാര്യത്തിൽ നടപടികൾ പൂർത്തിയാവുകയും ചെയ്തു . ഏകദേശം 75 ശതമാനത്തോളം ഓഹരികളാണ് വാൾമാർട്ട് ഏറ്റെടുത്തത് . ഇടപാട് പൂർത്തിയാകുന്നതോടെ ഫ്ലിപ്പ്കാർട്ടിൻറെ 15 ബില്യൺ ഡോളർ വിലയുളള ഓഹരികൾ വാൾമാർട്ടിൻറെ കൈകളിലെത്തും . യു . എസ് . ടെക് ഭീമൻന്മാരായ ആപ്പിൾ ഹൈദരാബാദ് ആസ്ഥാനമായ മെഷീൻ ലേണിങ് സ്റ്റാർട്ടപ്പായ ടപിൾ ജംപിനെ ഏറ്റെടുത്തിരുന്നു . ഇത്തരത്തിൽ രാജ്യത്തെ അനേകം സ്റ്റാർട്ടപ്പുകളെയാണ് വിദേശ കമ്പനികൾ ഏറ്റെടുത്തുകൊണ്ടിരിക്കുന്നത് . ഇന്ത്യൻ സ്റ്റാർട്ടപ്പുകളുടെ മികച്ച പ്രകടനമാണ് ഇത്തരം ഏറ്റെടുക്കലുകൾക്ക് വിദേശസ്ഥാപനങ്ങളെ പ്രേരിപ്പിക്കുന്ന പ്രധാന ഘടകം .